**ΑΝΑΡΤΗΤΕΑ ΣΤΗ ΔΙΑΥΓΕΙΑ**

**ΑΡΙΘΜ ΠΡΩΤ : 19724**

**Λιβαδειά 18/10/2021**

**ΑΠΟΣΠΑΣΜΑ**

Από το πρακτικό της αριθμ.2021-20ης ΕΚΤΑΚΤΗΣ ΜΕΙΚΤΗΣ Συνεδρίασης

του Δημοτικού Συμβουλίου Λεβαδέων

Αριθμός απόφασης  **91**

**ΘΕΜΑ: ΔΩΡΕΑΝ ΠΑΡΑΧΩΡΗΣΗ ΤΩΝ ΑΚΙΝΗΤΩΝ ΤΗΣ ΚΡΥΑΣ ΣΤΟΝ ΔΗΜΟ ΛΕΒΑΔΕΩΝ**

Στη Λιβαδειά σήμερα την 12η Οκτωβρίου 2021, ημέρα Τρίτη και ώρα 17:00 μ.μ , συνήλθε σε ΕΚΤΑΚΤΗ συνεδρίαση το Δημοτικό Συμβούλιο του Δήμου Λεβαδέων  **, η οποία λόγω των κατεπειγόντων μέτρων που έχουν ληφθεί για την αποφυγή της διάδοσης του κορωνοϊού COVID-19 πραγματοποιήθηκε**  **μεικτή ΣΥΝΕΔΡΙΑΣΗ (δια ζώσης , στην αίθουσα συνεδριάσεων του Διοικητηρίου της Περιφερειακής Ενότητας Βοιωτίας και ταυτόχρονα με τηλεδιάσκεψη)**  κατ΄εφαρμογήντων διατάξεων της υπ΄αριθμ .643/2021 εγκυκλίου του ΥΠ.ΕΣ. (ΑΔΑ: ΨΕ3846ΜΤΛ6-0Ρ5) «Σύγκληση και λειτουργία των συλλογικών οργάνων των δήμων κατά το διάστημα εφαρμογής των μέτρων για την αντιμετώπιση της πανδημίας» Μέρος Α3, και ύστερα από την από **19259/11-10-2021**   έγγραφη πρόσκληση του Προέδρου του Δημοτικού Συμβούλου κ. Μητά Αλέξανδρου, η οποία επιδόθηκε και απεστάλη ηλεκτρονικά σε κάθε Σύμβουλο και στον κ. Δήμαρχο, σύμφωνα με τις διατάξεις της παρ. 2 του άρθρου 74 του Ν.4555/2019 << Μεταρρύθμιση του θεσμικού πλαισίου της Τοπικής Αυτοδιοίκησης - Εμβάθυνση της Δημοκρατίας - Ενίσχυση της Συμμετοχής – Βελτίωση της οικονομικής και αναπτυξιακής λειτουργίας των Ο.Τ.Α. [Πρόγραμμα «ΚΛΕΙΣΘΕΝΗΣ Ι»] - >>, (αντικατάσταση του άρθρου  67 του Ν.3852/2010) .

Διαπιστώθηκε κατά την έναρξη της συνεδρίασης ότι υπάρχει νόμιμη απαρτία, επειδή σε σύνολο 33 συμβούλων ήταν παρόντες 26 σύμβουλοι δηλαδή:

**ΠΑΡΟΝΤΕΣ ΑΠΟΝΤΕΣ**

|  |  |  |  |
| --- | --- | --- | --- |
|  | Καλογρηάς Αθανάσιος | 1 | Καράλης Χρήστος |
|  | Μητάς Αλέξανδρος | 2 | Γαλανός Κων/νος |
|  | Τσεσμετζής Εμμανουήλ | 3 | Φορτώσης Αθανάσιος |
|  | Δήμου Ιωάννης | 4 | Μπαρμπέρης Νικόλαος |
|  | Αποστόλου Ιωάννης | 5 | Πλιακοστάμος Κων/νος |
|  | Σάκκος Μάριος | 6 | Χέβα Αθανασία (Νάνσυ |
|  | Νταντούμη Ιωάννα | 7 | Σπυρόπουλος Δημοσθένης |
|  | Καράβα Χρυσοβαλάντου Βασιλική (Βάλια) |  |  |
|  | Μερτζάνης Κων/νος |  |  |
|  | Γιαννακόπουλος Βρασίδας |  |  |
|  | Σαγιάννης Μιχαήλ |  |  |
|  | Πούλου Γιώτα |  | Οι οποίοι δεν παρευρέθησαν  αν και κλήθηκαν νόμιμα |
|  | Καπλάνης Κων/νος |  |  |
|  | Τόλιας Δημήτριος |  |  |
|  | Τζουβάρας Νικόλαος |  |  |
|  | Πούλος Ευάγγελος |  |  |
|  | Αρκουμάνης Πέτρος |  |  |
|  | Παπαϊωάννου Λουκάς |  |  |
|  | Κοτσικώνας Επαμεινώνδας |  |  |
|  | Μπράλιος Νικόλαος |  |  |
|  | Γερονικολού Λαμπρινή |  |  |
|  | Τσιφής Δημήτριος |  |  |
|  | Αλεξίου Λουκάς |  |  |
|  | Καραμάνης Δημήτριος |  |  |
|  | Τουμαράς Βασίλειος |  |  |
|  | Κατής Χαράλαμπος |  |  |

Στην συνεδρίαση ήταν παρών ο προσκληθείς Δήμαρχος κ. Ταγκαλέγκας Ιωάννης,καθώς και εκπρόσωποι φορέων της πόλης.

Στην συνεδρίαση παρευρέθηκε για την τήρηση των πρακτικών και η υπάλληλος του τμήματος Υποστήριξης Πολιτικών Οργάνων Μπαλάσκα Αγγελική.

Ο Πρόεδρος κηρύσσοντας την έναρξη της συνεδρίασης είπε:

Αγαπητοί συνάδελφοι, αγαπητοί προσκεκλημένοι, σας καλωσορίζουμε σήμερα στην αίθουσα του διοικητηρίου όπου μοναδικό θέμα συζήτησης μετά από αίτημα των τριών παρατάξεων του Δημοτικού Συμβουλίου του Δήμου Λεβαδεών και μοναδικό θέμα συζήτησης την δωρεάν παραχώρηση των ακινήτων της Κρύας στο Δήμο Λεβαδέων. Η διαδικασία που προτείνω να ακολουθηθεί είναι να τοποθετηθεί ο κ. Δήμαρχος, στη συνέχεια οι δημοτικοί σύμβουλοι και μετά οι εκπρόσωποι των φορέων μπορούν να πάρουν το λόγο.Στη συνέχεια έδωσε το λόγο στους αρχηγούς των παρατάξεων προκειμένου να τοποθετηθούν επί της διαδικασίας.

**ΚΟΤΣΙΚΩΝΑΣ** Είναι μία ιδιόμορφη διαδικασία σήμερα δεδομένου ότι με κοινή πρόταση των παρατάξεων της αντιπολίτευσης έρχεται το θέμα προς συζήτηση. Έχουμε διανείμει μία εντελώς περιληπτική συνοπτική εισήγηση. Βεβαίως η αλήθεια είναι, και δεν χρειάζεται να κρυβόμαστε πίσω απ’ το δάχτυλό μας, κι ότι και η καθεμιά παράταξη της μειοψηφίας της αντιπολίτευσης ανεξάρτητα αν στον κοινό στόχο φαίνεται ότι συμφωνούμε μέχρι τώρα, έχουμε επιμέρους διαφωνίες είτε μικρότερες είτε μεγαλύτερες. Από αυτή την άποψη, πρότασή μου είναι λοιπόν, ότι η εισήγηση που έχει κατατεθεί, αν θέλετε διαβάστε τη εσείς κ. Πρόεδρε και να μπούμε στη συνέχεια στη διαδικασία των τοποθετήσεων κανονικά οι παρατάξεις, οι δημοτικοί σύμβουλοι κ.λ.π. Εγώ θα έλεγα να προηγηθούν οι επικεφαλής, να ακολουθήσουν οι παριστάμενοι εκπρόσωποι φορέων και να ολοκληρωθεί η διαδικασία με τους λοιπούς δημοτικούς συμβούλους και μάλιστα να έχουμε μια δυνατότητα ελαστικότητας χρόνο δεδομένου ότι είναι ένα θέμα σοβαρό .

Με την άποψη του κ. Κοτσικώνα συμφώνησαν η κα Πούλου και ο κ. Τουμαράς που εκπροσωπεί την παράταξη «Αλλάζουμε Σελίδα»

Ακολούθως ο Πρόεδρος του Δημοτικού Συμβουλίου διάβασε την εισήγηση για τη δωρεάν παραχώρηση των ακινήτων της Κρύας στο Δήμο Λεβαδέων που κατατέθηκε από τις τρεις παρατάξεις της μειοψηφίας στο Προεδρείο και συνόδευε την πρόσκληση για σύγκληση εκτάκτως του Δημοτικού Συμβουλίου. «Τρεις δημοτικές παρατάξεις, το Εργατικό Κέντρο ως επικεφαλής και των 46 συλλογικών φορέων, διεκδικούμε την οριστική δωρεάν παραχώρηση των ακινήτων που αποτελούν την πολιτιστική ταυτότητά μας στους δημότες της Λιβαδειάς αλλά και όλων των δημοτών του δήμου μας. Με συντονισμένες ενέργειες προς την πολιτική ηγεσία των αρμόδιων υπουργείων της κυβέρνησης και με επιχειρήματα παραδείγματα τις αντίστοιχες περιπτώσεις όπου παραχωρήθηκαν στους δήμους εκτάσεις και ακίνητα εντός των διοικητικών ορίων (Φαληρικό μέτωπο, Πάτρα, Άγιος Δημήτριος και άλλα) μπορούμε να καταφέρουμε την οριστική παραχώρησή τους. Το Δημοτικό Συμβούλιο καλείται να συζητήσει διεξοδικά και να αποφασίζει για τις άμεσες ενέργειες προς την επίτευξη του κοινού μας στόχου. Οπότε μπορείτε να λάβετε, κ. Δήμαρχε, εσείς το λόγο και μετά οι επικεφαλής και συνεχίζουμε τη διαδικασία.

**ΔΗΜΑΡΧΟΣ .** Καλησπέρα, κυρίες και κύριοι. Σας ευχαριστούμε πολύ για την παρουσία σας και για τη βοήθειά σας σε ένα πάρα πολύ σημαντικό ζήτημα που έχουμε αυτή την εποχή, μάλλον τα τελευταία δύο χρόνια στο δήμο μας. Εν αρχή λοιπόν ην ο λόγος και ο λόγος λέγει την αλήθεια. Τα αληθή καταγράφονται σε ενέργειες, πράξεις και αποφάσεις.. Οι αποφάσεις καταδεικνύουν τις σκέψεις μας και τις προθέσεις μας και οι ενέργειές μας ορίζουν το αποτέλεσμα. Θέλω να πιστεύω ότι όλοι έχουμε τον ίδιο στόχο, ίσως απλά να τον έχουμε από διαφορετική οπτική γωνία. Αρχικά τα ακίνητα της περιοχής απαλλοτριώθηκαν από τον ΕΟΤ και αυτό νομίζω ότι οδηγεί όλους μας στο συμπέρασμα ότι δεν μπορεί να αμφισβητηθεί πως η κυριότητά αυτών των ακινήτων δεν άνηκε ποτέ στο Δήμο Λεβαδέων. Το 1994 επί δημαρχίας του αείμνηστου Χρήστου Παλαιολόγου παραχωρήθηκε από τον ΕΟΤ στο Δήμο Λεβαδέων με την υπογραφή σύμβασης χρησιδανείου η χρήση έκτασης εμβαδού 3.064 τετραγωνικών μέτρων μετά των κτισμάτων της για 25 έτη και χωρίς χρηματικό αντάλλαγμα προκειμένου ο Δήμος Λεβαδέων να προβεί στην επισκευή των κτιριακών εγκαταστάσεων και την αξιοποίηση της περιοχής της Κρύας. Οι εν λόγω κτιριακές εγκαταστάσεις επισκευάστηκαν με χρηματοδότηση απ’ το Ταμείο Συνοχής και το ελληνικό δημόσιο. Το 2009 το τουριστικό περίπτερο Ξενία κάηκε ολοσχερώς. Επί δημαρχίας Νίκου Παπαγγελή το 2011 αποφασίστηκε από την τότε ΕΤΑ η παραχώρηση της χρήσης του τουριστικού περιπτέρου Ξενία για 30 έτη στο Δήμο Λεβαδέων με σκοπό την πλήρη ανακατασκευή και λειτουργία του καθώς και τη γενικότερη αξιοποίηση του ακινήτου προς όφελος της τοπικής κοινωνίας και των επισκεπτών της. Η σύμβαση μίσθωσης του τουριστικού περιπτέρου Ξενία υπεγράφη στις 26 Σεπτεμβρίου του 2011 και προέβλεπε τη μη καταβολή μισθώματος για τα 5 πρώτα χρόνια λόγω της ανακατασκευής του τα έξοδα της οποίας βάρυναν το Δήμο Λεβαδέων ίδιοι πόροι. Και από το έκτο μισθωτικό έτος και για όλα τα επόμενα έτη ως τη λήξη της μίσθωσης ο Δήμος Λεβαδέων κατέβαλε στην τότε ΕΤΑ και καταβάλλει στη σημερινή ΕΤΑΔ ετήσιο μίσθωμα σε ποσό ίσο με το 10% επί των πάσης φύσεως ακαθάριστων εσόδων του δήμου. Επί δημαρχίας της κυρίας Γιώτας Πούλου υπεγράφη στις 27 Ιανουαρίου του 2017, μετά από διαπραγμάτευση μεταξύ Δήμου Λεβαδέων και ΕΤΑΔ ΑΕ, ιδιωτικό συμφωνητικό μίσθωσης του κτιρίου της Νεροτριβής με ετήσιο μίσθωμα 3.750 ευρώ και με σκοπό τη δημιουργία Μουσείου Πολιτισμού. Οι όροι μίσθωσης εγκρίθηκαν από την πλειοψηφία του τότε Δημοτικού Συμβουλίου του Δήμου Λεβαδέων. Το εν λόγω έργο χρηματοδοτήθηκε από το πρόγραμμα Δημοσίων Επενδύσεων του υπουργείου Εσωτερικών με προϋπολογισμό 800.000 ευρώ και βάσει της προαναφερθείσας συμφωνίας με την ΕΤΑΔ με την απόφαση του Δημοτικού Συμβουλίου 524 στις 23/12 του 2016 όλες οι εγκαταστάσεις και οι κατασκευές του Μουσείου Πολιτισμού Λιβαδειάς μετά την λήξη της σύμβασης παραχώρησης θα ανήκουν στην ΕΤΑΔ Α.Ε. Έτσι λοιπόν αναλάβαμε εμείς το Σεπτέμβριο του 2019 τη δημοτική αρχή στη βάση του αποτελέσματος των δημοτικών εκλογών όπου εκλεγήκαμε με ποσοστό 55%. Αντιλαμβανόμενος την ουσία του εγχειρήματος ζήτησα, κατά την παρουσία του Πρωθυπουργού κυρίου Μητσοτάκη στην πόλη και δη στην περιοχή της Κρύας στις 3/10 του 2019, να δεσμευτεί ότι ο Δήμος Λεβαδέων θα παραμείνει διαχειριστής των ακινήτων όπως και έγινε. Τον Οκτώβριο του 2019 όταν και έληγε η αρχική σύμβαση που σας είπα νωρίτερα των 25 ετών του αείμνηστου Δημάρχου Χρήστου Παλαιολόγου, αποστείλαμε υπόμνημα αίτημα στις 7/10 με το οποίο αιτούμασταν να επανεξεταστεί το ζήτημα της λήξης της παραχώρησης και να μας παραχωρηθεί εκ νέου η χρήση του κτιρίου του Νερόμυλου και να καθοριστεί σύμφωνα με τον κανονισμό της ΕΤΑΔ και του άρθρου 8 το αντάλλαγμα που θα υποχρεούμασταν ως δήμος να καταβάλλουμε για την παραχώρηση αυτή και να οριστεί τριαντακονταετής διάρκεια της παραχώρησης. Και αυτό το κάναμε μελετώντας τη σύμβαση που είχαμε κάνει με το Νεροτριβή, μελετώντας την επιστολή της πρώην δημάρχου κυρίας Πούλου στον πρώην Πρωθυπουργό κ. Αλέξη Τσίπρα και με τη συμβολή της νομικής υπηρεσίας του Δήμου Λεβαδέων. Δεν γνωστοποιήθηκε ποτέ η πρόθεση της εταιρείας επί της προτάσεώς μας, ωστόσο έπειτα από επισημάνσεις της εταιρείας της ΕΤΑΔ Α.Ε. της οποίας εκπρόσωποι επισκέφθηκαν το κτίριο του Νερόμυλου προκειμένου να γίνει καταγραφή και παράδοσή του στην εταιρεία, διαπίστωσαν πολεοδομικές παραβάσεις στο εστιατόριο τις οποίες στη συνέχεια τακτοποιήσαμε. Έπειτα από τις παραπάνω ενέργειες ξεκινήσαμε έναν κύκλο διαπραγματεύσεων. Η αρχική πρόταση της ΕΤΑΔ Α.Ε. για την παραχώρηση των κτιρίων, των αιθουσών του Νερόμυλου κυμαινόταν στο ποσό των 3.200 ευρώ μηνιαίως και ταξινομούνταν σε: 2.500 ευρώ για το εστιατόριο, 350 ευρώ για το συνεδριακό κέντρο και 350 ευρώ για τον εκθεσιακό χώρο. Αντιπροτείναμε, και με δεδομένη τη διάθεσή μας για την απόδοση του συνεδριακού και του εκθεσιακού χώρου στους δημότες μας για την κάλυψη των κοινωνικών και πολιτιστικών τους δράσεων, να μην καταβάλουμε το αντίτιμο των 700 ευρώ. Στις 22/6 του 2020 με την αριθμό πρωτοκόλλου 11665 επιστολή μου επανήλθα με νέο αίτημα ζητώντας την άνευ ανταλλάγματος παραχώρηση χρήσης του συνεδριακού κέντρου και του ισόγειου εκθεσιακού χώρου για 10 έτη αφού οι συγκεκριμένοι χώροι χρησιμοποιούνταν για τις πολιτιστικές όπως σας είπα εκδηλώσεις χωρίς καμία πρόσοδο για το Δήμο Λεβαδέων. Επίσης ως προς το κτίριο που ονομάζεται Νεροτριβή και το οποίο προορίζεται για Μουσείο Πολιτισμού ζητήσαμε την επαναδιαπραγμάτευση της συμφωνίας ώστε να αλλαχτεί ο όρος περί καταβολής ενοικίου, εφόσον δεν θα επιβαλλόταν από μέρους μας η είσοδος στους επισκέπτες. Ο Δήμαρχος Λεβαδέων στα πλαίσια των αποφάσεων των συλλογικών του οργάνων του Δημοτικού Συμβουλίου λοιπόν, αιτήθηκε προς την ΕΤΑΔ Ανώνυμη Εταιρεία στην οποία όπως σας είπα ανήκουν πλέον ιδιοκτησιακά το κτίριο του Νερόμυλου και τα υπόλοιπα ακίνητα της περιοχής της Κρύας μετά την ψήφιση του νόμου 4389 του 2016 του τρίτου μνημονίου, τη δωρεάν και οριστική παραχώρηση των ακινήτων άνευ ανταλλάγματος. Και με δύο επιστολές στις 8/7 του ’20 μετά την απόφαση που σας είπα με την επιστολή 13171 στις 8/7/20 στη βάση της 110 αποφάσεως του 2020 ομόφωνη απόφαση του Δημοτικού Συμβουλίου, ζητήσαμε την παραχώρηση αυτή. Στις 29/4/21, αρκετό καιρό μετά, η ΕΤΑΔ ΑΕ μας απέστειλε μια επιστολή με αριθμό πρωτοκόλλου 5625 -λέω τα νούμερα σίγουρα δεν μπορείτε να τα συγκρατήσετε αλλά καλό είναι να ακούγονται- στην οποία αναγράφει ότι η εταιρεία βάσει του άρθρου 196 του νόμου 4389 του 2016, του τρίτου μνημονίου που σας είπα, και σύμφωνα με τον κανονισμό εκμισθώσεων, μισθώσεων, παραχωρήσεων, εκποιήσεων, ανταλλαγών, αγορών και αντιπαροχών της ΕΤΑΔ Α.Ε. τα ακίνητα διαχειριστικής αρμοδιότητας της εταιρείας δεν παραχωρούνται άνευ ανταλλάγματος. Αναφορικά με την παραχώρηση του ακινήτου Νερόμυλος στο οποίο περιλαμβάνεται το εστιατόριο, το συνεδριακό και το εκθεσιακό κέντρο, προτείνουν την παραχώρηση του με αντάλλαγμα με μηνιαίο μίσθωμα 2.500 ευρώ και διάρκεια παραχώρησης 10 + 10 έτη, αυτό που σας είπα πριν. Δηλαδή τι ανέφερε η ΕΤΑΔ; Ανέφερε ότι εμείς ως δήμος επιθυμούμε τη δωρεάν παραχώρηση των ανωτέρω χώρων αλλά αυτοί ως κύριοι των χωρών δεν δύνανται με βάση το νόμο να μας το παραχωρήσουν χωρίς αντίτιμο διότι ο νόμος έλεγε ότι το αντίτιμο αυτό θα πήγαινε για την αποπληρωμή του εξωτερικού χρέους. Προσπαθώντας να διερευνήσω εγώ τη διάθεση της ΕΤΑΔ για καλύτερη και οικονομικότερη πρόταση, απέστειλα στις 26/5 του 2021 με την αριθμό πρωτοκόλλου 5238 επιστολή μου στην οποία ανέφερα ότι ο Δήμος Λεβαδέων επιθυμεί να διαχειρίζεται τα ακίνητα της περιοχής της Κρύας που είναι χαρακτηριστικά δείγματα της ιστορίας της πόλης μας και ένα κομμάτι από τον καθένα μας και ζητήσαμε να εξεταστεί η δυνατότητα μείωσης του μισθώματος. Λαμβάνοντας υπόψη τη δραματική μείωση των εσόδων των δήμων όπως και όλων των δήμων ανά τη χώρα λόγω της πανδημίας. Το παραπάνω ιστορικό διαπραγμάτευσης έχω κοινοποιήσει αρκετές φορές στο Δημοτικό Συμβούλιο όμως το κοινοποίησα και στις 9/6 του 2021 στο οποίο ξανά αποφασίστηκε κατά πλειοψηφία η συνέχιση διαπραγμάτευσης στο ίδιο πλαίσιο της προηγούμενης απόφασης της 110 του ‘20 δηλαδή οριστική και δωρεάν παραχώρηση αλλά αυτή τη φορά υπό τη διαπαραταξιακή επιτροπή διαπραγμάτευσης στην οποία δεν συμμετείχε η Λαϊκή Συσπείρωση. Είναι η απόφαση 45 της 9/6/21. Η συνάντηση της διαπαραταξιακής επιτροπής με τον κύριο Βλαστό, διευθύνοντα σύμβουλο της ΕΤΑΔ παρουσία της κυρίας Πούλου και του κ. Κατή εκ μέρους του συνδυασμού Αλλάζουμε Σελίδα, δεν θα αναφερθώ σε διάφορα που ειπώθηκαν δεν υπάρχει λόγος. Εκεί λοιπόν ο Διευθύνων Σύμβουλος της ΕΤΑΔ ανέφερε ότι η τελική πρόταση της εταιρείας είναι αυτή που απέστειλε στις 2/6 του 2021 και παραθέτει ότι τα ακίνητα πρέπει να παραχωρηθούν με αντίτιμο ύψους 2.200 ευρώ ειδάλλως ο ίδιος και το διοικητικό συμβούλιο της ΕΤΑΔ θα κατηγορηθούν για παράβαση καθήκοντος. Η διοίκηση λοιπόν της ΕΤΑΔ Α.Ε. μας κατέστησε σαφές ότι δεν είναι διατεθειμένη να μειώσει περαιτέρω το αντίτιμο παραχώρησης που ζητάει στα πλαίσια των νομικών δεσμεύσεων που έχει και αυτή. Σ’ αυτό λοιπόν το διαμορφωμένο πλαίσιο, το Εργατικό Κέντρο Λιβαδειάς ξεκίνησε το καλοκαίρι μια προσπάθεια συλλογής υπογραφών και υποστήριξης από φορείς και αυτή την προσπάθεια εγώ προσωπικά τη στήριξα με την παρουσία μου στη συγκέντρωση έμπροσθεν του Νερόμυλου στις 23 Ιουλίου του 2021. Εκεί λοιπόν στη συγκεκριμένη συγκέντρωση διατύπωσα όσα λέω και παραπάνω, παρέδωσα σχετικό φάκελο στο Εργατικό Κέντρο Λιβαδειάς, σε ό,τι αφορά τα ακίνητα από το 1994 και μετά, ήταν όλη η αλληλογραφία που παρέδωσα στο Εργατικό Κέντρο και εξήγησα ότι ο στόχος μου είναι τα ακίνητα να παραμείνουν με οποιονδήποτε τρόπο στη διαχείριση του Δήμου Λεβαδέων προς όφελος και μόνο των δημοτών και χαιρέτησα τους φορείς που συνυπέγραψαν το ψήφισμα. Θέλω να σας πω ότι η νομική υπηρεσία του Δήμου Λεβαδέων, η νομική υπηρεσία της ΚΕΔΕ αλλά και ο Δικηγορικός Σύλλογος Λεβαδέων υποστηρίζουν ότι για την οριστική και δωρεάν παραχώρηση χρειάζεται νομοθετική παρέμβαση. Δηλαδή τροπολογία στο νόμο του 2016 τον 4389. Κυρίες και κύριοι, αφού σας είπα λίγο την ιστορική αναδρομή των κτιρίων, σας προείπα ότι ο στόχος μας είναι ο ίδιος ωστόσο ο καθένας μας εισέρχεται από τη δική του πλευρά. Στη θέση που βρίσκομαι και με διάθεση διατήρησης και διαχείρισης των κτιρίων από το Δήμο Λεβαδέων οφείλω να κινηθώ βάσει των νομικών πλαισίων και ζητώ τη στήριξη του Δημοτικού Συμβουλίου σε μία συμφωνία με την ΕΤΑΔ ως διαχειρίστρια των ακινήτων ώστε οι δημότες να χρησιμοποιούν τους χώρους. Ειδάλλως ο νόμος αλλά και ο χρόνος θα βγάλει από αυτή την ιστορία το δήμο και το αποτέλεσμα θα είναι να οδηγηθούμε σε ένα διαγωνισμό της παραχώρησης των ακινήτων. Θέλω να ξέρετε ότι αν δεν συμβεί αυτό, αυτό που θα στεναχωρήσει εμένα είναι ότι έτσι θα έχω προδώσει τους δημότες και δεν θα έχω καταφέρει να επιτύχω τον στόχο όλων των προκατόχων μου και ιδιαίτερα του Χρήστου του Παλαιολόγου που δημιούργησε αυτούς τους χώρους. Ποιος είναι αυτός ο στόχος; Να χρησιμοποιούνται από τους δημότες της Λιβαδειάς ελεύθερα και για όποιο σκοπό επιθυμούν μες στο κτίριο του Νερόμυλου. Κι αν στο χρόνο καταφέρουμε στη βάση τροπολογίας ή της πιθανής εξομάλυνσης των οικονομικών της χώρας να ‘ρθει στην κυριότητά του δήμου, θέλω να ξέρετε ότι θα αναμένουμε τη λήξη της σύμβασης κάποιου ιδιώτη για να επανέλθει στα χέρια των δημοτών. Κλείνοντας να ζητήσω συγνώμη αν στεναχώρησα κάποιους σε όλη αυτή τη διαδρομή. Ως εκλεγμένος Δήμαρχος και εκπρόσωπος των δημοτών δεσμεύομαι ότι θα συνεχίσω να παλεύω και να διαπραγματεύομαι πάντα προς όφελος των δημοτών. Σας ευχαριστώ πολύ.

**ΠΡΟΕΔΡΟΣ** Σας ευχαριστούμε, κ. Δήμαρχε. Τώρα το λόγο έχουν οι επικεφαλής, ακολούθως οι φορείς και μετά οι δημοτικοί σύμβουλοι.

.

**ΠΡΟΕΔΡΟΣ**  Κυρία Πούλου, έχετε το λόγο.

**Η κα ΠΟΥΛΟΥ** επικεφαλήςτης δημοτικής παράταξης « Δυναμική Αυτοδιοικητική Συνεργασία» είπε: Ευχαριστώ πολύ, κ. Πρόεδρε. Λοιπόν, κυρίες και κύριοι συνάδελφοι, αγαπητοί δημότες, εκπρόσωποι των φορέων, βρισκόμαστε πράγματι σήμερα εδώ για ένα κορυφαίο θέμα που έχει απασχολήσει την τοπική κοινωνία όχι μόνο σήμερα αλλά νομίζω τα τελευταία χρόνια και μάλιστα από τότε που ο αείμνηστος Παλαιολόγος μαζί με τον τότε υπουργό Οικονομικών τον Αριστείδη Τσιπλάκο κατάφεραν να εξασφαλίσουν τις πρώτες χρηματοδοτήσεις όπως ακούστηκε και στην εισήγηση του Δημάρχου για να προβούμε στην ανάπλαση και την αγορά απαλλοτρίωση κάποιων ακινήτων στην περιοχή της Κρύας από τον τότε ΕΟΤ. Διαχρονικά και από τότε μέχρι σήμερα ο Δήμος Λεβαδέων μέσα στα διοικητικά του όρια υπάρχουν του οποίου βρίσκονται αυτά τα κτίρια ήταν συμμέτοχος αν θέλετε σε όλα τα προγράμματα τα οποία προκηρύχθηκαν είτε ευρωπαϊκά είτε από εθνικά χρήματα και ανελλιπώς όλα αυτά τα χρόνια επισκεύαζε, ανακαίνιζε και χρησιμοποιούσε με τον τρόπο που είπε ο Δήμαρχος αυτών των συμβάσεων τα συγκεκριμένα ακίνητα. Είναι αλήθεια ότι η χρήση αυτών των ακινήτων έχει ταυτιστεί με τις πολιτιστικές δραστηριότητες των δημοτών μας και των φορέων στο μετρό μάλιστα που ο δήμος στερείται άλλων τέτοιων αντίστοιχων κτιρίων, είναι τα μοναδικά. Αλλά είναι ταυτόχρονα μια κληρονομιά μας, είναι η ταυτότητα της Λιβαδειάς. Με αυτή την έννοια λοιπόν είναι πάρα πολύ σημαντικό επιτέλους αυτά τα κινητά να παραχωρηθούν στο Δήμο Λεβαδέων, έτσι ώστε να μην υπάρχουν αμφισβητήσεις και ιδιοκτησιακές, κανείς δεν αμφισβητεί απαντώ και προσωπικά στο Δήμαρχο στην εισήγησή του, ότι πράγματι αυτά τα ακίνητα ανήκουν εξαρχής στον ΕΟΤ, στην συνέχεια περιήλθαν στην ΕΤΑ δηλαδή τα Ελληνικά Τουριστικά Ακίνητα και στη συνέχεια στην ΕΤΑΔ. Δεν ξέρω για ποιους λόγους σκοπιμότητας ο Δήμαρχος αναφέρθηκε εξεζητημένα στο ποια ήταν η σύμβαση που υπέγραψε ο δήμος με τη δική μου επί της δικής μου δημαρχίας με την ΕΤΑΔ αλλά και στη σύμβαση με τον κύριο Παπαγγελή το ’11. Οι ίδιοι όροι είναι για την παράδοση των ακινήτων και θέλετε να σας πω ότι είναι οι ίδιοι όροι που συμβαίνουν σε κάθε περίπτωση μισθώματος, σύμβασης μισθώματος. Άρα πράγματι το μίσθωμα είτε αυτό που θα λήξει το ‘31 για τη Νεροτριβή είτε το άλλο που λήγει αργότερα δεν θυμάμαι ακριβώς για το Ξενία, απαιτεί το μίσθιο να είναι σε καλή κατάσταση, να το αυτό, να το ελέγξει και λοιπά και λοιπά, έτσι είναι οι όροι ξαναλέω όλων αυτών των συμβάσεων. Όμως, κυρίες και κύριοι, επειδή δεν συζητάμε σήμερα για πρώτη φορά και εν κενώ, λοιπόν που το έχουμε συζητήσει, έχουν γίνει οι κινήσεις των πολιτών με το Save Νερόμυλος ξεκίνησαν οι πρώτες συζητήσεις εδώ και ένα χρόνο και παραπάνω από ένα χρόνο νομίζω, διότι το καινούργιο ήταν ότι βέβαια το δεν φταίει ο Δήμαρχος γι’ αυτό το 2019 τον Οκτώβριο έληγε η σύμβαση χρησιδανείου για το συγκρότημα του Νερόμυλου. Τα άλλα δύο είχαν τακτοποιηθεί με την σύμβαση επί δημαρχίας Παπαγγελή το ‘11 και την άλλη που εγώ το 2017 υπέγραψα με την ΕΤΑΔ. Ο λόγος που υπέγραψα αναφέρθηκε. Ότι φυσικά δεν ήμουν υπέρ οποιουδήποτε ακόμα και συμβολικού τιμήματος και είχε συζητηθεί στο τότε Δημοτικό Συμβούλιο. Απλά θα χανόταν μία χρηματοδότηση των 800.000 ευρώ από το πρόγραμμα Δημοσίων Επενδύσεων, ακούστηκαν αυτά από τον Δήμαρχο, και αφορούσε στην κατασκευή και υλοποιείται νομίζω και θα ολοκληρωθεί εντός των επόμενων μηνών το Μουσείο Λαζαρή, Μουσείο Πινακοθήκη Λαζαρή. Άρα γι’ αυτόν και μόνο το λόγο και για να μη χαθούν οι 800.000 ευρώ, το ‘χω απαντήσει κατ’ επανάληψη το ξαναλέω και μία ακόμα φορά προς ενημέρωση δική σας, υπογράψαμε αλλά και ταυτόχρονα κάναμε τις ενέργειες για την οριστική παραχώρησή τους. Πιθανόν οι ενέργειες αυτές να μην ήταν αποδοτικές τότε δηλαδή γιατί έχω δεχτεί ιδιαίτερη κριτική για το τι έγινε και τι δεν έγινε και αν η κυβέρνηση ΣΥΡΙΖΑ ολιγώρησε ή δεν ολιγώρησε. Εγώ δεν είμαι εδώ για να απαντήσω γι’ αυτό. Εδώ είμαι για να σας πω το ιστορικό των κινήσεων του πώς έγιναν και από κει και πέρα μακάρι να το λύσει η Νέα Δημοκρατία και να καρπωθεί ο κ. Δήμαρχος την παραχώρηση αυτή και όλοι μας εδώ να το πανηγυρίσουμε. Για αυτό το λόγο είμαστε εδώ σήμερα. Και κ. Δήμαρχε, επιτρέψτε μου θα κάνω μία πολύ μικρή αναφορά για όλο αυτό που έχει διαμειφθεί στην τοπική κοινωνία με κλήσεις, με κατηγορίες, με ύβρεις… δεν υπάρχει λόγος διότι θέλω να σας πω τούτο λοιπόν. Ότι το πόσο ο καθένας ή η καθεμία αντιλαμβάνεται τη στάση είναι θέμα επικοινωνίας και αν νομίζετε ότι σας αδίκησε κάποιο δημοσίευμα, γιατί πολύ έχετε αναφερθεί και σ’ αυτό, μπορείτε να απαντήσετε. Είναι ενυπόγραφα αυτά. Εγώ προσωπικά να σας πω με την εμπειρία μου τώρα, επειδή βγήκα και είπα κάτι για τον Έβρο, νομίζω το είδατε και όλοι σας, την άλλη μέρα κατηγορήθηκα ότι είμαι τουρκόσπορος. Άρα αυτά όλα παίρνουν ένα δρόμο και δεν χρειάζεται να απασχολείτε τους δημότες μας με το τι δημοσίευμα έγινε και αν αυτό κομματικά θα χρησιμοποιηθεί ή όχι. Άρα λοιπόν, όταν είμαστε σε δημόσιες θέσεις ξέρουμε ότι είμαστε και εκτεθειμένοι σε οποιαδήποτε κριτική και αδικίες μερικές φορές θα πω εγώ. Όμως το να μετατρέπετε όλη αυτή την πορεία των φορέων και τη συγκέντρωση των φορέων και τα καθαρά αιτήματα των φορέων και να λέτε ότι πάνε όλοι αυτοί τώρα κάτω από μία ομπρέλα μικροκομματική επειδή ένα άρθρο συγκεκριμένης εφημερίδας σας χαρακτήρισε για σας ανεπαρκή; Όχι. Κανένα από τα δικά μας δημοσιεύματα δεν αναφέρεται σε ανεπάρκειά σας. Όμως εγώ θα σας εγκαλέσω για τρεις φορές παράβαση καθήκοντος, για να μιλάμε και την αυτοδιοικητική επιτέλους γλώσσα για να καταλαβαίνουν και οι δημότες μας πώς μερικές φορές όταν έχεις δημόσιο αξίωμα πρέπει να σέβεσαι τους κανόνες και τους νόμους. Γιατί σας άκουσα να κλείνετε λέγοντας ότι εγώ θα ενεργήσω με βάση τους νόμους. Ενεργήστε λοιπόν τηρώντας και τον κώδικα τον δημοτικό κώδικα αλλά και τους νόμους της αυτοδιοίκησης. Πάτε λοιπόν, πρώτο θέμα πρώτη παράβαση, ξεκινάτε τις διαπραγματεύσεις με την ΕΤΑΔ χωρίς να έχετε καμία απόφαση του Δημοτικού Συμβουλίου, πρώτη παράβαση αυτή. Δεύτερη παράβαση, παίρνεται η απόφαση λαμβάνεται ομόφωνα από το Δημοτικό Συμβούλιο εδώ είναι η 110 απόφαση του Δημοτικού μας Συμβουλίου με επιχειρήματα, λέτε θα την υλοποιήσετε, μπαίνετε μπροστά και εσείς διαπραγματεύεστε με την ΕΤΑΔ αντί να διεκδικείτε την οριστική και δωρεάν παραχώρηση. Τρίτη παράβαση: Με την απόφαση 45 που λέτε, κατά πλειοψηφία απόφαση του Δημοτικού Συμβουλίου, αποφασίστηκε ταυτόχρονα η διαπαραταξιακή επιτροπή όπως είπατε με την αποχή τη μη συμμετοχή της Λαϊκής Συσπείρωσης, που τι είχε στόχο; Να με διαψεύσουν οι συνάδελφοι της άλλης δημοτικής παράταξης. Στόχο είχε να διαπραγματευτεί στην ΕΤΑΔ, στο υπουργείο των Οικονομικών τον κ. Σταϊκούρα, γιατί αυτός είναι ο υπεύθυνος για την ΕΤΑΔ, ακόμα και στο Μαξίμου ή σ’ οποιοδήποτε κυβερνητικό παράγοντα. Ήταν ή δεν ήταν αυτή η απόφασή μας; Τι έγινε λοιπόν; Άλλη παράβαση καθήκοντος τώρα δική σας. Πάμε στην ΕΤΑΔ, είχαμε δεν είχαμε αυτό το αποτέλεσμα και σας λέω ότι δεν το λέει μόνο η νομική σύμβουλος και η νομική υπηρεσία της ΚΕΔΕ ότι θέλει τροπολογία του νόμου, το είπε και ο κ. Βλαστός εκεί. Ότι εγώ είμαι ανώνυμη εταιρεία, διαχειρίζομαι κάποια ακίνητα, εάν δεν τα διαχειριστώ σωστά θα υποστώ την παράβαση καθήκοντος. Όμως αυτό όλο λύνεται με πολιτική βούληση και τροπολογία. Ο συνάδελφος ο Κατής που ήταν μαζί στην διαπαραταξιακή να με διαψεύσει αν αυτό δεν είναι αληθές. Και μάλιστα, κ. Δήμαρχε, μετά ήπιαμε ένα καφέ στην Αθήνα και καλά κάναμε και είπαμε ότι περιμένουμε από σας να κλείσετε το επόμενο ραντεβού με τον κ. Σταϊκούρα. Προσφέρθηκα βεβαίως και ως βουλευτής, μ’ αυτή την ιδιότητα, ότι αν θέλετε κι εγώ μπορούσα ως βουλευτής να κλείσω αυτό το ραντεβού από τον υπουργό και να πάμε εκεί. Αντί λοιπόν να συνεχίσουμε τις διεκδικήσεις με αυτό που το Δημοτικό Συμβούλιό μας είχε αποφασίσει, εσείς τι κάνατε; Λέτε ότι επισκεφτήκατε, δεν ξέρω το Μαξίμου; και βγήκατε με το τελεσίγραφο ότι το μηνιαίο μίσθωμα δεν μπορεί να είναι κάτω από 2.200 ευρώ το μήνα, τάδε έφη η ΕΤΑΔ; Το Μαξίμου; Ο κ. Δημητριάδης που είδατε; Δεν ξέρω πραγματικά αυτό το έχω χάσει. Αυτές λοιπόν είναι οι παραβάσεις καθήκοντος του Δημάρχου. Γιατί ξέρετε πολύ καλά ότι αυτό είναι το συλλογικό μας όργανο το οποίο αποφασίζει και εσείς είστε το εκτελεστικό όργανο των αποφάσεων του Δημοτικού Συμβουλίου. Πρέπει να εκτελείται, συμφωνείτε ή διαφωνείτε, αυτές εδώ τις αποφάσεις. Προς το παρόν φαίνεται ότι δεν τις έχετε σεβαστεί λοιπόν και αυτενεργείτε. Και κλείνω λέγοντας. Οι ύβρεις που έχω υποστεί όλο αυτό το διάστημα χαρακτηρίζουν εσάς, κ. Δήμαρχε. Έχουμε κουράσει τον κόσμο. Δεν λύνονται με ύβρεις και προσωπικές επιθέσεις τα πράγματα. Όποιος διαφωνεί μαζί σας του επιτίθεστε, αρχίζετε την κριτική και λοιπά. Εγώ είμαι και βουλευτής αυτή τη στιγμή. Ως βουλευτής λοιπόν έπραξα αυτό που έπρεπε να πράξω γιατί μου επιτίθεστε κιόλας γιατί δεν έκανα ερώτηση στη Βουλή. Γνωρίζετε ότι ερώτηση στη Βουλή έχει κάνει και το ΚΙΝΑΛ και το Κομμουνιστικό Κόμμα Ελλάδος και δεν απαντήθηκαν ποτέ. Άρα το αν έχω δικαίωμα τροπολογίας είναι ένας κοινοβουλευτικός έλεγχος και πράξη την οποία δεν θα μου στερήσετε εσείς. Εγώ έκρινα λοιπόν ότι αντί ακόμη μιας ερώτησης η οποία δεν θα απαντηθεί, όπως δεν έχουν απαντηθεί και οι δύο προηγούμενες, σωστότερο ήταν να πράξω την τροπολογία. Ημιτελής; Ναι. Γιατί; Γιατί είναι ημιτελής. Διότι δεν είμαστε εμείς ο Δήμος Λεβαδέων ιδιοκτήτης των ακινήτων, κ. Δήμαρχε, να ζητήσω τα αντίγραφα από το γραφείο του κτηματολογίου να έχουν μέσα τα ακριβή στοιχεία και το τοπογραφικό. Αν όμως υπάρχει η πολιτική βούληση απ’ την κυβέρνηση μπορούμε να τα βρούμε γιατί η ΕΤΑΔ υποθέτω ότι θα τα έχει κτηματογραφήσει τα συγκεκριμένα. Άρα λοιπόν, και να ξέρετε και τούτο, δεν ήταν εντυπωσιασμός, κ. Δήμαρχε. Έχω το δικαίωμα κοινοβουλευτικά να την καταθέσω επί χρόνια, όποιο νομοσχέδιο και αν συζητείται στη Βουλή να καταθέτω τη συγκεκριμένη τροπολογία ξανά και ξανά και ξανά και βεβαίως έχει δικαίωμα ο υπουργός ο κ. Σταϊκούρας να την απορρίπτει ξανά, ξανά, ξανά. Όμως, να πάμε στην ουσία; Δυόμισι χιλιάδες λέξεις μου απαντήσατε με τρία δελτία τύπου αντί να πείτε ότι σωστή ήταν η κίνηση της κυρίας Πούλου να πιέσει κι αυτή κοινοβουλευτικά αφού αυτή είναι η ιδιότητα της, μπορούσατε να το πείτε χωρίς επαίνους. Όλοι συλλογικά, ο καθένας από τη θέση που βρίσκεται πρέπει να βάλουμε ένα λιθαράκι σ’ αυτή την κοινή υπόθεση. Κύριε Δήμαρχε, απαντήστε μου με ειλικρίνεια και απαντήστε σ’ αυτήν εδώ την αίθουσα στους δημότες που είναι εδώ, γιατί αρνείστε να ηγηθείτε της κίνησης; Καθαρές κουβέντες. Καθαρές κουβέντες διότι να σας πω κάτι, ακόμα κι αν χάσουμε πρέπει να διεκδικήσουμε, πρέπει να τολμήσουμε να πάμε και στον κ. Σταϊκούρα και να πιέσουμε. Σας έφερα ένα παράδειγμα για το πώς χάθηκε η σχολή στο τμήμα στη Λιβαδειά γιατί τότε δεν ασχολούσαστε προφανώς δεν είχατε ασχοληθεί με την αυτοδιοίκηση ακόμα. Σας ενημέρωσα γιατί εγώ είμαι παθούσα, ήμουνα μέσα στην αίθουσα του Δημοτικού Συμβουλίου. Τη χάσαμε, κ. Δήμαρχε, γιατί δεν κάναμε καμία ενέργεια διεκδίκησης, γιατί η Λιβαδειά δεν ξεσηκώθηκε ενώ άλλες πόλεις ξεσηκώθηκαν και έσωσαν τη δική τους σχολή. Αυτό είναι αλήθεια, υπάρχουν πρακτικά του Δημοτικού Συμβουλίου, υπάρχουν οι δημότες που έχουν ζήσει αυτά τα περιστατικά. . Λέω λοιπόν ότι η απαίτηση όλων των φορέων και των δημοτών είναι και βεβαίως των τριών παρατάξεων του Δημοτικού Συμβουλίου, να μπείτε μπροστά, Δήμαρχε. Να είστε βέβαιος ότι αν το καταφέρετε, αν το καταφέρουμε όλοι μαζί θα το καρπωθείτε κιόλας, δεν έχουμε κανένα πρόβλημα να σας συγχαρούμε γι’ αυτό. Αρκεί που θα γίνει. Το ότι δεν το κάνετε όμως, το ότι μπαίνετε σε ρήξη, σε κριτικές και λέτε αυτά που λέτε… Και θέλω να απαντήσω και σε κάτι το χρησιμοποιείτε ως παράδειγμα ως επιχείρημα. Κύριε Πρόεδρε, ένα λεπτό μονάχα. Πρώτον, λοιπόν το ότι δεν μπαίνετε μπροστά, δημιουργείτε αμφιβολίες για τη στάση σας και το δεύτερο είναι ότι λέτε ότι θα τα νοικιάσει, θα βγάλει προκήρυξη και θα έρθει η ΕΤΑΔ, θα ‘ρθει ο ιδιώτης η ΕΤΑΔ δηλαδή θα βγάλει την προκήρυξη και θα έρθει ο ιδιώτης και ο δήμος θα χάσει και τ’ ακίνητα. Κύριε Δήμαρχε, δύο χρόνια τα ακίνητα τα είχατε κλειστά. Εγώ τέλος πάντων και ως δήμαρχος δεν είχα αυτή την πίεση με κλειστά δύο χρόνια τα ακίνητά μου. Θα είχα ίσως ενεργήσει ακόμα πιο αποφασιστικά και ίσως είχα ξεσηκώσει και όλους τους φορείς να ‘ρθουν δίπλα μου για να διεκδικήσουμε περισσότερο. Εσείς έχετε αυτό το μειονέκτημα ότι δύο χρόνια τα έχετε κλειστά. Και ξέρετε και κάτι; Δεν θέλατε να τα ανοίξετε αλλά η απόφαση η ομόφωνη του Δημοτικού Συμβουλίου έλεγε και τη διαβάζω: τη διεκδίκηση της οριστικής παραχώρησης όλων των ακινήτων που βρίσκονται στην περιοχή της Κρύας άνευ ανταλλάγματος στο δήμο μας, και μέχρι αυτό να επιτευχθεί οι αίθουσες αυτές που είναι και για κοινωνικές, πολιτιστικές εκδηλώσεις να είναι ανοιχτές με ευθύνη του Δημοτικού Συμβουλίου όχι με δική σας ευθύνη. Σας απαλλάξαμε από αυτό, σας απαλλάξαμε λοιπόν.

Κύριε Πρόεδρε, με συγχωρείτε, ίσως δεν δευτερολογήσω καθόλου αν δεν θιγώ προσωπικά. Λέω λοιπόν ότι το ότι θα έρθει ιδιώτης και θα τα πάρει και θα τα χάσουν οι δημότες μας είναι λάθος, είναι λάθος 100%, δείχνει ηττοπάθεια, Δήμαρχε. Γιατί είναι λάθος; Διότι ο Δήμος Λεβαδέων έχει έννομο συμφέρον, γιατί ο δήμος Λεβαδέων τα έχει χρηματοδοτήσει τα έχει επισκευάσει, τα συντηρεί τόσα χρόνια. Άρα λοιπόν η ΕΤΑΔ αν κάνει μία προκήρυξη εμείς θα προσφύγουμε κι αυτό το είπα εγώ στον κ. Βλαστό εκεί που ήμασταν και δεν το παρέκαμψε ο κ. Βλαστός. Σ’ αυτήν την περίπτωση δηλαδή ούτε η ΕΤΑΔ θα πάρει ευρώ από αυτή την διαδικασία. Και νομίζω ότι όλα αυτά, Δήμαρχε, δεν είναι να βγούμε στην κόντρα με την ΕΤΑΔ, η είναι να καταφέρουμε με πίεση και έχετε την πόλη μαζί σας τώρα, είναι η μοναδική ευκαιρία να μπείτε μπροστά και να ηγηθείτε γιατί η πόλη είναι εδώ και τα διεκδικεί κι αυτό θέλει ένα χρόνο για να προετοιμαστεί αυτό το κλίμα. Πάρτε το λοιπόν στα χέρια σας κι όσο δεν το κάνετε πρέπει να απολογηθείτε γιατί δεν μπαίνετε μπροστά.

**Απαντώντας ο κ. ΔΗΜΑΡΧΟΣ είπε:** Αυτά συμβαίνουν δύο χρόνια που είμαστε εδώ στη δημοτική αρχή και δη με την απλή αναλογική, με τις εμμονές. Κυρία Πούλου, καταρχήν δεν κατάλαβα την εισήγησή σας, κατάλαβα ότι είστε φορτωμένη, ότι είστε συγχυσμένη, ότι κάτι μου χρωστάτε να μου πείτε. Προφανώς δεν είχατε τις 2.000 λέξεις να τα πείτε. Ας τα πάρουμε με τη σειρά. Πού το λέει αυτό; Με κατηγορήσατε για παράβαση καθήκοντος τρεις φορές. Αλήθεια λέτε; Σας παρακαλώ λοιπόν. Ας τα πάρουμε ένα- ένα με τη σειρά, είμαι βροντόφωνος σήμερα, δεν κατάλαβα, έτσι μπράβο. Λοιπόν, ας τα πάρουμε με τη σειρά. Δύο χρόνια κλειστά γιατί; Καταρχήν να σας πω ότι επέλεξα στην ομιλία μου να μη σας θίξω καθόλου και επειδή ξεκινήσατε και είπατε ότι δεν ξέρετε γιατί αναφέρθηκα στους όρους θα σας εξηγήσω τώρα γιατί αναφέρθηκα στους όρους. Αναφέρθηκα όμως και στους όρους σύμβασης του κυρίου Παπαγγελή, ο οποίος μονίμως εμπλέκεται στη συζήτησή σας για το πανεπιστήμιο στο οποίο εγώ ήμουν μικρός και δεν ασχολούμουν. Δεν καταλαβαίνω γιατί έχει μέρος στη συζήτηση αυτή. Εν πάση περιπτώσει θέλω να σας πω ότι δύο χρόνια είναι κλειστά γιατί; Γιατί όπως είπα δεσμεύσαμε τον Πρωθυπουργό ότι θα είμαστε ο πρώτος διαπραγματευτής με την ΕΤΑΔ για να μείνουν στο δήμο και να μη γίνει κανένας διαγωνισμός για κανέναν ιδιώτη, πολύ σημαντικό πράγμα αυτή η δέσμευση. Η κυρία Πούλου με κατηγόρησε για τρεις φορές παράβαση καθήκοντος. Δεν υπέγραψα ποτέ τίποτα. Παράβαση καθήκοντος θα έκανα αν είχα υπογράψει μια συμφωνία και είχα δεσμεύσει για τον οποιοδήποτε λόγο το δήμο. Από κει και πέρα για τις κινήσεις μου όταν δεν είναι δεσμευτικές δεν έχω να δώσω λόγο. Δεύτερον, μίλησε για τη Νεροτριβή και δεν μας είπε ακριβώς πού διεκδίκησε την οριστική δωρεάν παραχώρηση της Νεροτριβής όταν υπέγραφε με τη σύμφωνη γνώμη του Δημοτικού Συμβουλίου, την κατά πλειοψηφία απόφαση μόνο με τους δικούς της συμβούλους, οι οποίοι έφταναν για την πλειοψηφία δεν είχαμε την απλή αναλογική, να δεσμευτούμε με ένα ενοίκιο 350 ευρώ συμβολικό ωστόσο έωλο επιχείρημα γιατί δαπανούμε απ’ το υπουργείο Εσωτερικών διαμέσου του δήμου 800.000 ευρώ. Και για την ακρίβεια θέλω να σας πω ότι είναι κλειστό από τότε η Νεροτριβή, απ’ το ’17. Εμείς το κάναμε το έργο, υπογράφτηκε το Μάιο του ‘19 η σύμβαση ένα μήνα πριν τις εκλογές. Είναι κλειστό απ’ το ’17 όμως αυτό το κτίριο. Μου είπε ότι μετέτρεψα η κυρία Πούλου τους φορείς. Δεν τους μετέτρεψα εγώ, το άρθρο της *Αυγής*, δεν είναι δικός μου κομματικός χώρος, δεν έχω εκεί πρόσβαση καμία, κάποιος άλλος το έδωσε αυτό προφανώς για να εξιλεωθεί. Άρα εγώ δεν έκανα καμιά μετατροπή των φορέων από φορείς στήριξης της κίνησης σε φορείς διαμαρτυρίας για την ανεπάρκεια του Δημάρχου. Κάποιος άλλος το ‘κανε, πιθανόν να μην το αντιλαμβάνεται άλλα το έκανε. Να βάλουμε μια χρονολογική σειρά στα πράγματα. Το ’17, το ’16, αρχές του ‘16 παίρνει μια απόφαση το Δημοτικό Συμβούλιο για επ’ αόριστον παραχώρηση των κτιρίων. Προφανώς εξηγούν ότι υπάρχει ένας δεσμευτικός νόμος που ψηφίστηκε το ‘16 και λέει ότι εδώ πρέπει να έχουμε συγκεκριμένα πράγματα. Διεκδικεί απ’ το πρόγραμμα Δημοσίων Επενδύσεων και μάλιστα ενώ με κατηγόρησε τι εμπλοκή είχα ως περιφερειακός σύμβουλος η ίδια γνωρίζει τι εμπλοκή είχα ως δημοτικός σύμβουλος για την αίτησή της στη διαχείριση εταιρεία για το Μουσείο Πολιτισμού από το ΕΣΠΑ. Το οποίο γιατί δεν το πήρε ο Δήμος Λεβαδέων; Γιατί του έλειπε η μουσειολογική μελέτη η οποία εκδόθηκε το 2018. Όλα τα έχω σε έγγραφα αυτά να ξέρετε λοιπόν με ημερομηνίες και αριθμούς πρωτοκόλλου. Πάμε λοιπόν, ανακαλεί αυτή την απόφαση, .Είπε λοιπόν για τον Πρωθυπουργό σε τηλεοπτική της συνέντευξη, η κυρία Πούλου τα είπε, ότι δεν πρόλαβε να μας το δώσει και μας είπε στο Δημοτικό Συμβούλιο παρόντων όλων σας ότι είχε δεσμευθεί για 99 χρόνια. Άρα λοιπόν δεν κατάλαβα ποια ήταν πραγματικά δεσμευτικά με αποφάσεις Δημοτικού Συμβουλίου η δική της η κίνηση για τη Νεροτριβή. Θα κλείσω και θα πω ότι κυρία Πούλου, φτάνει. Υπάρχουν νόμοι, υπάρχουν διαδικασίες, δεν έχω παραβεί πουθενά το καθήκον μου, δεν έχω συμβασιοποιήσει τίποτα, παλεύω να μείνουν αυτά τα ακίνητα στο δήμο. Πήγαμε στην ΕΤΑΔ γιατί αυτή είναι η διαχειρίστρια εταιρεία. Τι λέει ο κανονισμός; Ότι για να επανέλθει ένα κτίριο στο δημόσιο πρέπει να παρθεί απόφαση της ΕΤΑΔ και ο υπουργός Οικονομικών έχει μια τελευταία έγκριση, δεν τον λέει πρώτο η διαδικασία τον λέει τελευταίο. Αυτά είχα να πω για επί προσωπικού και θα τα πω στη δευτερολογία μου τα υπόλοιπα.

**ΠΡΟΕΔΡΟΣ** Ευχαριστώ, κ. Δήμαρχε. Κύριε Κοτσικώνα, έχετε το λόγο.

**Ο κ.ΚΟΤΣΙΚΩΝΑΣ ,** εκπροσωπώντας τη δημοτική παράταξη « Λαϊκή Συσπείρωση Λιβαδειάς» ανέφερε: Αγαπητοί και αγαπητές καλεσμένοι και κυρίες και κύριοι συνάδελφοι, τώρα για την εξοικονόμηση χρόνου σεβόμενος όλους σας εδώ θα προσπαθήσω να τηρήσω αυτό το δεκάλεπτο και για το λόγο αυτό νομίζω ότι δεν χρειάζεται να κάνω και μια ιστορική διαδρομή του θέματος των ακινήτων της Κρύας, έγιναν και απ’ το Δήμαρχο εν μέρει και από την κυρία Πούλου και εν πάση περιπτώσει τα ξέρουμε. Δεν θα ξεκινήσω καν επιχειρηματολογώντας υπέρ της δωρεάν παραχώρησης των ακινήτων για αμιγώς πολιτιστική χρήση και τούτο γιατί θεωρώ δεδομένο ότι για το θέμα αυτό υπάρχει απόφαση του Δημοτικού Συμβουλίου και μάλιστα είναι ομόφωνη οπότε εγώ τουλάχιστον κι εμείς ως παράταξη αρνούμαστε να μπούμε σε επαναδιαπραγμάτευση της απόφασης αυτής το οποίο βεβαίως από την εισήγηση στο τέλος της εισήγησης επιχειρεί να κάνει ο Δήμαρχος. Αυτά που κατά τη γνώμη μας πρέπει σήμερα να συζητήσουμε είναι το τι κάναμε ως δήμος εννοώ συνολικά, για να προωθήσουμε την απόφαση αυτή που έχουμε στο Δημοτικό Συμβούλιο, τι δεν κάναμε και πού βρισκόμαστε. Σε αυτή λοιπόν την ανασκόπηση των πράξεων και των παραλείψεων θα πρέπει να ελεγχθούμε όλοι μας και η δημοτική αρχή, πρώτα και κύρια βέβαια, και οι παρατάξεις αντιπολίτευσης ο καθένας από τη θέση του. Αυτό που όλοι διαπιστώσαμε είναι ότι γίναμε μάρτυρες τον τελευταίο καιρό, το είδαμε και σήμερα εδώ τώρα πριν λίγο, σε ανέξοδες κατά την άποψή μας προσωπικές αντιπαραθέσεις ανάμεσα στον κύριο Δήμαρχο κατά κύριο λόγο στην κυρία Πούλου. Ο καβγάς είναι ξεκάθαρο… ήταν για το πάπλωμα. Δηλαδή κατά την άποψή μας η ουσία η ταμπακιέρα στην προκειμένη περίπτωση, για την ταμπακιέρα δεν ακούστηκε τίποτα. Και εξηγούμαι. Τσακώνονται λοιπόν σε προσωπικό επίπεδο, ποιοι τσακώνονται τώρα; Ο νυν με την πρώην δήμαρχο, αυτή είναι η πραγματικότητα δηλαδή αυτοί που κατεξοχήν ευθύνονται για την κατάσταση στην οποία έχουν περιέλθει τα ακίνητα της Κρύας. Η μεν κυρία Πούλου αντί να αναλάβει τις ευθύνες, τις πολιτικές ευθύνες έτσι βεβαίως που της αναλογούν διότι ως τότε δήμαρχος επέδειξε απραξία και ως βουλευτής του ΣΥΡΙΖΑ που με νόμο του παρέδωσε τα ακίνητα στο υπερταμείο, έτσι, που είναι σήμερα. Στο ΤΑΙΠΕΔ. Προσβάλλει θεωρούμε εμείς τη νοημοσύνη μας με το επιχείρημα ότι έκανε θεσμικά ό,τι μπορούσε ως δήμαρχος τότε, στην πραγματικότητα τίποτα και επίσης όσο αφορά το ΣΥΡΙΖΑ τώρα με την ιδιότητά της της βουλευτή ότι αν η κυβέρνηση του ΣΥΡΙΖΑ η οποία έστειλε τα ακίνητα στο ΤΑΙΠΕΔ παρέμενε στην εξουσία δεν ξέρω για πόσο διάστημα ακόμα θα τα επανέφερε. Εντάξει, αυτά τα επιχειρήματα νομίζω δεν μπορούν να σταθούν. Ο δε Δήμαρχος βρίσκει σε προσωπικές αντιπαραθέσεις μια διέξοδο για την απραξία που έχει δείξει όλο αυτό το διάστημα. Ξεκίνησε να θυμίσω με προσωπική αντιπαράθεση με τον πρόεδρο του Εργατικού Κέντρου τον κ. Κολιούση και συνεχίζει την προσωπική αντιπαράθεση με πιο οξυμένους τόνους με την κυρία Πούλου. Αναλώνεται σε ανέξοδες τέτοιου είδους αντιπαραθέσεις ενώ δεν έχει κάνει κάτι δεν έχει κάνει τίποτα ουσιαστικό για να υλοποιήσει την ομόφωνη απόφαση του Δημοτικού Συμβουλίου την οποία όχι μόνο δεν έχει προσπαθήσει, δεν έχει επιχειρήσει, δεν έχει δώσει όλες τις δυνάμεις του για την υλοποίηση αλλά κατά την άποψή μας, συστηματικά την τορπιλίζει. Επειδή είναι ξεκάθαρο ότι διαφωνεί. Αυτό το έχει πει από την αρχή μέχρι το τέλος, έτσι, σ’ αυτό δεν έχω να του καταλογίσω τίποτα. Όμως δεν έχει κάνει ούτε τα στοιχειώδη ο Δήμαρχος δηλαδή αυτό που λέμε υποβολή αιτημάτων εγγράφως προς τα συναρμόδια υπουργεία και προς την κυβέρνηση με το γνωστό αίτημα, έτσι, την επαναφορά των ακινήτων στο δήμο βάσει της διάταξης αυτής του νόμου που μας δίνει έτσι ένα μικρό παραθυράκι και μας επιτρέπει μαζί με την κινηματική διεκδίκηση, πολιτικά να αποσπάσουμε και να κερδίσουμε το στόχο μας για να μπορεί στη συνέχεια ο δήμος και το κίνημα να αναπτύσσεται , που αναπτύσσεται από τους μαζικούς χωρίς να πιέσουν πολιτικά προς αυτή την κατεύθυνση. Αυτός είναι ο δρόμος που απ’ την αρχή έχουμε δείξει εμείς. Αντί αυτών ο Δήμαρχος περιορίζεται σε λυγμούς μέσα και έξω απ’ το Δημοτικό Συμβούλιο. Μέσα ψηφίζοντας η πλειοψηφία την απόφαση της δωρεάν παραχώρησης, η οποία γι’ αυτό είναι ομόφωνη επειδή την ψήφισε η πλειοψηφία αν και επί της ουσίας διαφωνεί γιατί δεν τη θεωρεί ρεαλιστική. Αυτός είναι ο λόγος που διαφωνεί, έτσι, δεν υπάρχει κάποιος άλλος. Και έξω απ’ το Δημοτικό Συμβούλιο όταν αντιλήφθηκε ότι η κίνηση του Εργατικού Κέντρου είχε τη δυναμική που δεν περίμενε, στα λόγια και όχι στις πράξεις στήριξε έστω και εκ των υστέρων στη δεύτερη συγκέντρωση θυμίζω εμφανίστηκε ο Δήμαρχος ή εκπρόσωπος της δημοτικής αρχής, αλλά με αστερίσκους ότι δεν είναι υλοποιήσιμη και τα λοιπά. Αλλά εμείς θεωρούμε ότι με τέτοιους τακτικισμούς δεν μπορούμε να πάμε μπροστά, δεν μπορούμε να πετύχουμε το στόχο. Ο Δήμαρχος και η δημοτική αρχή δεν έχει την πλειοψηφία. Εάν την είχε, αν δεν ήταν το σύστημα αυτό ας πούμε της σχετικά απλής αναλογικής με το οποίο αναδείχτηκαν οι δημοτικές αρχές στις τελευταίες εκλογές, τώρα δεν θα μιλάγαμε, έτσι; Δεν θα υπήρχε θέμα στο Δημοτικό Συμβούλιο αυτό, θα είχε αποφασιστεί η μίσθωση, είναι ξεκάθαρο αυτό, και δεν θα κουβεντιάζαμε καν για το θέμα αυτό θα είχαν μισθωθεί ήδη τα ακίνητα. Όμως δεν την έχει οπότε είναι υποχρεωμένος, θεσμικά είναι υποχρεωμένος να υλοποιήσει την απόφαση του Δημοτικού Συμβουλίου ακόμα και ας διαφωνεί μ’ αυτή, ακόμα κι ας μη τη θεωρεί ρεαλιστική σε τελευταία ανάλυση, μη υλοποιήσιμη. Είναι υποχρεωμένος, με κάθε μέσο με κάθε τρόπο, να την παλέψει. Αλλιώς εδώ θα μπορούσε να καταλογιστεί παράβαση καθήκοντος ας πούμε ή εμείς δεν στεκόμαστε σ’ αυτό, εγώ τουλάχιστον έτσι δεν στέκομαι τόσο πολύ σ’ αυτό, όμως υπάρχει ένα ζήτημα. Και επίσης στην κατεύθυνση αυτή και ο Πρόεδρος έχει ευθύνες γιατί μιλάμε για απόφαση του Δημοτικού Συμβουλίου και όχι έτσι με την απραξία να δημιουργούνται τετελεσμένα, πιέζοντας έμμεσα ή άμεσα το Δημοτικό Συμβούλιο να κάνει πίσω από αυτό που μέχρι σήμερα έχει ψηφίσει. Εμείς, γιατί είπαμε ότι όλοι πρέπει να ελεχθούμε εδώ πέρα για τη στάση μας, τις θέσεις μας και κυρίως τις πράξεις και τις παραλείψεις μας. Εμείς πέρα από την ξεκάθαρη άποψη που είχαμε από την αρχή ότι αυτή πρέπει να είναι η απόφαση του Συμβουλίου για δωρεάν παραχώρηση και όχι για μίσθωση με οποιοδήποτε τίμημα είτε μικρό είτε μεγάλο δεν παίζει ρόλο για μας το τίμημα. Εμείς τη διεκδίκηση την αντιλαμβανόμαστε να έχει ουσιαστικό περιεχόμενο, να έχει σχέδιο, να έχει συντονισμό, να έχει κλιμάκωση και μια συσπείρωση όσο γίνεται μεγαλύτερο με την κινητοποίηση του λαού, με των φορέων. Και γι’ αυτό το λόγο θέλω να θυμίσω ότι αφού αφήσαμε και πέρασε ένα χρονικό διάστημα από την απόφαση του Δημοτικού Συμβουλίου, αφού είδαμε ότι έγινε δυστυχώς αυτό που περιμέναμε ότι η διαπαραταξιακή επιτροπή έτσι όπως λειτουργεί λειτουργούσε δεν επρόκειτο να βγάλει κάποιο αποτέλεσμα, απευθύναμε με ανακοίνωσή μας ανοιχτό κάλεσμα στους δημότες και στους μαζικούς φορείς της πόλης καλώντας να πάρουν την υπόθεση στα χέρια τους. Αξιοποίηση, αυτό ζητήσαμε, κάθε δυνατότητας και κάθε χαραμάδας του μνημονιακού νόμου, αυτό είναι αλήθεια μνημονιακός νόμος είναι, ο ΣΥΡΙΖΑ τον ψήφισε και παρέδωσε τα ακίνητα στην ΕΤΑΔ προκειμένου να πετύχουμε το στόχο μας. Ανταποκρίθηκε το Εργατικό Κέντρο με την πρωτοβουλία που πήρε και κατάφερε και συσπείρωσε τους περισσότερους φορείς της πόλης και αυτό είναι μια πολύ θετική παρακαταθήκη, και αυτό μας δίνει κουράγιο και κίνητρο να συνεχίσουν πιο αποφασιστικά. Αυτό πρέπει να εκμεταλλευτεί και ο Δήμαρχος, ουσιαστικά όμως να το εκμεταλλευτεί, πραγματικά να το εκμεταλλευτεί και όχι στα λόγια όπως γίνεται μέχρι σήμερα. Έχουμε συγκεκριμένα καταθέσει την πρότασή μας σε προηγούμενο Δημοτικό Συμβούλιο και επειδή έχει η συνάδελφος η Λαμπρινή Γερονικολού θα καταθέσει αναλυτικά, αναλυτικά όμως, κάθε νομικό και πολιτικό επιχείρημα για το πώς με ένα πολυσέλιδο υπόμνημα το οποίο δεν μπορεί στο χρόνο που έχει την δυνατότητα ούτε η ίδια ούτε εγώ να το αναπτύξω, θα καταθέσει τα συμπεράσματα και θα το καταθέσουμε στο Δημοτικό Συμβούλιο, στον Πρόεδρο, στο Δήμαρχο. Θεωρούμε ότι αν το αξιοποιήσετε, πραγματικά η υπόθεση αυτή μπορεί να έχει αίσιο αποτέλεσμα. Τουλάχιστον να το παλέψουμε προκειμένου να πετύχουμε το αποτέλεσμα αυτό που θεωρώ ότι όλοι επιθυμούμε.

**ΠΡΟΕΔΡΟΣ** Ευχαριστώ, κ. Κοτσικώνα.

**Ακολούθως το λόγο πήρε ο κ. ΤΟΥΜΑΡΑΣ ,** εκπρόσωπος της δημοτικής παράταξης « Αλλάζουμε σελίδα » ο οποίος είπε: Εμείς ως παράταξη θέλουμε να πούμε ότι τα δεδομένα που δεν μπορούν να αμφισβητηθούν για τα ακίνητα είναι δύο. Πρώτον η πόλη μας δικαιούται την πλήρη και δωρεάν παραχώρηση για λόγους ηθικούς καθώς οι Λειβαδίτες έχουν πληρώσει από το ‘50 την κατασκευή των ακινήτων με απαλλοτριώσεις και φόρους. Όμως καμία ενέργεια δεν έχει γίνει από τη δημοτική αρχή ώστε να δημιουργηθεί ένα νομικό οπλοστάσιο διεκδίκησης από ένα έμπειρο νομικό γραφείο που να έχει εμπειρία στο θέμα. Αυτές οι ενέργειες πρέπει να δρομολογηθούν σήμερα ακόμη και χωρίς τη σύμπραξη της δημοτικής αρχής αν δεν το επιθυμεί. Η πόλη μας δεν θα σταματήσει ποτέ να ζητάει νομοθετική ρύθμιση είτε από αυτή ή οποιαδήποτε άλλη κυβέρνηση. Δεύτερον, όλοι συμφωνούμε ότι στο ενδιάμεσο διάστημα τα ακίνητα πρέπει να είναι ανοιχτά. Η πρόταση της ΕΤΑΔ όμως δεν είναι ούτε συμφέρουσα ούτε διαχειρίσιμη. Η παράταξή μας δηλώνει ξεκάθαρα ότι σε περίπτωση καλύτερης πρότασης με χαμηλότερο αντίτιμο και με διάστημα παραχώρησης για επενδύσεις θα εξετάσει τη σύναψη σύμβασης. Μόνο όμως σε περίπτωση καλύτερης πρότασης να μην κινδυνεύουν τα ακίνητα να φύγουν από τη διαχείριση του δήμου και να πάνε σε χέρια ιδιώτη. Αυτά ως παράταξη θέλουμε να πούμε. Δεν θέλουμε να σταθούμε τι έχει γίνει στο παρελθόν τι έχει κάνει ο Δήμαρχος και τι έχει κάνει η προηγούμενη δημοτική αρχή. Αυτό που προέχει σε μας είναι να δώσουμε λύση έτσι ώστε τα ακίνητα της Κρύας να περάσουν στα χέρια του δήμου με κάποιο χαμηλότερο αντίτιμο ή ακόμα και με δωρεάν παραχώρηση. Ευχαριστώ.

**Ακολούθως ο ΠΡΟΕΔΡΟΣ** έδωσε το λόγο στους εκπροσώπους των φορέων προκειμένου να εκφράσουν τις απόψεις τους

**Ο κ. ΠΑΠΑΔΗΜΗΤΡΙΟΥ** εκπρόσωπος τουΕργατικό Κέντρο Λιβαδειάς είπε: Αξιότιμοι κύριοι και κυρίες. Κύριε Δήμαρχε, δημοτικοί σύμβουλοι και εκπρόσωποι των φορέων της πόλης. Το Εργατικό Κέντρο σήμερα εδώ δε βρίσκεται σαν ο φτωχός συγγενής μιας διαδικασίας στην οποία απλά θέλει να κάνει μια τοποθέτηση. Το Εργατικό Κέντρο με τη δικιά του παρέμβαση για να σώσει την περιουσία του Λειβαδίτικου λαού και να την κρατήσει στους δημότες του της πόλης, ξεκίνησε μία διαδικασία στην οποία μάζεψε τους φορείς και προκάλεσε μέχρι και αυτή τη μονοθεματική σήμερα συζήτηση του Δημοτικού Συμβουλίου. Το Εργατικό Κέντρο από την αρχή των μνημονιακών χρόνων βρέθηκε στην πρώτη γραμμή της μάχης να αντιμετωπίσει όλες τις μνημονιακές διατάξεις που ψήφιζαν η μία μετά την άλλη όλες οι κυβερνήσεις που έχουν περάσει σε αυτή τη χώρα απ’ το ‘10 και μετά. Σε αυτή τη διαδικασία λοιπόν το Εργατικό Κέντρο δεν μπορούσε να κλείσει ούτε τα μάτια του ούτε τα αυτιά του σε αυτό που συνέβαινε με τα ακίνητα της πόλης μας. Ακίνητα τα οποία σηματοδοτούν την πόλη της Λιβαδειάς, είναι το σήμα κατατεθέν της. Δεν είναι δυνατόν λοιπόν αυτά να μην είναι περιουσία του λειβαδίτικου λαού. Προκαλέσαμε το σημερινό Δημοτικό Συμβούλιο καλώντας τις δημοτικές παρατάξεις που είχαν το δικαίωμα να το συγκαλέσουνε, να το πράξουν, γιατί θεωρούμε το εξής: Ενώ μαζέψαμε τους φορείς στις 14/7 και συνυπογράψαμε ένα ψήφισμα το οποίο μίλαγε για την οριστική δωρεάν παραχώρηση των ακινήτων της Κρύας από την ΕΤΑΔ στο Δήμο Λεβαδέων για πολιτιστική χρήση χωρίς αντίτιμο από όλους τους φορείς της πόλης, πολιτικούς, συνδικαλιστικούς, κοινωνικούς, πολιτιστικούς, το οποίο και υποβάλαμε στα αρμόδια υπουργεία και ενώ αυτό το ψήφισμα με παρουσία του ο Δήμαρχος στην εκδήλωση στις 23/7 το είχε ενισχύσει λέγοντάς μας ότι είμαστε όπλο στα χέρια του για την διεκδίκηση, όταν το αίτημά μας έφτασε στα υπουργεία και έπαιρνε ο πρόεδρος να δει γιατί δεν έχει απαντήσεις μέσα σε εύλογο χρονικό διάστημα που αφήσαμε και πέρασε, μας λέγανε μα ρε παιδιά έχετε κάνει ένα αίτημα το οποίο… δεν υπάρχει αίτημα απ’ το δήμο σας, δεν τα ζητάει ο δήμος σας, σε ποιόν δήμο να τα δώσουμε, τι τι μας ζητάτε; Εσείς είσαστε Εργατικό Κέντρο, είσαστε φορείς της πόλης, ζητάτε να τα δώσετε σε ένα δήμο ο οποίος δεν τα θέλει. Αυτή ήταν η απάντηση. Γι’ αυτό και αμέσως θεωρήσαμε ότι εδώ κάτι ανάποδο συμβαίνει. Πήραμε την απόφαση και βγάλαμε μία ανοιχτή επιστολή προς τις παρατάξεις τις δημοτικές και ζητήσαμε να δούμε αν έχει σταλεί να μας δώσει τον αριθμό πρωτοκόλλου, αν δεν έχει σταλεί πότε θα το στείλουν το αίτημα. Γιατί χωρίς να καταθέσουν αυτό το αίτημα δεν γίνεται να προχωρήσει η διαδικασία των δικών μας υπογραφών. Ε, το όπλο του ο Δήμαρχος καταλάβαμε ότι δεν ήθελε να το πράξει όταν με επίσκεψή του στην Αθήνα… Εμείς παρ’ όλα αυτά η επίσκεψη στην Αθήνα έγινε, πήγε, πήρε μία τελική απάντηση από την ΕΤΑΔ. Εντάξει, Δήμαρχε. Η τελική απάντηση από την ΕΤΑΔ είναι τελική απάντηση της ΕΤΑΔ αλλά δεν είναι η τελική απάντηση του λειβαδίτικου λαού. Ο λειβαδίτικος λαός έχει τη δυνατότητα και σας το έχει δείξει ότι μπορεί να κάνει πολλά πράγματα για να διεκδικήσει. Και αν θέλετε να χρησιμοποιήσετε το όπλο του λειβαδίτικου λαού μπορείτε να το χρησιμοποιήσετε. Το Εργατικό Κέντρο είναι διατεθειμένο να κάνει τα πάντα, ό,τι χρειαστεί για να διεκδικήσει η πόλη ένα πολιτιστικό χώρο τον οποίο τόσο πολύ τον έχει ανάγκη. Και οι κάτοικοι και οι φορείς και προπάντων οι εργαζόμενοι που τόσα χρόνια πλήττονται και στεγνώνουνε πολιτιστικά, οικονομικά από την ίδια τη ζωή. Δεν μπορείτε, δεν έχετε δικαίωμα να στερήσετε αυτούς τους χώρους από τον λαό της πόλης. Αυτά έχω να πω. Η ομιλία μου είναι πέρα από αυτό που θα θέλαμε να τοποθετηθούμε, γιατί πιστεύαμε ότι θα παίρνατε την ευκαιρία να μπείτε μπροστά. Η πρότασή σας που κάνετε στο Δημοτικό Συμβούλιο μας βρίσκει εντελώς αντίθετους. Είναι μια πρόταση να αποδεχτούμε τη μοίρα μας. Τους νόμους τους αλλάζουμε γιατί δεν βολεύουν τον κόσμο. Δεν βολεύουν τον κόσμο της εργασίας, δεν βολεύουν την ίδια τη ζωή. Δεν βολεύουνε την κοινωνία να πάει ένα βήμα μπροστά και η κοινωνία βρίσκει τους τρόπους και μπαίνει μπροστά και τους αλλάζει. Μπείτε μπροστά σε αυτή τη διαδικασία και θα ‘μαστε μαζί σας.

**Στον κ. Παπαδημητρίου απάντησε ο κ. ΔΗΜΑΡΧΟΣ** τονίζοντας: Δεν ξέρω τι τους είπαν από το υπουργείο Οικονομικών και με ποιον μίλησαν. Το υπουργείο Οικονομικών όπως και η κυβέρνηση αυτή, η πολιτειακή αρχή, γνωρίζει πάρα πολύ καλά το θέμα εδώ και δύο χρόνια, ο δήμος έχει εξηγήσει ότι τα θέλει ωστόσο είπα και στην προαναφερθείσα ομιλία μου ότι οφείλει να κινείται πάντα σε ένα νομικό πλαίσιο. Η επίσκεψη στην Αθήνα κατά πως λέει, είναι πάρα πολλές οι επισκέψεις μου αυτά τα δύο χρόνια για αυτό το θέμα, δεν ξέρω σε ποια αναφέρεται και τι θέλει να πει, δεν γνωρίζω τα σενάρια. Βρέθηκα στο Εργατικό Κέντρο στις 23/7, είπα τα ίδια που είπα στην προαναφερθείσα ομιλία μου, δεν είπα κάτι άλλο δεν λέω κάποια ψέματα, από την αρχή της διαδικασίας λέω την αλήθεια. Στη δευτερομιλία μου θα απαντήσω βέβαια και σε όλα αυτά που ακούσαμε απ’ τις παρατάξεις αλλά νομίζω ότι είναι ανακριβή όλα αυτά. Άκουσα κάποια νομικά επιχειρήματα σε εκείνη τη συζήτηση, έκανα μία διαδικασία να ζητήσω τα νομικά επιχειρήματα να δω τι μπορούμε να κάνουμε να δούμε το οπλοστάσιό μας. Ωστόσο θέλω να πω για την ακρίβεια των λέξεων ότι ο δήμος και βέβαια τα θέλει. Οι επισκέψεις μου στην Αθήνα είναι συχνές και δεν ξέρω σε ποια αναφέρεται και τι θέλει να πει και σε ποια σενάρια. Όπως όμως είπατε ότι και το 2017 κάναμε με σύμβαση με την ΕΤΑΔ και τότε το Εργατικό δεν υπήρχε η έχει σιωπήσει, ξέρει τους λόγους, ή δεν υπήρχε τότε σε εκείνη τη σύμβαση.

**ΠΡΟΕΔΡΟΣ** Ευχαριστώ, κ. Δήμαρχε. Κυρία Ταπανλή, έχετε το λόγο.

**Η κα ΤΑΠΑΝΛΗ** Πρόεδρος του Παραρτήματος της Αντικαρκινικής Εταιρείας ανέφερε: Δήμαρχε και κυρίες και κύριοι, εγώ ήθελα να πω δυο λέξεις. Πρώτα απ’ όλα ότι όταν εμένα με πήρε το Εργατικό Κέντρο και ήμουν στην Αρκίτσα το καλοκαίρι για να είμαι ειλικρινής, εγώ νόμιζα ότι κινδύνευαν τα ακίνητα αυτά της Κρύας να τα πάρει κάποιος άλλος, αυτή την εντύπωση είχα για να σας πω την αλήθεια και επειδή δεν ασχολούμαι και πολύ με αυτά τα θέματα τώρα εν καιρώ πανδημίας που έχουν συμβεί τα μύρια όσα, πραγματικά είπα ότι συμμετέχω. Βεβαίως εγώ δεν συμμετείχα σε καμία ούτε πορεία ούτε και έχω ποτέ συμμετάσχει σε όλη μου την πορεία εδώ στη Λιβαδειά σε πολιτική αντιπαράθεση. Γιατί βλέπω ότι αυτή τη στιγμή αυτό εξελίσσεται σε μία αντιπαράθεση πολιτική πάλι και εγώ δεν θέλω να βρίσκομαι μέσα σ’ αυτό γιατί είναι αυτό τρόπος ζωής δικής μου να μη λαμβάνω μέρος όταν υπάρχουν αυτά. Βεβαίως και έχω γνώμη, όλοι νομίζω θέλουμε να είναι δικά μας αυτά τα ακίνητα και ποιος δήμαρχος να υπήρχε και να έλεγε όχι. Είναι δυνατόν δήμαρχος ποτέ να μη θέλει να έχει τα κινητά και να μην πληρώνει τίμημα; Εγώ νομίζω είναι αδύνατον. Όμως μου ‘ρχεται τώρα στο νου κάτι το οποίο έχω ζήσει όταν είχε έρθει ο ψηφιακός υπερηχοτομογράφος στο κέντρο της αντικαρκινικής και όλοι είχαμε πει τι ήταν αυτό το μηχάνημα το οποίο είχε έρθει. Τότε εγώ έτρεξα παντού, σε ακτινολόγους, σε φορείς, στην εξουσία, κανείς δεν έδωσε σημασία και τελικά μετά από ενάμιση χρόνο η αντικαρκινική ενώ το είχα πει να πάει και στο νοσοκομείο, μου το πήρε αυτό το πάρα πολύ χρήσιμο μηχάνημα για την πόλη μας και για τους κατοίκους, όσοι είναι γιατροί ξέρουν. Και έρχομαι λοιπόν και λέω τώρα, είναι αυτή, αγαπημένοι μου φίλοι, χρονική συγκυρία για να μιλάμε με τέτοια ένταση για αυτό το θέμα; Όταν ο κόσμος όλος κι εμείς οι ίδιοι είμαστε σε μια αγωνία για το τι θα συμβεί, όταν υπάρχουν τόσοι ανεμβολίαστοι; Αντί να ενωθείτε, να ενωθούμε όλοι και να προχωρήσουμε να πάμε να δούμε τι θα γίνει με αυτό το θέμα να πάρουμε τη ζωή στα χέρια μας. Είναι τώρα στιγμή να χαλάμε τις καρδιές μας, την αγάπη που έχουμε αναπτύξει, τον ανθρωπισμό μας για ένα τέτοιο θέμα; Εγώ σας λέω και να ανοίξουν αυτή τη στιγμή πού βρίσκεται ο κόσμος; Έχετε δει κόσμο να υπάρχει; Η αντικαρκινική είναι παγωμένη δυόμιση χρόνια και όχι μόνο εγώ και η Εστία μητέρας και όλοι. Δεν υπάρχει κανείς. Δεν είναι λόγος βεβαίως, όλοι θέλουμε τα ακίνητα και πρώτη εγώ, έχω κάνει τόσες εκδηλώσεις εκεί με τόσο κόσμο. Όμως νομίζω ότι αυτή τη στιγμή θα πρέπει να διδαχθούμε απ’ το 1821. Αυτές οι έριδες και η διχόνοια μας οδήγησαν σε πολύ άσχημες καταστάσεις. Αντί για όλα αυτά, με αγάπη και με συναδέλφωση και με αλληλεγγύη λύστε το θέμα. Νομίζω όλοι το ίδιο είπατε, θέλετε να μείνουν τα ακίνητα στο δήμο και να μην πληρώνετε τίμημα. Αυτό νομίζω όλοι το θέλουμε και όλοι το επιθυμούμε. Εμένα με συγχωρείτε που εξαίρεσα τον εαυτό μου αλλά είναι αυτό ένα μότο που έχω στη ζωή μου να μην λαμβάνω μέρος ποτέ σε πολιτικές αντιπαραθέσεις και με έχετε δει και σας ευχαριστώ και εύχομαι να λυθεί το θέμα με τον καλύτερο τρόπο, Δήμαρχε.

**ΠΡΟΕΔΡΟΣ** Ευχαριστούμε, κυρία Ταπανλή ακολουθεί η κα Τάτση .

**Η κα ΤΑΤΣΗ**  εκπρόσωπός του Σωματείου Ιδιωτικών Υπαλλήλων είπε: Σήμερα, αυτή τη θεώρηση είχαμε εμείς, ότι ήρθαμε εδώ για να μην αποβληθεί ο Λειβαδίτικος λαός από την περιουσία του, από την πολιτιστική του ταυτότητα και κληρονομιά, απ’ τα ακίνητα της Κρύας. Έχουμε εκθέσει και αιτιολογήσει επανειλημμένες φορές τις θέσεις μας και το πάγιο αίτημά μας τα ακίνητα να παραχωρηθούν στο δήμο μας για πολιτιστική χρήση χωρίς αντίτιμο. Η πρωτοβουλία που πήρε το Εργατικό Κέντρο Λιβαδειάς και αγκαλιάστηκε από δεκάδες σωματεία και φορείς αποδεικνύει τη βαθιά ανάγκη και συστράτευση των συμπολιτών μας στο δίκαιο αίτημά μας. Το ζήτημα για μας είναι καθαρά πολιτικό και δε θα λυθεί ούτε στα δικαστήρια ούτε από πίσω κλειστές πόρτες να παζαρεύονται διαχρονικά τα ακίνητα για την τιμή τους ως το τελικό ξεπούλημα τους, γιατί εκεί πάει το πράγμα. Εμείς οι εργαζόμενοι γνωρίζουμε ότι το δίκαιο κατακτιέται κάθε μέρα στο δρόμο του αγώνα και της διεκδίκησης και υπό αυτή την έννοια ό,τι απόφαση κι αν παρθεί σήμερα εδώ δεν θα πάψουμε εμείς τουλάχιστον να διεκδικούμε τα ακίνητα της Κρύας μέχρι να περιέλθουν εκεί που ανήκουν, δηλαδή στο λαό της Λιβαδειάς. Σας ευχαριστώ.

**ΠΡΟΕΔΡΟΣ** Ευχαριστούμε, κα Τάτση. Κύριε Στάικο.

**Ο κ. ΣΤΆΙΚΟΣ**  είπε: Εκπροσωπώ το Επιμελητήριο Βοιωτίας λόγω κωλύματος του προέδρου σήμερα. Πριν ξεκινήσω θα ήθελα να αναφερθώ σε ένα θέμα για το οποίο χθες βγάλαμε και δελτίο τύπου και στο οποίο αναφέρθηκε και η βουλευτής μας η Γιώτα η Πούλου και ο Δήμαρχος. Υπήρξε κάποιο δημοσίευμα από ένα κομματικό έντυπο το οποίο παρουσίαζε τους φορείς που συμμετέχουμε σ’ αυτή την κίνηση ότι αμφισβητούμε την επάρκεια του Δημάρχου και έκανε μία τέτοια ερμηνεία. Εμείς θα θέλαμε να διαχωρίσουμε τη θέση μας από αυτό διότι όπως αντιλαμβάνεστε όλοι και φαντάζομαι αυτό ισχύει για όλους τους φορείς, ότι εμείς δεν είμαστε σε θέση ούτε να σχολιάζουμε πολιτικά πρόσωπα ούτε να παίρνουμε θέσεις σε πολιτικές αντιπαραθέσεις ούτε να επικρίνουμε ούτε να κατακρίνουμε. Και θα ήθελα να παρακαλέσω να μείνει το κομματικό παιχνίδι έξω από όλη αυτή τη διαδικασία που προσπαθούμε να κάνουμε τώρα, γιατί αν μπούνε τα κομματικά στη μέση δεν θα μπορέσουμε να επιτύχουμε την ενότητα που χρειάζεται για να μπορέσουμε συντονισμένα και ενωτικά να επιτύχουμε το στόχο μας. Τώρα επί της ουσίας του θέματος, ότι στηρίζουμε το θέμα αυτό είναι αυτονόητο, φαντάζομαι αυτονόητο και για τον τελευταίο πολίτη της πόλης και δεν χρειάζεται νομίζω να το αναπτύξουμε ιδιαίτερα. Μακάρι αυτό να είναι εφικτό και να περιέλθουν τα ακίνητα οριστικά στην ιδιοκτησία του δήμου μας. Θα πρέπει όμως, όπως πολύ σωστά είπε ο κ. Κοτσικώνας συμφωνώ απόλυτα μαζί του, να βάλουμε ένα πλαίσιο για τις δράσεις που θα κάνουμε και κάποια συγκεκριμένα βήματα, γιατί το να εκδηλώνουμε την αγωνιστικότητα μας μεταξύ μας δεν θα φέρει κάποιο αποτέλεσμα. Θα πρέπει λοιπόν να έχουμε μία δομή στις κινήσεις που θα κάνουμε και να προγραμματίσουμε τις δράσεις μας. Εννοείται ότι εμείς θα είμαστε δίπλα σε ό,τι αποφάσεις πάρει το Δημοτικό Συμβούλιο και εφόσον γίνει και κάποια επιτροπή πέραν των δημοτικών συμβούλων θα θέλαμε να έχουμε και εκπρόσωπό μας εκεί. Θα ήθελα όμως να βάλω και μία παράμετρο πέρα από αυτή που έβαλε ο κ. Κοτσικώνας που με κάλυψε σε πολλά σημεία στην τοποθέτησή του, ότι είναι η παράμετρος του χρόνου. Δηλαδή το εγχείρημα αυτό που πάμε να κάνουμε ελπίζω να μην πιστεύει κανένας αφελώς ότι θα επισκεφτούμε τον κ. Σταϊκούρα, θα του πούμε καλημέρα, θέλουμε τα ακίνητα, θα πει πάρτε τα παιδιά και θα φύγουμε. Γιατί κάτι που δεν έχει ακουστεί στην αίθουσα και ας με διορθώσουν οι νομικοί μας αν κάνω λάθος, είναι ότι για να φύγει ένα ακίνητο από το Υπερταμείο και να επιστρέψει στο δήμο μας, εκτός από την απόφαση της κεντρικής κυβέρνησης πρέπει να συμφωνήσει και η εποπτική αρχή του Υπεραμείου που ελέγχεται από την Τρόικα και ο πρόεδρός της αν δεν κάνω λάθος είναι Γάλλος. Το εγχείρημα λοιπόν είναι πάρα πολύ δύσκολο, θα πάρει χρόνο και κατά την εκτίμησή μου πιθανόν να χρειαστούν και νομικές ενέργειες. Οπότε εμείς θεωρούμε ότι θα πρέπει να συντονίσουμε τις κινήσεις μας βάζοντας όμως και ένα χρονοδιάγραμμα για το πόσο καιρό εμείς θέλουμε να στερηθούμε τη χρήση των ακινήτων. Δηλαδή παράδειγμα αν θέλουμε άλλα δύο χρόνια για να φέρουμε αποτέλεσμα, θα κρατάμε τα ακίνητα κλειστά; Και ποιος μας εγγυάται ότι δεν θα ξυπνήσουμε ένα πρωί και θα το έχει νοικιάσει η ΕΤΑΔ στα McDonald's ας πούμε, αυτό το θέλουμε; Εμάς λοιπόν η πρότασή μας είναι να κάνουμε ένα πλάνο δράσεων, να βάλουμε ένα χρονικό διάστημα στο οποίο θα κάνουμε ταμείο για τα αποτελέσματα που έχουμε φέρει και η συνέχεια να προχωρήσουμε σε όποια καλύτερη σύμβαση μπορούμε να κάνουμε με την ΕΤΑΔ και από κει και πέρα οι διεκδικήσεις θα συνεχιστούν στο μέλλον χωρίς να έχουμε μετά την πίεση του χρόνου αφού τα ακίνητα θα αποδοθούν στη χρήση των δημοτών και χωρίς να έχουμε τον εκβιασμό ότι μπορεί κάποια στιγμή τα ακίνητα να πάνε απευθείας σε έναν ιδιώτη χωρίς να τα διαχειρίζεται ο δήμος. Αυτή είναι η θέση μας, θα επανέλθουμε αναλυτικότερα και μετά από επόμενο διοικητικό συμβούλιο που θα σε συγκαλέσουμε άμεσα για το θέμα με γραπτές προτάσεις. Σας ευχαριστώ πολύ.

**ΠΡΟΕΔΡΟΣ** Ευχαριστούμε, κύριε Στάικο. Κύριε Βασιλιά

**Ο εκπρόσωπος του Φαρμακευτικού Συλλόγου Λιβαδειάς κ.ΒΑΣΙΛΙΑΣ ανέφερε:** Αγαπητοί φίλοι, νομίζω ότι η συζήτηση μέχρι στιγμής δεν είναι αυτή που θα ήθελα εγώ. Νομίζω ότι είμαστε εκτός θέματος. Αναλισκόμαστε στο ότι όλοι πράγματι θέλουμε τα ακίνητα να γυρίσουν στην πόλη μας και δεν μιλάμε τι πρέπει να γίνει. Αμφισβητήθηκε ακόμα και ο Δήμαρχος ότι κάποιος από κάποιο υπουργείο είπε στο Εργατικό Κέντρο ότι ο Δήμαρχος δεν τα θέλει, ότι δεν έχει κάνει αίτημα. Τα ευχολόγια από όλους μας είναι περιττά, νομίζω για να είμαστε εδώ και δεν υπάρχει και Λειβαδίτης που να μην το θέλει αυτό. Επειδή εγώ είμαι πολύ πρακτικός θα ήθελα καλύτερα να μεθοδεύσουμε τι μπορεί να γίνει, με ποιο τρόπο. Ξεκινώντας απ’ το Δήμαρχο να μας πει ποιες πόρτες έχει χτυπήσει, ποιες πρέπει να χτυπήσουμε. Αν είναι προϋπόθεση το ΕΤΑΔ, αν από κει πρέπει να ξεκινήσουμε κι αν από κει βρούμε την πόρτα κλειστή όπως την έχουμε βρει, ποιος μπορεί να παρέμβει; Συμφωνώ με τον κ. Στάικο ότι αν δεν συμφωνήσει η Τρόικα δεν μπορεί η ελληνική κυβέρνηση από την στιγμή που τα παραχώρησε μετά να λέει όχι αυτό θα το δώσω στη Λιβαδειά επειδή διαμαρτύρεται, το άλλο σε κάποιον άλλον, ότι πρακτικά ότι είναι πολύ δύσκολο και ότι έχει πολύ μεγάλη διαδικασία και με αμφίβολα αποτελέσματα. Επομένως θα ήθελα και απ’ τις παρατάξεις συγκεκριμένες προτάσεις, ότι θα πρέπει να γίνει μια επιτροπή, ποιοι θα είναι, ο Δήμαρχος ότι είναι μπροστά είναι σίγουρο δεν υπάρχει περίπτωση όλοι οι Λειβαδίτες να θέλουν κάτι και να μην το θέλει ο Δήμαρχος το οποίο και το επωφεληθεί στη δεδομένη στιγμή. Επομένως θα ήθελα απ’ όλους και κυρίως από τις παρατάξεις και απ’ την κα Πούλου που έχει και μεγαλύτερη πείρα ότι πρέπει να ακολουθεί ένας δρόμος διεκδίκησης, ποιος είναι αυτός. Αυτό πρέπει να συζητήσουμε και αν μπορούμε να την υλοποιήσουμε. Στην προκειμένη περίπτωση ο Δήμαρχος πρέπει να μας πει πού έχει απευθυνθεί, τι έχει ακούσει, τι του έχουν πει, ποιο είναι το κλειδί αν μπορεί να γίνει αυτή η ρύθμιση κοινοβουλευτικά και λοιπά κι αν θα έχει τύχει πιο πέρα προς την Τρόικα. Αυτά πρέπει να συζητήσουμε αν μπορεί να υλοποιηθούν, αλλιώς το ευχολόγιο από όλους μας είναι δεδομένο. Επομένως νομίζω αυτό πρέπει να γίνει, ας γίνει μια επιτροπή διεκδικητική όσο το δυνατόν, αν χρειαστεί και κινητοποίηση από το λαό να φανεί ότι υπάρχει από πίσω το έρεισμα που χρειάζεται για μια πιο διεκδίκηση. Έχουμε προβεί στο παρελθόν, το ‘χω ζήσει με το Λεβαδειακό πόσες φορές διεκδικούσαμε πράγματα ανόδους, υποβιβασμούς και τέτοια με επιτροπές που πηγαίναμε, πιέζαμε άλλοτε καταφέρναμε άλλοτε όχι. Και εδώ ίσως να ‘ναι και πιο δύσκολο γιατί υπάρχει και η Ευρωπαϊκή Ένωση απέξω που αυτά αφού τα θεωρεί περιουσία της είναι δύσκολο να τα δώσει. Αλλά το ότι πρέπει να τα διεκδικήσουμε ίσως πιο δυναμικά και λοιπά να το κάνουμε αλλά να βρούμε τον τρόπο και πρακτικά πώς θα γίνει αυτό. Και περιμένω απ’ το Δήμαρχο να κάνει την πρόταση που… γιατί ήδη έχει χτυπήσει πόρτες και ξέρει αν υπάρχει κλειδί πού είναι αυτό και πώς θα το διεκδικήσουμε. Ευχαριστώ.

**ΠΡΟΕΔΡΟΣ** Ευχαριστούμε, κ. Βασιλιά. Ο κ. Γέρος, ο πρόεδρος του Εμπορικού Συλλόγου.

**Ο κ.ΓΕΡΟΣ** είπε: Είμαστε καινούργιο συμβούλιο και δεν έχουμε προλάβει να συζητήσουμε το θέμα. Σαφώς ο Εμπορικός Σύλλογος είναι μακριά από κομματικές αντιπαραθέσεις, δεν έχουμε τέτοια σε καμιά περίπτωση. Θέλουμε, εννοείται ότι θέλουμε τα ακίνητα της Κρύας να ανήκουν στο δήμο. Θέλουμε τα ακίνητα της Κρύας να είναι ανοιχτά. Όσο τα ακίνητα της Κρύας είναι κλειστά, σαν Λειβαδίτες έχουμε έλλειμμα. Πόσο κόσμο έχουμε φέρει όλοι μας επάνω και έχουν εκπλαγεί απ’ την ομορφιά αυτή. Και σε καμία περίπτωση βέβαια δεν θέλουμε να φύγουν απ’ την κυριότητα του δήμου, έτσι; Ο Δήμαρχος με τη στήριξη όλων μας θέλουμε να εξαντλήσει δυναμικά τη διαπραγμάτευση και μετά ας γίνει ό,τι καλύτερο γίνεται. Μια πρόταση αυτή του κ. Στάικου δεν ακούγεται άσχημα. Δηλαδή να γίνει η καλύτερη δυνατή πρόταση που μπορεί να γίνει και μετά να διεκδικηθεί νομικά το θέμα. Θα το συζητήσουμε και στο συμβούλιο και θα απαντήσουμε εκ νέου. Σας ευχαριστώ.

**ΠΡΟΕΔΡΟΣ** Ευχαριστούμε. Κύριος Τόλιας, εκπρόσωπος των Ελικωνίων.

**Ο κ. ΤΟΛΙΑΣ** ανέφερε: Μέσα από μία διαδικασία που ξεκίνησε το Εργατικό Κέντρο καλεστήκαμε κι εμείς να τολμήσουμε να διεκδικήσουμε τα ακίνητα άνευ όρων. Είμαστε σύμφωνοι με τη διεκδίκηση αυτή, υπάρχουν πάρα πολλά προβλήματα δεν είναι εύκολο είναι πάρα πολύ δύσκολο, όπως είπαν και οι συνομιλητές είναι μια διαδικασία η οποία θα κρατήσει πάρα πολύ καιρό. Δεν ξέρουμε ποιο θα είναι το αποτέλεσμα, όμως σίγουρα μέσα από… και μέσα από αυτό που θα προτείνει κι η κα Γερονικολού γιατί πρέπει να το δούμε λίγο είναι νομικοί και έχουν μια καλύτερη εικόνα, αλλά μέσα από αυτή τη διαδικασία δεν ξέρω αν θα καταφέρουμε να πάρουμε τα ακίνητα, μακάρι να μπορέσουμε να τα πάρουμε, θα μπορέσουμε όμως κάτι παραπάνω να καταφέρουμε. Ούτως ή άλλως θα μπορούσε το ακίνητο αυτό του Νερόμυλου να είναι αποκλειστικά για χρήση πολιτιστική ώστε να μην υπάρχουν ενοίκια, να μην υπάρχει τίποτα και να παραχωρηθεί σε μας με τη δέσμευση πολιτιστικών εκδηλώσεων και μόνο. Αυτά θέλουμε να πούμε εμείς. Δήμαρχε, σε καλούμε μπροστά θα είμαστε από πίσω ό,τι και να προκύψει εμείς, ο Σύλλογος Ελικωνίων, θα ‘μαστε δίπλα σας. Μια και ξεκίνησε όλη αυτή η διαδικασία από τους φορείς, είναι 43 φορείς, εγώ λέω να το συνεχίσουμε όπου μπορέσουμε και φτάσουμε θα είναι μια πολύ μεγάλη επιτυχία για την πόλη. Ό,τι καταφέρουμε, αν καταφέρουμε να διεκδικήσουμε τα ακίνητα, θα ανοίξουνε όντως οι ασκοί του Αιόλου και για τις υπόλοιπες πόλεις να διεκδικήσουν και αυτοί τα δικά τους ακίνητα. Σίγουρα αυτοί που διεκδικούν πρώτοι, αυτοί έχουν και τον πιο μεγάλο αγώνα που θα κάνουν. Αυτό θέλουμε να πούμε εμείς.

**ΠΡΟΕΔΡΟΣ** Ευχαριστούμε, κ. Τόλια. Κυρία Καραβασίλη.

**Η κα ΚΑΡΑΒΑΣΙΛΗ** είπε: Εκπροσωπώ το παράρτημα Βοιωτίας του Εθνικού Συμβουλίου κατά των Ναρκωτικών, φορέα που συντάχθηκε απ’ την πρώτη στιγμή στην πρωτοβουλία του Εργατικού Κέντρου Λιβαδειάς για τη διεκδίκηση των ακινήτων της Κρύας για δωρεάν παραχώρηση του στο δήμο από την ΕΤΑΔ Α.Ε. για πολιτιστική χρήση και μάλιστα χωρίς αντίτιμο απ’ τους κατοίκους και τους φορείς της πόλης μας και της ευρύτερης περιοχής. Τα επιχειρήματα που έχουν διατυπωθεί όλο αυτό το διάστημα, και σήμερα εδώ, σχετικά με το τι αντιπροσωπεύει η περιοχή της Κρύας, πόση ανάγκη υπάρχει για χώρους που θα στεγάζουν την ερασιτεχνική, καλλιτεχνική δημιουργία των νέων ανθρώπων, κι όχι μόνο αυτών, που θα μπορούν να προβάλουν τη δουλειά τους να εκφράζουν τις ανησυχίες τους είναι τόσα πολλά και σωστά που δεν υπάρχει λόγος να τα επαναλάβω. Επίσης τα νομικά επιχειρήματα έχουν αναλυθεί εξαντλητικά θα έλεγα σε βαθμό μάλιστα που να τείνουν να αποπροσανατολίσουν από την ουσία της συζήτησης και της διεκδίκησης, και μάλιστα όχι και τόσο αθώα σε πολλές περιπτώσεις, καθώς είναι πολύ εύκολο να χαθείς στις δαιδαλώδεις νομικές ερμηνείες και διαδικασίες που χρειάζονται δεν αντιλέγω όμως μόνο συνδυαστικά. Ποια είναι η ουσία λοιπόν της διεκδίκησης που σε αυτήν έχουν συνταχθεί σύσσωμοι σχεδόν οι φορείς και τα σωματεία της Λιβαδειάς με επικεφαλής το Εργατικό Κέντρο και που έχει φέρει σε πολύ δύσκολη θέση τις πολιτικές δυνάμεις που ευθύνονται για αυτή την κατάσταση; Δωρεάν παραχώρηση απ’ την ανώνυμη εταιρεία στο δήμο για πολιτιστική χρήση χωρίς αντίτιμο από τους πολίτες. Μα αυτό το αίτημα, κυρίες και κύριοι, είναι διαμετρικά αντίθετο είναι απέναντι στον πυρήνα της κυρίαρχης πολιτικής που ασκείται ανεξαρτήτως χρώματος κυβερνώντος κόμματος, της πολιτικής που υπηρετείται διαχρονικά και με συνέπεια από όλους όσοι κυβέρνησαν και είναι η εμπορευματοποίηση, η ιδιωτικοποίηση των πάντων, η επιχειρηματικότητα, η ανταποδοτικότητα και ούτω καθεξής είτε μιλάμε για την υγεία, για την παιδεία, τον πολιτισμό, κινητή η ακίνητη περιουσία, υλική ή άυλη πολιτιστική κληρονομιά όλα πουλιούνται και όλα αγοράζονται μάλλον στην περίπτωσή μας νοικιάζονται. Για αυτό είναι όλα τόσο δύσκολα να γίνουν γιατί δεν θέλουν να γίνουν. Για αυτό έχει επέλθει τόσο μεγάλος εκνευρισμός σε διάφορα επιτελεία με την επιμονή και την αποφασιστικότητα που κινούμαστε ως φορείς και δεν υποχωρούμε. Γιατί τι θα γίνει αν τα καταφέρουμε; Τι κακό παράδειγμα θα είμαστε και για άλλους που θα δουν τι μπορεί να καταφέρεις μέσα από το συλλογικό αγώνα και τη διεκδίκηση. Γι’ αυτό νομίζω ότι πετάμε και την μπάλα λίγο στην εξέδρα, κυρίως τις τελευταίες μέρες. Είναι πραγματικά λυπηρό αυτό το έργο που παρακολουθούμε της προσωπικής αντιπαράθεσης νυν και πρώην δημάρχου, Νέας Δημοκρατίας και ΣΥΡΙΖΑ δηλαδή μην κρυβόμαστε, ποιος τα κάνει ή τα έκανε καλύτερα, ποιος προσπαθεί περισσότερο ή λιγότερο με εκπρόθεσμες τροπολογίες και άρθρα στην *Αυγή* απ’ τη μια πλευρά και απαντήσεις με δελτία τύπου απ’ την άλλη. Με προσωπικές επιθέσεις ακόμα και στον πρόεδρο του Εργατικού Κέντρου που με την πρωτοβουλία του τέθηκε επικεφαλής αυτής της διεκδίκησης. Προσπαθούν με κάθε τρόπο να κρύψουν τις ευθύνες τους ως εκφραστές στην τοπική διοίκηση της πολιτικής των κομμάτων τους, της ιδιωτικοποίησης και του ξεπουλήματος των πάντων. Η αλήθεια όμως είναι αμείλικτη, με μνημονιακό νόμο της διακυβέρνησης ΣΥΡΙΖΑ πέρασαν τα ακίνητα στην ΕΤΑΔ ΑΕ, με τη σημερινή κυβέρνηση της Νέας Δημοκρατίας αυτή η κατάσταση συνεχίζεται. Το κράτος άλλωστε έχει συνέχεια ειδικά όταν πρόκειται για περικοπές, για καταργήσεις δικαιωμάτων και απόρριψης δίκαιων αιτημάτων που θίγουν τα κέρδη των λίγων. Και μη μου πείτε το πολυφορεμένο είμαστε ανεξάρτητοι, εδώ είναι δήμος, δεν υπάρχουν κόμματα, προσπαθούμε για το καλό των πολιτών, το καλό της πόλης και τα λοιπά γιατί δεν πείθετε πια κανέναν και κυρίως δεν είναι ζήτημα προθέσεων. Πραγματικά ποιος Δήμαρχος δεν θα ήθελε να ικανοποιήσει το αίτημα της πόλης του όταν είναι τόσο εμβληματικό και δίκαιο όπως τα ακίνητα της Κρύας; Είστε όμως δέσμιοι των αντιφάσεων της ίδιας σας της πολιτικής που κλίνει την επιχειρηματικότητα, την ιδιωτική πρωτοβουλία, την ανταποδοτικότητα σε όλες τις πτώσεις. Στη σημερινή λοιπόν κατάστασή μας έχει φέρει η διαχρονική πολιτική που εφαρμόσατε όλοι όσοι διοικήσατε μέχρι σήμερα. Ωστόσο εδώ σήμερα, και αυτό είναι το ελπιδοφόρο, μας έχει φέρει η δράση και η πρωτοβουλία των σωματείων και των φορέων, η δράση και η πρωτοβουλία του Εργατικού Κέντρου που αγκαλιάστηκε από όλη τη Λιβαδειά, η συλλογική διεκδίκηση και η συμπόρευση με το αίτημα το οποίο δεν πρόκειται να κάνουμε πίσω και είναι: δωρεάν παραχώρηση για πολιτιστική χρήση χωρίς αντίτιμο. Αυτό και θα διεκδικήσουμε μέχρι τέλους μαζικά, συλλογικά, οργανωμένα στο φως της μέρας και όχι πίσω από κλειστές πόρτες και συνεννοήσεις σε γραφεία παραγόντων για πολιτική και επικοινωνιακή εκμετάλλευση. Σας ευχαριστώ πολύ.

Στο σημείο αυτό μέσω τηλεδιάσκεψης ζήτησε να τοποθετηθεί ο επικεφαλής της δημοτικής παράταξης «Αλλάζουμε Σελίδα».

**Ο κ. ΚΑΡΑΜΑΝΗΣ** τόνισε ότιη άποψη του συνδυασμού μας είναι το κείμενο που διάβασε ο κ. Τουμαράς. Θέλω μόνο για να γίνει σαφέστερο στη διάρκεια της συζήτησης το δικό μας, σαφέστερη η δική μας τοποθέτηση, να επισημάνω δύο σημεία και να τα υπογραμμίσω ιδιαίτερα. Το πρώτο είναι ότι δεν θα ήθελα με τίποτα ούτε θα θέλαμε ως συνδυασμός με τίποτα να τελειώσει αυτό το Δημοτικό Συμβούλιο χωρίς να υπάρχει συγκεκριμένο χρονοδιάγραμμα για τον τρόπο με τον οποίο θα γίνει η νομική διεκδίκηση της υπόθεσης. Δηλαδή, τι σκοπεύει να κάνει η δημοτική αρχή γιατί κυρίως δικιά της ευθύνη είναι αυτή, σε σχέση με την διαμόρφωση ενός σώματος νομικών επιχειρημάτων που θα οδηγήσουν ελπίζουμε σε νομοθετική ρύθμιση στο άμεσο ή στο απώτερο μέλλον. Αυτό είναι ένα βήμα που έχει αμελήσει, έχει ολιγωρήσει χαρακτηριστικά να το κάνει η δημοτική αρχή και νομίζω ότι είναι ώρα να το κάνει τώρα και αν όχι να πάρουμε όλοι μαζί απόφαση στο Δημοτικό Συμβούλιο να το προχωρήσουμε ως Δημοτικό Συμβούλιο και ως Δήμος Λεβαδέων. Το δεύτερο είναι το εξής. Η θέση μας είναι και ήτανε ότι είναι πολύ οδυνηρή η προοπτική να δοθεί το ακίνητο να περάσει στα χέρια ιδιώτη. Αν λοιπόν κάνουμε κουβέντα για οποιαδήποτε συνέχιση διαπραγμάτευσης με την ΕΤΑΔ είναι για να κερδηθεί χρόνος και στο ενδιάμεσο διάστημα να προχωρήσουμε όλα τα άλλα νομικά ζητήματα που είναι απαραίτητα. Μια μορφή διαπραγμάτευσης που θα είναι καλύτερη από αυτή που μας έχει δοθεί, θα μας δώσει την ευχέρεια και την ευκαιρία να διεκδικήσουμε σε καλύτερη βάση αυτό που όλοι θέλουμε και είναι η οριστική και δωρεάν παραχώρηση του ακινήτου. Σε αυτά τα δύο σήμερα λοιπόν θέλω να δώσω έμφαση. Σας ευχαριστώ και συγγνώμη που διέκοψα τη ροή της συνεδρίασης.

**ΠΡΟΕΔΡΟΣ** Ευχαριστούμε, κ. Καραμάνη, Κυρία Παναγιώτου, μπορείτε να πάρετε το λόγο να συνεχιστεί η διαδικασία.

**Η κα ΠΑΝΑΓΙΩΤΟΥ** είπε: Εκπροσωπώ το Σύλλογο Ποντίων «Ο Ευκλείδης» της Βοιωτίας. Θα αναφέρω μόνο επιγραμματικά την απόφαση του δ.σ. Η στήριξη και η υπογραφή του Συλλόγου Ποντίων «Ο Ευκλείδης» αφορά αποκλειστικά και μόνο το πάγιο αίτημα της τοπικής κοινωνίας για παραχώρηση των ακινήτων στο δήμο, από τα τουριστικά ακίνητα, για πολιτιστική και κοινωνική χρήση με όλα τα νομικά δεδομένα που υπάρχουν. Από κει και πέρα συμπαραταθόμεθα με το δήμο το Δημοτικό Συμβούλιο εάν γίνει κάποια κίνηση με οποιονδήποτε φορέα όπως και υπογράψαμε από την αρχή βεβαίως και για αυτό συζητώ και για αυτό καλεστήκαμε. Επειδή η υπογραφή μας υπάρχει και μάλιστα από τους πρώτους επομένως σημαίνει αυτό ότι ναι θέλουμε τα τουριστικά ακίνητα με τις νομικές οδούς τις οποίες υπάρχουν. Κανένα άλλο, δεν θα μπούμε σε αντιπαράθεση με κανέναν. Σας ευχαριστώ πολύ.

**ΠΡΟΕΔΡΟΣ** Ευχαριστούμε. Ο κ. Ευθυμίου.

**Ο κ. ΕΥΘΥΜΙΟΥ** ανέφερε: Είμαι ο πρόεδρος των εργαζομένων στο Αλουμίνιο της Ελλάδας. Θα μιλήσω σαν αντιπρόσωπος της πλειοψηφίας. Εγώ θα ήθελα να πω ότι στο αίτημα του Εργατικού Κέντρου ανταποκριθήκαμε γιατί θεωρούσαμε κι εμείς ότι θα βάλουμε ένα λιθαράκι σε ένα πρόβλημα της τοπικής κοινωνίας το οποίο είναι τα ακίνητα της Κρύας να παραδοθούν στο δήμο. Φυσικά όμως δεν έχουμε μπει ποτέ σε πολιτικές αντιπαραθέσεις και αυτό το άρθρο που δημοσιεύτηκε ότι κατηγορούμε το Δήμαρχο για ανεπάρκεια, ουδέποτε έχει παρθεί απόφαση από το συμβούλιο το διοικητικό του Αλουμινίου. Εγώ βλέπω ότι υπάρχουν πράγματα που έχουν κάνει δήμαρχοι που έχουν περάσει οι οποίοι ίσως και αναγκάστηκαν να τα κάνουν λόγω της πολιτικής που υπάρχει τα τελευταία χρόνια με τα μνημόνια. Ο καθένας απ’ την πλευρά του θεωρώ ότι προσπάθησε να κάνει ό,τι καλύτερο γινότανε βάσει των μνημονίων που υπήρχαν. Από κει και πέρα υπάρχουν νόμοι που βάσει των νομικών διαδικασιών, έχει νομική υπηρεσία ο δήμος η οποία μπορεί να κάνει κινήσεις και θεωρώ ότι θα το κάνε για να προχωρήσουμε όλοι μαζί για να πετύχουμε το στόχο. Από κει και πέρα όλα τα άλλα που ακούστηκαν φεύγουν νομίζω απ’ το δήμο και πάμε στο συνδικαλισμό, δεν ξέρω αν θα κάνουμε συνδικαλισμό και λέμε πάμε να τα πάρουμε και όπως τα παίρνουμε ή αν εδώ πέρα υπάρχουν οι νόμοι και εγώ βλέπω ότι έχουν ψηφιστεί νόμοι μνημονιακοί που τους βρίσκουμε μπροστά μας και στα εργασιακά. Εγώ θα ήθελα να υπάρχει σύμπνοια από όλους, ο στόχος είναι κοινός, πρέπει να βρεθεί ο τρόπος ώστε να μην υπάρχουν πολιτικές αντιπαραθέσεις. Ουδέποτε το σωματείο μας μπαίνει σ’ αυτό το παιχνίδι και αυτό ήθελα να δηλώσω ότι εμείς είμαστε δίπλα στον κάθε δήμαρχο, δεν έχει κάνει ποτέ αυτό το πράγμα για κανέναν και δεν θα το έκανε και φυσικά ούτε και τώρα. Ευχαριστώ πολύ.

**ΠΡΟΕΔΡΟΣ** Ευχαριστούμε. Ο κ. Πολατσίδης.

**Ο εκπρόσωπος του σωματείου επαγγελματιών Εστίασης Επαρχίας Λιβαδειάς «ΝΕΑ ΕΣΤΙΑΣΗ» κ. ΠΟΛΑΤΣΙΔΗΣ** είπε: Η επιστολή στήριξης στο κάλεσμα του Εργατικού Κέντρου είχε καθαρά χαρακτήρα να προσδώσει δυναμική όπως και οι υπόλοιποι 45 σύλλογοι της πόλης μας στο να διεκδικήσουμε δωρεάν τα ακίνητα της Κρύας να παρέλθουν στη δικαιοδοσία του δήμου. Χαρακτηρισμοί περί ανεπάρκειας δήμου ή προσώπων σημαντικών της πόλης μας δεν μας αγγίζουν. Να εκφράσω και μια προσωπική γνώμη, επειδή έχω την τύχη να είμαι παρών σε πολύ σημαντικές εκδηλώσεις στο συνεδριακό κέντρο της Κρύας, προσφάτως είχαμε έναν αγώνα στην πόλη μας τον ημιμαραθώνιο τον Τροφώνιο ημιμαραθώνιο και είχαν έρθει οι δημοσιογράφοι οι οποίοι είχαν παρουσία και ομιλία σε μια σημαντική εκδήλωση με θέμα τον αθλητικό τουρισμό παραμονές του αγώνα του σημαντικού αγώνα με την ονομασία ΛΕΒΑΔΟΣ που κάνουμε τον Ιανουάριο στην πόλη μας. Πήγαμε μία βόλτα στην Κρύα και όταν είδαν το κτίριο κλειστό πραγματικά τους έπιασε θλίψη. Μας κάλυψαν όλοι οι προλαλήσαντες και εκείνο που θέλω να πω εγώ είναι να σταθώ στην κουβέντα του κυρίου Στάικου, θα τρίζουν τα κόκκαλα του αείμνηστου Χρήστου Παλαιολόγου αν κάποια στιγμή πάρει ιδιώτης το κτίριο τα κτίρια του Νερόμυλου και του συνεδριακού κέντρου και δούμε McDonald's, Everest και λοιπά.

**ΠΡΟΕΔΡΟΣ** Ευχαριστούμε, κ. Πολατσίδη. Κυρία Κλάδου.

**Η κα ΚΛΑΔΟΥ** είπε: Εκπροσωπώ το Σύλλογο Εργαζομένων του Νοσοκομείου Λιβαδειάς . Να σταθώ κι εγώ στο λόγο της σημερινής συνεδρίασης όπως είπε και ο Δήμαρχος οι ενέργειές μας ορίζουν το αποτέλεσμα. Εκ του αποτελέσματος λοιπόν βλέπουμε ότι το διοικητικό συμβούλιο του δήμου σήμερα καλείται να αποφασίσει για την εκμίσθωση των ακινήτων του Νερόμυλος και μάλιστα με ένα διόλου ευκαταφρόνητο ποσό της τάξεως των 2.200 ευρώ μηνιαίως, αν δεν κάνω λάθος. Και γίνεται επίσης σαφές ότι για να ανταπεξέλθει σε κάτι τέτοιο ο δήμος φαίνεται ότι στη συνέχεια θα χρειαστεί να το νοικιάσει σε έναν ιδιώτη. Από την άλλη υπάρχει εκβιασμός από την ΕΤΑΔ Α.Ε. ότι αν αυτή η πρόταση δεν έγινε δεκτή από το δήμο, είναι έτοιμη να βγει σε διαγωνισμό έτσι ώστε να περιέλθει με άλλα λόγια στην ιδιοκτησία ενός στη μίσθωση συγγνώμη ενός τρίτου. Σε κάθε περίπτωση καταλαβαίνουμε ότι αν ένας πολίτης θέλει να έχει τα κινητά της Κρύας, γιατί είναι συγκρότημα για αυτό το βάζω στον πληθυντικό, στη διάθεσή του, το μοναδικό που διαθέτει η πόλη μας που είναι πέρα από όλα τα άλλα όπως τονίστηκε από πάρα πολλούς ομιλητές και στολίδι πολιτιστικής αξίας καλείται πλέον να πληρώσει για αυτό μέσω της δημοτικής αρχής. Από τη συζήτηση και σήμερα όπως και την προηγούμενη περίοδο προκύπτει ότι δεν έχουν γίνει ή έχουν γίνει με κάποιες παραλείψεις κάποιες ενέργειες τόσο της παρούσας δημοτικής αρχής όσο και της προηγούμενης, ενώ διαφαίνεται ότι είναι σχεδόν αδύνατο να γίνει κάποια περαιτέρω νομική ενέργεια. Ως εργαζόμενοι και πολίτες το τελευταίο διάστημα καλούμαστε και δεχόμαστε ένα καταιγισμό νόμων με το πρόσχημα ότι είναι για το συμφέρον της δημόσιας υγείας, ότι είναι σύγχρονο και αναγκαίο. Και όταν αυτοί ψηφίζονται καλούμαστε να τους εφαρμόσουμε καθώς είναι νόμος και δεν μπορούμε να κάνουμε κάτι διαφορετικό. Όμως έχουμε την πείρα και γνωρίζουμε ότι με την ενεργή συμμετοχή όλων μας μπορούμε να μην επιτρέψουμε να εφαρμοστεί ένας άδικος νόμος. Άρα σε καμία περίπτωση δεν θα σηκώσουμε τους ώμους ανέμελα χωρίς και θα πούμε εντάξει κάναμε ότι μπορούσαμε δεν μπορεί να γίνει κάτι άλλο. Με τη σημερινή μας παρουσία εδώ είμαστε εδώ για να δηλώσουμε ότι έχουμε διάθεση για συνέχιση του αγώνα μας για να μπορέσουν τα ακίνητα να περιέλθουν στον λαό της Λιβαδειάς δωρεάν χωρίς αντίτιμο για πολιτιστική δράση. Ευχαριστώ.

**ΠΡΟΕΔΡΟΣ** Ευχαριστούμε. Η κα Γκικοπούλου.

**Η κα ΓΚΙΚΟΠΟΥΛΟΥ** ανέφερε:. Εκπροσωπώ τους συνταξιούχους του ΙΚΑ και ανταποκρινόμενοι στο κάλεσμα που μας έκανε το Εργατικό Κέντρο, σαν συνταξιούχοι έχουμε την πείρα, έχουμε την πείρα μιας ζωής και ενεργής και τώρα που είμαστε απόμαχοι μόνο της δουλειάς και όχι της ζωής, μάθαμε ότι οι αγώνες που δεν έχουμε δώσει αυτοί μόνο πάνε χαμένοι. Οι αγώνες που δίνουμε πάντα έχουμε να κερδίσουμε. Μας έχουνε κόψει συντάξεις, μας έχουν πάρει αποθεματικά ταμείων, μας έχουν πάρει 13η 14η σύνταξη, μας έχουν πάρει το ΕΚΑΣ, έχουν φτάσει τους συνταξιούχους να ζουν με 340 ευρώ το μήνα. Τώρα θέλουν να μας πάρουν και το σαλόνι της πόλης μας, ένα σαλόνι έχουμε, αυτό θα πάμε τον επισκέπτη μας, εκεί θα πάμε να ξεκουραστούμε, εκεί θα κάνουμε τη βόλτα μας. Δεν κάνουμε βήμα πίσω ούτε στις διεκδικήσεις που έχουμε σαν συνταξιούχοι αλλά ούτε και σαν πολίτες αυτής της πόλης. Γι’ αυτό είμαστε διατεθειμένοι σαν συνταξιούχοι να είμαστε μπροστά σε κάθε αγώνα που θα γίνει για αυτά τα ακίνητα για να μείνουν στους πολίτες της Λιβαδειάς. Δεν θα ασχοληθούμε εμείς με τα νομικίστικα και ό,τι έχει να κάνει με νόμους. Ξέρουμε όμως ότι μπορούμε τις δυνάμεις μας σαν σωματεία συνταξιούχων να τις κινητοποιήσουμε και να βρεθούμε παντού μπροστά για να διεκδικήσουμε αυτά τα ακίνητα να μείνουν δωρεάν στους πολίτες της Λιβαδειάς. Ευχαριστώ.

**ΠΡΟΕΔΡΟΣ** Ευχαριστούμε. Η κυρία Γουργιώτη έχει το λόγο.

**Η κα ΓΟΥΡΓΙΩΤΗ**  ανέφερε: Θα διαβάσω ένα κείμενο όπου συνυπογράφει το δ.σ. του Ομίλου Φίλων Θεάτρου Λιβαδειάς. Ως Όμιλος Φίλων Θεάτρου Λιβαδειάς και κυρίως σαν ενεργοί πολιτιστικά πολίτες αυτής της πόλης, έχουμε παρακολουθήσει όλα τα τεκταινόμενα έως τώρα. Από την πρώτη στιγμή έχουμε ταχθεί υπέρ της δωρεάν παραχώρησης των ακινήτων της Κρύας στο Δήμο Λεβαδέων για πολιτιστική χρήση. Αρχικά λάβαμε μέρος στο ανοιχτό κάλεσμα της κίνησης πολιτών Save Νερόμυλος στην περιοχή της Κρύας τον Ιούλιο του 2020 όπου και συνυπογράψαμε το αίτημα. Στη συνέχεια χαιρετήσαμε την 110 απόφαση του Δημοτικού Συμβουλίου, η οποία συγκεκριμένα αναφέρει διεκδίκηση οριστικής παραχώρησης ακινήτων που βρίσκονται στην περιοχή της Κρύας άνευ ανταλλάγματος στο δήμο. Και τέλος, τοποθετηθήκαμε εκ νέου υπέρ της δωρεάν παραχώρησης στο κάλεσμα του Εργατικού Κέντρου στις 23 Ιουλίου του 2021 συμπράττοντας με 40 και πλέον συλλόγους και φορείς της Λιβαδειάς. Αντιλαμβανόμαστε ότι το ζήτημα των κτιρίων της Κρύας είναι ένα ζήτημα πρωτίστως πολιτικό και για την οριστική επίλυσή του χρειάζεται πάνω απ’ όλα η σύμπλευση όλων: κατοίκων, συλλογικοτήτων, φορέων και φυσικά Δημοτικού Συμβουλίου και βουλευτών της πόλης, αφήνοντας κατά μέρους έστω και για μία φορά μικροκομματικά παιχνίδια, πολιτικές τρικλοποδιές και εξυπηρετήσεις οικονομικών και εμπορικών συμφερόντων. Δύο χρόνια μετά το σφράγισμα του κτιριακού συγκροτήματος του Νερόμυλου από την ΕΤΑΔ έφτασε πλέον η ώρα να δείξει ο καθένας και η καθεμία ποιων τα συμφέροντα εξυπηρετεί και για ποιων τα συμφέροντα παλεύει. Τα ακίνητα της Κρύας μπορούν και πρέπει να αποτελούν τόπο πολιτισμικής δημιουργίας και έκφρασης για όλους τους κατοίκους της Λιβαδειάς, χωρίς προϋποθέσεις, χωρίς αστερίσκους και χωρίς «ναι μεν αλλά». Αυτό είχα να… Ευχαριστώ, καλή συνέχεια.

**ΠΡΟΕΔΡΟΣ** Ευχαριστούμε, κα Γουργιώτη. Τελειώσανε οι ομιλητές από τους φορείς και μπαίνουμε στη διαδικασία του λόγου των δημοτικών συμβούλων. Θέλετε κάτι πριν, κ. Δήμαρχε ή να μιλήσουν; Απλώς ως δημοτικός σύμβουλος θα ήθελα και θα μπορούσα να πω κι εγώ βέβαια, να αρχίσουμε να κάνουμε προτάσεις για το συγκεκριμένο θέμα για να πάρουμε την τελική απόφαση. Το λόγο έχει ο κ. Αρκουμάνης που έχει ζητήσει πρώτος το λόγο.

**ΑΡΚΟΥΜΑΝΗΣ** Αγαπητοί συμπολίτες, δυστυχώς ερχόμαστε για μια ακόμη φορά εδώ πέρα να συζητήσουμε ένα θέμα που έπρεπε ήδη με τόσες αποφάσεις που έχουμε κάνει σαν Δημοτικό Συμβούλιο να το είχαμε λήξει. Η αναγκαιότητα προέκυψε αυτή από διαλόγους που γίνανε, που για μένα είναι άτοποι εντελώς και είναι ανεπίκαιροι και μερικές φορές και επικίνδυνοι. Θα ήθελα να σας πω το εξής, πραγματικά μου κάνει έκπληξη ότι το ψήφισμα του Εργατικού Κέντρου Λιβαδειάς πουθενά δεν αναφέρει περί ανεπάρκειας του Δημάρχου, πουθενά. Αυτό είναι ένα εύρημα του Δήμαρχου από μία εφημερίδα η οποία έπιασε ένα θέμα από τη δικιά της πολιτική θέση, αυτό το κρίνει ο καθένας μας, κατ’ εμένα εσφαλμένα και όχι μόνο εσφαλμένα αλλά αν θέλετε γύρισε και μπούμερανγκ σ’ αυτόν τον αγώνα που κάνουμε όλοι μαζί, όλοι οι σύλλογοι εδώ πέρα και στοχοποίησαν το Δήμαρχο εκ του περισσού. Για ποιο λόγο; Δεν εμπιστευόμαστε το Δήμαρχο; Οι πολίτες της Λιβαδειάς θέλοντας ή μη ή εμείς αν δεν το θέλαμε τον έχουν εμπιστευτεί. Είναι ο Δήμαρχος της πόλης, αυτόν έχουμε, αυτός έχει ψηφιστεί. Από κει και πέρα σε άλλα πράγματα μπορούμε να ζητήσουμε ευθύνες απ’ το Δήμαρχε, αυτό είναι άλλο πράγμα αυτό και είναι άλλο πράγμα πραγματικά να συζητάμε για ανεπάρκεια. Αυτό βέβαια εδώ επειδή και ο Δήμαρχος είναι εντάξει έμπειρος πολιτικός το χειρίστηκε πάρα πολύ έξυπνα και διέσπειρε αυτή τη διχόνοια μες στους συλλόγους και αυτό ακούστηκε εν μέρει αν το… αυτή την ηχώ την έχω ακόμα στα αυτιά μου ότι κάποιοι αρχίσανε και λένε εμείς αυτό αλλά σ’ αυτό που… διαφωνούν. Μα το Εργατικό Κέντρο δεν έχει βάλει τέτοιο θέμα. Από πού προέκυψε αυτό; Από μία εφημερίδα. Δηλαδή ό,τι γράφει θα το κάνουμε ατζέντα στο Δημοτικό Συμβούλιο. Λοιπόν, να σοβαρευτούμε και να μην κουτσομπολεύουμε και να μην ασχολούμαστε με κουτσομπολιά εφημερίδων. Να ασχολούμαστε με τα προβλήματα και τα προβλήματα είναι εδώ. Γιατί πραγματικά έχουμε φτάσει στο σημείο αυτή τη στιγμή στο παρά πέντε, στο και πέντε μάλλον, ήδη έχει χαθεί πολύτιμος χρόνος και εμείς ακόμα ασχολούμαστε με ατζέντες οι οποίες έχουνε τελειώσει. Ύστερα ένα δεύτερο, κ. Δήμαρχε, πραγματικά μου κάνει εντύπωση που στοχοποιούμε ανθρώπους, για παράδειγμα τον πρόεδρο του Εργατικού Κέντρου. Ο πρόεδρος του Εργατικού Κέντρου είναι το πρόβλημα; Σήμερα δεν παρευρίσκεται καν εδώ. Ο αντιπρόεδρος δεν εκφράζει τα ίδια πράγματα; Οι σύλλογοι δεν εκφράζουν τα ίδια πράγματα; Δηλαδή ο πρόεδρος είναι το πρόβλημα; Δεν είναι έτσι τα πράγματα, δηλαδή έχει μπει… εκπροσωπεί πάντα ο πρόεδρος ένα συμβούλιο του Εργατικού Κέντρο, οφείλει όπως κι εσείς συμμετέχετε στο Δημοτικό Συμβούλιο και πρέπει να εκφράζετε την άποψη του Δημοτικού Συμβουλίου αυτό κάνει κι ο πρόεδρος εκεί. Δεν είναι δηλαδή το πρόβλημα ούτε ο πρόεδρος του Δημοτικού Συμβουλίου ούτε κανένας άλλος. Σήμερα μίλησε ο αντιπρόεδρος και είπε ακριβώς τα ίδια πράγματα που είπε στις προηγούμενες ομιλίες ο πρόεδρος. Λοιπόν, άρα, θέλω να καταλήξω, αυτό είναι πραγματικά αν το αντιληφθείτε βοήθεια προς εσάς. Μαζεύτηκαν σύλλογοι.Ξέρετε κάτι, τα κριτήρια και γιατί ξεκίνησαν αυτό μην το ψάχνετε, ο καθένας έχει μέσα του τους προβληματισμούς του, τις αγωνίες του και τους αγώνες του που θέλει να δώσει. Συσπειρώθηκε κόσμος σε ένα πραγματικά κίνημα που σας δίνει και σας λύνει τα χέρια. Χρησιμοποιήστε το. Αν θέλετε την άποψή μου είναι ό,τι καλύτερο μπορεί να σας βρεθεί και πραγματικά σαν δημοτική αρχή αν ήμασταν εμείς όχι μόνο θα το θέλαμε, θα το επιθυμούσαμε γιατί αυτό μας δίνει κουράγιο να πάμε και στα υπουργεία και όπου να ‘ναι και μου λέει ξέρεις κάτι εμένα έχω 48 συλλόγους από πίσω, όλος ο πολιτιστικός κόσμος της πατρίδας μου με πιέζει σ’ αυτό το πράγμα, τι να κάνω εγώ; Λοιπόν, άρα, Δήμαρχε, νομίζω και καταλαβαίνετε γνωριζόμαστε χρόνια, οι προθέσεις του καθενός μπορεί να έχει άλλη αφετηρία αλλά η διεκδίκηση νομίζω απ’ όλους μας θα πρέπει να γίνει κτήμα και να το προχωρήσουμε. Εδώ, επειδή με πήρε και ο πρόεδρος του Ιατρικού Συλλόγου μου είπε ότι συμμετέχει συνεχίζει να συμμετέχει στην διαδικασία αυτή, στηρίζει το Εργατικό Κέντρο αλλά όχι μ’ αυτά που καταλάβατε που αναφέραμε. Πραγματικά είναι πιστεύω και μια βλακεία της εφημερίδας ή κακή ενημέρωση ή εν πάση περιπτώσει είναι σε λάθος δρόμο. Δηλαδή αυτό το κείμενο δεν έχει καμία σχέση πραγματικά με τις διεκδικήσεις που έχουμε βάλει και στηρίζουμε το Εργατικό Κέντρο και σαν παράταξη η Λαϊκή Συσπείρωση αλλά και σαν εργατικά σωματεία, σαν Ιατρικός Σύλλογος, σαν οτιδήποτε εκφραζόμαστε μέσα από αυτό το κίνημα των 46 συλλόγων, πραγματικά δεν έχει καμία σχέση με αυτό που αναφέρατε.

**ΠΡΟΕΔΡΟΣ** Ευχαριστούμε, κ. Αρκουμάνη. Ο κ. Αλεξίου.

**ΑΛΕΞΙΟΥ** Εγώ σαν δημοτικός σύμβουλος θεωρώ ότι τώρα είναι η ώρα της ρήξης για να διεκδικήσουμε τα ακίνητα της Κρύας χωρίς κανένα αντίτιμο. Ένα αυτό και δεύτερον ως Αγροτικός Σύλλογος Λιβαδειάς που τον εκφράζω, απ’ την πρώτη στιγμή συμπαραταχθήκαμε με το Εργατικό Κέντρο, μπήκαμε υπό τη σκέπη του και έχουμε εξουσιοδοτήσει με οποιοδήποτε τρόπο να διεκδικήσει τη δωρεάν παραχώρηση των ακινήτων της Κρύας. Ευχαριστώ.

**ΠΡΟΕΔΡΟΣ** Ευχαριστούμε, κύριε Αλεξίου. Η κα Γερονικολού για να κάνει επιτέλους μία πρόταση να δούμε πώς θα προχωρήσουμε.

**ΓΕΡΟΝΙΚΟΛΟΥ :**  **Αξιότιμες κυρίες κύριοι δημοτικοί σύμβουλοι, αξιότιμες αξιότιμοι εκπρόσωποι των φορέων των συλλόγων της πόλης μας που τιμάτε σήμερα με την παρουσία σας το Δημοτικό μας Συμβούλιο. Ξεκινώντας σήμερα την τοποθέτησή μου και έχοντας ακούσει και όλες τις τοποθετήσεις που έχουνε γίνει μέχρι τώρα καταρχάς να σας πω ότι δεν διεκδικούμε πρώτοι. Υπάρχει προηγούμενο και υπάρχει προηγούμενο το οποίο έχει προέλθει μέσα από μία διοικητική διαδικασία η οποία είναι πάρα πολύ σαφής και συγκεκριμένη. Ως Λαϊκή Συσπείρωση έχουμε τοποθετηθεί επί της διαδικασίας αυτής σε προηγούμενα δημοτικά συμβούλια και θα επανέλθω σ’ αυτό το σημείο και βεβαίως σήμερα θα υποβάλλω και υποβάλλω αυτή τη στιγμή στο Δημοτικό Συμβούλιο και επιθυμώ να καταγραφεί και στα πρακτικά ενδεχομένως και ως μέρος αυτών, ένα αναλυτικό υπόμνημα το οποίο έχω συντάξει έχοντας συγκεντρώσει σ’ αυτό όλη τη νομοθεσία η οποία υφίσταται πίσω από τις παραχωρήσεις είτε αυτές είναι κατά χρήση είτε κατά κυριότητα ακινήτων τα οποία η κυριότητά τους ανήκει είτε στο Ελληνικό Δημόσιο είτε στην ΕΤΑΔ μετά τον 4389 του 2016 και βεβαίως επισυνάπτω στο υπόμνημα αυτό το οποίο είναι και 25 σελίδων οπότε δεν νομίζω να θέλετε να το διαβάσουμε τώρα εδώ όλο, δεν γίνεται κιόλας στο χρόνο που μου αφήνει ο κύριος Πρόεδρος ως συνήθως με κόβει. Παραθέτω λοιπόν επισυνάπτω λοιπόν σε αυτό και τα άρθρα τα οποία επικαλούμαι μέσα σε αυτό καθώς και μία σειρά από ΦΕΚ με τα οποία αντίστοιχες παραχωρήσεις έχουνε γίνει στο τελευταίο διάστημα, δηλαδή είναι όλα το ’20, το ‘21 και το ’19. Άρα λοιπόν αυτά κατατίθενται ώστε να υπάρχουν σαν ένα ισχυρό διαπραγματευτικό χαρτί σ’ έναν φάκελο που θεωρώ ότι πρέπει να συνταχθεί μ’ ένα αίτημα το οποίο θα στραφεί προς όλους τους συναρμόδιους φορείς οι οποίοι καλώς ή κακώς δεν είναι η ΕΤΑΔ. Η ΕΤΑΔ Α.Ε. πράγματι με τον 4389 του 2016 έλαβε στην κυριότητά της ακίνητα τα οποία προέρχονταν από το Ελληνικό Δημόσιο μεταξύ των οποίων και τα ακίνητα του ΕΟΤ διότι τα ακίνητα αυτά για τα οποία μιλάμε είναι συγκεκριμένα και είχαν απαλλοτριωθεί υπέρ του ΕΟΤ. Αυτά λοιπόν πέρασαν πράγματι στην κυριότητα της ΕΤΑΔ, παρ’ όλα αυτά η ΕΤΑΔ σαν ανώνυμη εταιρεία και από τον κανονισμό τον οποίο ανέφερε προηγουμένως ο κ. Δήμαρχος, προβλέπει στον κανονισμό αυτό για τις μισθώσεις και τις παραχωρήσεις προβλέπει στο άρθρο 8 τη διαδικασία της δωρεάν παραχώρησης χρήσης ακινήτων υπό τον περιορισμό ότι αυτά θα ανήκουν σε μία συγκεκριμένη κατηγορία. Και η κατηγορία στην οποία θα ανήκουν τα ακίνητα αυτά που μπορούν να διατεθούν για κοινωφελείς σκοπούς τους δήμους είναι τα ακίνητα που ανήκαν στο Ελληνικό Δημόσιο ή ανήκουν τώρα στο Ελληνικό Δημόσιο και η ΕΤΑΔ είναι διαχειρίστριά τους ή ιδιοκτήτριά τους έχοντας αποκτήσει αυτά απευθείας από το Ελληνικό Δημόσιο ή με οποιονδήποτε άλλον τρόπο που δεν καθορίζεται άρα κατ’ ερμηνεία και από τον ΕΟΤ όπως είναι τα ακίνητα τα δικά μας. Αυτό σημαίνει λοιπόν ότι με βάση τον ίδιο τον κανονισμό της ΕΤΑΔ υπάρχει διαδικασία δωρεάν παραχώρησης. Και η δωρεάν παραχώρηση έχει να κάνει με τον σκοπό τον οποίο θα επιτελέσουν τα ακίνητα αυτά, ο οποίος από την πρώτη στιγμή που έχει ξεκινήσει αυτό το θέμα και από την ομόφωνη απόφαση που έχει πάρει το Δημοτικό μας Συμβούλιο είναι ένας αμιγώς κοινωφελής σκοπός τον οποίο εμείς τον προσδιορίζουμε ως πολιτιστικό σκοπό. Άρα λοιπόν αν ο Δήμος Λεβαδέων προβεί σ’ ένα τέτοιο αίτημα θα πρέπει αυτό να έχει τα εξής χαρακτηριστικά: Να είναι ένα αίτημα το οποίο θα προσδιορίζει το σκοπό με τον οποίο θα χρησιμοποιηθούν τα ακίνητα. Να απευθύνεται προς τους συναρμόδιους φορείς που θα σας πω και στη συνέχεια ποιοι ακριβώς είναι γιατί δεν είναι δυστυχώς ή ευτυχώς μόνον η ΕΤΑΔ. Και θα πρέπει φυσικά να ζητά, ενδεχομένως, για την κατά χρήση παραχώρηση από την ΕΤΑΔ ας πούμε που είναι ο ένας τρόπος δεν είναι ο μοναδικός, θα πρέπει να ζητά την επαναφορά του ακινήτου των ακινήτων των οποίων ζητάμε και έχουν περιέλθει στην κυριότητά της ΕΤΑΔ την επαναφορά τους και την επαναμεταβίβαση στο Ελληνικό Δημόσιο. Είναι αυτό κάτι εφικτό; Είναι. Έχω μάλιστα και προσκομίζω και μια απόφαση του 2021, με βάση την οποία έχει περάσει και την απόφαση και τη μεταβίβαση, έχει περάσει από το ΤΑΙΠΕΔ στο Ελληνικό Δημόσιο ακίνητο και βεβαίως όλες τις διατάξεις οι οποίες χρησιμοποιήθηκαν για το σκοπό αυτό, τις οποίες βεβαίως και αναφέρω και στο υπόμνημά μου και είναι κατά τη γνώμη μου οι κρίσιμες διατάξεις με τις οποίες θα πρέπει να πάμε και σε μία διαδικασία η οποία μέχρι σήμερα, κ. Δήμαρχε, δεν έχει γίνει. Και ξέρετε, είπατε πριν στην τοποθέτησή σας, γιατί το ζήτημα εδώ δεν είναι να κάνουμε στείρα αντιπολίτευση, αλλά είπατε πριν στην τοποθέτησή σας ότι πρώτα παίρνει απόφαση η ΕΤΑΔ και κατόπιν έρχεται η έγκριση η οποία είναι μια απλή επιβεβαιωτική έγκριση του υπουργού. Στην πραγματικότητα ο λόγος για τον οποίο από την πρώτη στιγμή η Λαϊκή Συσπείρωση εκθέτει στο Δημοτικό Συμβούλιο τον συγκεκριμένο πολιτικό τρόπο διεκδίκησης των ακινήτων της Κρύας είτε κατά παραχώρηση χρήσης είτε σας λέω εγώ σήμερα και κατά παραχώρηση της κυριότητας, είναι ότι είναι ένα θέμα όντως αμιγώς πολιτικό και ότι ξεκινούν τα πάντα, όπως έχει συμβεί και στις περιπτώσεις που παραθέτω, από την πολιτική βούληση με βάση την οποία ο υπουργός δίνει την εντολή και όλα τα υπόλοιπα ακολουθούν. Γι’ αυτό και όταν είπατε για την παράβαση καθήκοντος την οποία ενδέχεται να υποπέσει ο κ. Βλαστός, καμία παράβαση καθήκοντος δεν θα είχε ο κ. Βλαστός και κακώς σας το είπε γιατί από τη στιγμή που θα υπάρχει η πολιτική βούληση και η έγκριση των αρμοδίων υπουργών που εν προκειμένω στην παράγραφο 10 του άρθρου 196 του 4389 είναι ο υπουργός Οικονομικών, από τη στιγμή λοιπόν που θα υπάρχει αυτή η έγκριση και θα ξεκινήσει η διαδικασία αυτή που λέμε με την δική μας την αίτηση δεν έχει κανέναν λόγο να φοβάται για καμία παράβαση καθήκοντος και αυτός σας το λέω και ως νομικός διότι στην ουσία θα είναι εντολή την οποία θα λάβει και όχι κάτι άλλο. Τώρα λοιπόν, σε αυτό το υπόμνημα θα ήθελα να συνοψίσω… μάλλον να μου δώσετε και το χρόνο να διαβάσω τα συμπεράσματα διότι δεν έχει νόημα σας λέω απλώς ότι είναι όλο το νομικό σκέλος, όλες οι διατάξεις οι οποίες πρέπει να χρησιμοποιηθούν. Να ξέρετε ότι είναι προσωπική δουλειά, διατηρώ τα πνευματικά της δικαιώματα και την θέτω στο Δημοτικό Συμβούλιο, τη θέτω στην υπηρεσία του δήμου και βεβαίως θέτω και τον εαυτό μου στην υπηρεσία του δήμου όσον αφορά τον τρόπο με τον οποίο θα κινηθεί και ο όποιος θα ξεκινήσει από μία αίτηση προς όλα τα αρμόδια υπουργεία με βάση τις διατάξεις του άρθρου 200 του Κώδικα Δήμων και Κοινοτήτων το οποίο και με γνωμοδοτήσεις του νομικού συμβουλίου του κράτους συνεχίζουν να είναι σε ισχύ για την παραχώρηση ακινήτων του δημοσίου προς τους δήμους κατά την επιταγή του 102 παράγραφος 5 άρθρου του συντάγματος το οποίο μιλάει για την οικονομική αυτοτέλεια των δήμων και στην ουσία λέει γιατί αυτή είναι η συνταγματική επιταγή και η ερμηνεία που κάνουμε για την πρόθεση του νομοθέτη ότι οι δωρεάν παραχωρήσεις στους δήμους όταν ελλείπουν εκείνες οι υποδομές και τα ακίνητα στα οποία μπορεί να στηρίξει την κοινωφελή δραστηριότητα του είναι κομβική για το νομοθέτη και το συνταγματικό μας νομοθέτη. Γι’ αυτό και έχει προβλέψει συνταγματική διάταξη που να αφορά την οικονομική αυτοτέλεια και την επίρρωση του δημοσίου για την πλήρωση των σκοπών αυτών των ΟΤΑ. Άρα λοιπόν το νομικό πλαίσιο με το οποίο έχουμε να δουλέψουμε και έχουμε αναφέρει και στο παρελθόν είναι πάρα πολύ μεγάλο και ξεκινάει από αυτές τις διατάξεις τις εφαρμοστές διατάξεις που είναι ο Κώδικας Δήμων και Κοινοτήτων που παραμένει σε ισχύ, η παράγραφος 10 του άρθρου 196 της ΕΤΑΔ, τα άρθρα 191, 192 και 206 του 4389 του 2016 σύμφωνα με τα οποία η διαδικασία ξεκινάει από την αίτηση που γίνεται προς το εποπτικό συμβούλιο της ΕΤΑΔ η οποία κρίνει κατά πόσον το ακίνητο αυτό το οποίο αιτείται ο δήμος, δηλαδή εκεί πρέπει να έρθει αυτό με βάση και τις, αν θέλετε, τις εισηγήσεις που θα πρέπει να γίνουν από τα συναρμόδια υπουργεία που με βάση το άρθρο 200 του Κώδικα Δήμων και Κοινοτήτων είναι το υπουργείο Οικονομικών και το υπουργείο Εσωτερικών αλλά και κάθε ενδεχομένως καθ’ ύλην αρμόδιο υπουργείο αναλόγως με το πού μπορεί να ανήκουν. Επί παραδείγματι σας λέω εγώ από τη στιγμή που ήταν στον ΕΟΤ, δεν το ξέρω δεν το βρήκα, αλλά κάνω μια σκέψη, ένα υπουργείο Τουρισμού επί παραδείγματι, λέω. Θα πρέπει στη διαδικασία αυτή εκκινώντας με την αίτηση προς αυτούς τους φορείς, αυτούς τους φορείς που ήδη ξέρουμε και μπορούμε να κάνουμε, θα πρέπει εκκινώντας με την αίτηση αυτή να ζητήσουμε εκτός των άλλων να μας υποδείξουν ενδεχομένως και πράγματα που ίσως μας διαφεύγουν. Διότι οι διαδικασίες αυτές προβλέπονται, έχουν ξαναγίνει, σας λέω σας καταθέτω και τα προηγούμενα και άλλες συναφείς περιπτώσεις, άρα έχουμε ένα δρόμο να πατήσουμε. Στα συμπεράσματά λοιπόν τα οποία συμπυκνώνω με βάση το συγκεκριμένο υπόμνημα είναι οτι: Πρώτον, ότι πράγματι υπάρχει σαφής διοικητική διαδικασία που προβλέπεται από το νόμο και το σύνταγμα και αφορά τη διεκδίκηση της οριστικής δωρεάν παραχώρησης των ακινήτων της Κρύας στο Δήμο Λεβαδέων. Δεύτερον. Το Δημοτικό Συμβούλιο του Δήμου Λεβαδέων με την ομόφωνη υπ’ αριθμόν 110 του 2020 απόφασή του, αποφάσισε να προβεί σε κάθε δυνατό μέσο προκειμένου να διεκδικήσει τα ακίνητα αυτά και από τα έως σήμερα εισφερόμενα έγγραφα εκ μέρους της δημοτικής αρχής προκύπτει ότι δεν έχει εξαντληθεί η δυνατότητα διεκδίκησης των ακινήτων της Κρύας κατά παραχώρηση χρήσης αλλά και κατά παραχώρηση κυριότητας με πολιτική βούληση και κατά τη γνώμη μας δεν έχει μέχρι στιγμής εκτελεστεί προσηκόντως η ομόφωνη αυτή απόφαση του Δημοτικού Συμβουλίου. Και καλούμε τη δημοτική αρχή και με βάση το κείμενο αυτό να το πράξει. Τρίτον, τα ακίνητα της Κρύας μπορούν να διεκδικηθούν από τον Δήμο Λεβαδέων μόνο για να υπηρετήσουν κοινωφελείς σκοπούς, αυτούς για τους οποίους ο δήμος πραγματικά στερείται κατάλληλων υποδομών στέγασης της πολιτιστικής δραστηριότητας και ανάπτυξης της πόλης και προς τούτο οφείλει, εκτός των άλλων που συζητάμε σήμερα για το πώς θα γίνουν αυτά, την εκπόνηση μελέτης για την πολιτιστική αξιοποίησή τους και την αξιολόγηση τυχών ήδη υφιστάμενων προτάσεων για την πολιτιστική αξιοποίηση των ακινήτων αυτών και του περιβάλλοντος χώρου αυτού που μέχρι σήμερα δεν έχει γίνει καθώς γνωρίζουμε εκ μέρους της δημοτικής αρχής, παρά μόνο τα αιτήματα αυτά και η αλληλογραφία που έχετε με την ΕΤΑΔ Α.Ε., που δυστυχώς καταλαβαίνετε ότι όταν διεκδικούμε ένα ακίνητο που με τους όρους του νόμου μπορεί να διεκδικηθεί δωρεάν και άνευ ανταλλάγματος μόνο για κοινωφελείς σκοπούς το να αποστείλουμε ένα έγγραφο το οποίο θα λέει ότι θέλουμε να μας το δώσετε να το κάνουμε δεν ξέρω να το χρησιμοποιήσουμε για πολιτιστικούς σκοπούς χωρίς κανένα πλάνο, είναι ένα έωλο κείμενο ανυποστήρικτο και κατά τη γνώμη μου και ανεπίδεκτο εκτιμήσεως από οποιονδήποτε όχι μόνο από την ΕΤΑΔ. Άρα πηγαίνοντας σε αυτό το δρόμο της διεκδίκησης θα πρέπει με βεβαιότητα σας λέω εγώ να ξέρουμε τι θέλουμε να κάνουμε στο ακίνητο αυτό. Και όταν λέω τι θέλουμε να κάνουμε, εννοώ ποια είναι η πολιτιστική δράση, η πολιτική, η κοινωνική, ποιος είναι αυτός ο κοινωφελής σκοπός που θα υπηρετήσει ώστε να μας δώσει το δικαίωμα με βάση τους όρους του νόμου να ζητάμε δωρεάν παραχώρηση. Γιατί η δωρεάν παραχώρηση του νόμου προβλέπεται συγκεκριμένα έτσι για κοινωφελείς σκοπούς. Τέταρτον. Η διεκδίκηση των ακινήτων της Κρύας είναι κατά τη γνώμη μας αμιγώς πολιτική διεκδίκηση, πατάει πάνω στο θέμα αυτό που είπαμε πριν ότι όντως εκκινούν τα πάντα από την πολιτική βούληση που θα έχει ο υπουργός ο οποίος θα λάβει στα χέρια του την αίτηση και θα δώσει την έγκριση και αν θέλετε θα δώσει το έναυσμα, για να τα λέμε πως είναι γιατί πράγματι μιλάμε για ένα μνημονιακό νόμο ο οποίος όμως, κ. Δήμαρχε, όπως όλοι οι νόμοι σ’ αυτή τη χώρα είτε είναι μνημονιακές επιταγές είτε όλοι έχουν παραθυράκια. Τα παραθυράκια τα έχουν για να μπορούν να τα εκμεταλλευτούν και με συγχωρείτε, κ. Πρόεδρε, όπως καταλαβαίνετε θα αναλώσω λίγο περισσότερο χρόνο.**

**Όχι δεν είναι στις εξαιρέσεις του 196 αντιθέτως, είναι παραχωρήσεις θα το δείτε προσκομίζονται και έχουν ακριβώς το νομικό πλαίσιο το οποίο σας ανέφερα και εδώ. Λοιπόν, η έναρξη της διαδικασίας παραχώρησης για να πάμε στο πρακτικό κομμάτι, γίνεται με έγγραφο αίτημα που θα απευθύνεται σε όλες αυτές τις συναρμόδιες υπηρεσίες που αναφέρονται στο παρόν υπόμνημα και θα περιλαμβάνουν τη διαδικασία της παραχώρησης, έτσι; Και για αυτό το λόγο βάζω και τα συνημμένα έγγραφα για να βλέπετε με τη σειρά όλους όσους συμμετέχουν που είναι Πρωθυπουργός, υπουργοί, ΚΙΣΙΠ, διοικητικό συμβούλιο ΕΤΑΔ, εποπτικό συμβούλιο ΕΤΑΔ και απόφαση Δημοτικού Συμβουλίου το οποίο αναφέρει συγκεκριμένα την οριστική δωρεάν παραχώρηση όπως είναι η δική μας ομόφωνη 110 απόφαση με την οποία βεβαίως το συγκεκριμένο υπόμνημα που φέρω είχε και την έδινε στο δήμαρχο και συγκεκριμένη εντολή, που εμείς δεν το κάναμε με την απόφαση του 110, για να κάνει όλες αυτές τις ενέργειες δηλαδή να κάνει τις αιτήσεις προς τα υπουργεία. Αυτό λοιπόν. Και θα τελειώσω όσον αφορά τη μελέτη, με το εξής. Όταν δεν υπάρχουν νομικοί τρόποι, όταν δηλαδή εξαιτίας όλων αυτών που έχουν γίνει τα τελευταία χρόνια στο δήμο, έχουμε στερηθεί την απευθείας δικαστική διεκδίκηση δηλαδή δεν μπορούμε αύριο το πρωί να πάμε να κάνουμε προσφυγή κατά του νόμου που παραχωρεί τα ακίνητα στην ΕΤΑΔ γιατί αυτό αν θέλαμε να το κάνουμε κι αν μπορούσαμε να το κάνουμε θα έπρεπε αφενός να είχαμε εξαρχής την κυριότητα δεν την είχαμε ήτανε του ΕΟΤ τα ακίνητα πρώτον και δευτερευόντως έχουν χαθεί και όλες οι προθεσμίες μέσα στις οποίες θα μπορούσαμε να το πράξουμε από τότε που δημοσιεύθηκε ο νόμος. Άρα λοιπόν όταν δεν υπάρχει νομική διαδικασία σαφής θα πρέπει να προβούμε σε εκείνη τη διαδικασία που μας δίνει ο νόμος προκειμένου… που είναι διοικητική εν προκειμένω, για να δημιουργήσουμε τις προϋποθέσεις να προκληθεί η απόφαση της διοίκησης, αν θέλετε να το πούμε έτσι, θετική που θα μας τα παραχωρεί ή αρνητική που να ανοίγει ένα δρόμο στο να πάμε δικαστικά να διεκδικήσουμε την ακύρωση της αρνητικής απόφασης της διοίκησης και από αυτού να διεκδικήσουμε και το μείζον πού είναι η κυριότητα των ακινήτων. Αυτό περιέχεται εντός του υπομνήματος που καταθέτω και το οποίο θα αποστείλω και ηλεκτρονικά να ξέρετε προς το mail για να διαμοιραστεί και να λάβουν γνώση όλοι μαζί με τα συνημμένα έγγραφα.**

**ΠΡΟΕΔΡΟΣ** Ευχαριστώ, ευχαριστώ. Κύριε Τσιφή.

**ΤΣΙΦΗΣ** Κύριε Πρόεδρε, πάντοτε όταν μου δίνεται ο λόγος είμαι πολύ σύντομος. Άκουσα με σεβασμό αυτά που είπε ο Δήμαρχος, καθώς και αυτά που είπε η κα Πούλου, ο κ. Τουμαράς, ο κ. Νώντας Κοτσικώνας από τη Λαϊκής Συσπείρωσης και από τους φορείς της πόλης μας. Σαν δημοτικός σύμβουλος με τη Λαϊκή Συσπείρωση, σαν τακτικό μέλος του Συλλόγου Φυσικοθεραπευτών Βοιωτίας, σαν γραμματέας του Συλλόγου Απογόνων Αγωνιστών Εθνικής Αντίστασης και Δημοκρατικού Στρατού Ελλάδος, θα ήθελα να εκφράσω τη διαφωνία μου με τη δημοτική αρχή για τα ακίνητα της Κρύας. Το ύψος του μισθώματος όπως λένε από την ΕΤΑΔ είναι 2.200 το μήνα, είναι 26.400 ευρώ το χρόνο. Για τα 10 χρόνια είναι 264.000 ευρώ. Με αυτά τα λεφτά θα μπορούσαμε να φτιάξουμε ή να νοικιάσουμε ένα και δύο βρεφονηπιακούς σταθμούς που τους έχουμε ανάγκη, να ελαφρύνουμε από τα δημοτικά τέλη των συμπολιτών μας που δεν έχουν να πληρώσουν, να αποκτήσουμε πλέον στην πόλη μας που δεν έχει εδώ και πάρα πολλά χρόνια ένα κέντρο δημιουργικής απασχόλησης νέων. Κύριε Πρόεδρε και κύριε Δήμαρχε, θα ήθελα να σας κάνω γνωστό ότι στις 11 Σεπτεμβρίου του 1943 από το χώρο Μύλους Πανουργιά διάλεξαν τα δέκα παλικάρια Γερμανοί για να τα κρεμάσουν στην πλατεία. Το αναφέρω αυτό διότι ο χώρος της Κρύας δεν είναι μόνο ιστορική μνήμη από το μαντείο του Τροφωνίου αλλά και σε άλλες εποχές έχει παίξει μεγάλο ρόλο στη ζωή αυτή της πόλης. Δεν μπορούμε να τα ξεχάσουμε πλέον όλα αυτά. Δεν έχει καμία ΕΤΑΔ δικαίωμα σε αυτόν τον ιστορικό χώρο, ανήκουν σε όλο το λαό της πόλης μας. Το φαράγγι, το κάστρο, ο Ξενίας, το γεφύρι το θολωτό, η νεροτριβή και η Πλατεία Μητροπόλεως είναι η ιστορία της πόλης μας. Πρέπει να γίνουν όλες αυτές οι ενέργειες ώστε τα ακίνητα να έρθουν εκεί που πρέπει, στο λαό της πόλης μας, είναι η περιουσία του. Δεν μπορεί κανείς να μας τα πάρει, όπως έλεγε ο ποιητής του λαού Γιάννης Ρίτσος. Σας ευχαριστώ πολύ.

**ΠΡΟΕΔΡΟΣ** Ευχαριστώ τον κ. Τσιφή, ευχαριστώ που ήσαστε συνοπτικός. Ο κ. Αποστόλου, συγγνώμη.

**ΑΠΟΣΤΟΛΟΥ** Όπως πάντα θα είμαι λιγόλογος. Καταρχήν είμαι ενάντια στις πολιτικές αντιπαραθέσεις. Δεν ανήκω πουθενά, δεν υπολογίζω κανέναν, δεν με νοιάζει τι πολιτικό σύστημα έχουμε και έτσι όπως λειτουργεί. Είμαι ενάντια σε ό,τι συμβαίνει και αυτό βολεύει αυτούς που κυβερνάνε αυτή η αντιπαράθεση που έχουμε μεταξύ μας. Η αντιπαράθεση αυτή δεν πρέπει να υπάρχει, όλοι έχουμε κοινό συμφέρον. Δεν υπάρχει άνθρωπος εδώ μέσα που να μη θέλει να είναι δικά μας τα ακίνητα. Και που ο εκάστοτε δήμαρχος. Είναι δυνατόν να πιστεύει κανείς ότι ο Δήμαρχος δεν θέλει τα ακίνητα; Ρωτήστε εμάς που ζούμε την αγωνία του κάθε μέρα και ξέρω πόσες επισκέψεις έχει κάνει, ξέρω πόσες επισκέψεις και τι πιέσεις έχει κάνει για να πάρουμε τα ακίνητα. Τα ακίνητα δυστυχώς που δεν τα έχουμε πάρει, φταίνε οι εκάστοτε δημοτικές αρχές που έχουν περάσει από τον τόπο γιατί έχουνε κάνει πολλά λάθη, έχουν επενδύσει σ’ αυτό το χώρο της Κρύας αυτό το αριστούργημα που υπάρχει στην πόλη μας, έχουνε ρίξει ένα σωρό πόρους από διάφορα προγράμματα και στο τέλος το αποτέλεσμα είναι να μας ανήκουνε κιόλας. Παράδειγμα, να σας πω για την κυρία Πούλου που υπέγραψε. Πώς υπέγραψε; Υπήρχε ένα πρόγραμμα 800.000 και λέει πρέπει να υπογράψεις αλλιώς θα χάσεις 800.000. Όπως επίσης υπήρχε μία… υπήρχε προ καιρού, υπήρχανε πιέσεις και μάλιστα είχε απ’ ό,τι έχω πληροφορηθεί σε προηγούμενη δημοτική αρχή είχε έρθει και έγγραφο που έλεγε αν θέλουμε τα ακίνητα της Κρύας. Και αυτό το έγγραφο δεν απαντήθηκε ποτέ απ’ τη δημοτική αρχή. Δεν λέμε για την τωρινή ούτε την προηγούμενη, να είμαστε ξεκάθαροι. Δεν απαντήθηκε. Και δεν θα χρειαζόταν να κάνουμε αυτές τις κινήσεις που κάνουμε τώρα. Όλοι τα θέλουμε, είναι γεγονός ότι όλοι τα θέλουμε και προσπαθούμε τώρα να κάνουμε προσφυγές, να κάνουμε ολόκληρη διαδικασία. Και λέω εγώ παράδειγμα πες ότι δόθηκε σ’ έναν ιδιώτη, να κάνουμε προσφυγή άκουσα την κα Πούλου που λέει να κάνουμε προσφυγή. Έχουμε δύο χρόνια κλειστά; Θα μείνουν κι άλλα 10 χρόνια κλειστά. Μακάρι να ευοδώσουν τα επιχειρήματα της κυρίας Γερονικολού η οποία είναι έγκριτη νομικός και πραγματικά χάρηκα που την άκουσα. Θέλω πραγματικά τα επιχειρήματά της και η διαδικασία να ‘ναι αυτή και πραγματικά να ακολουθήσουμε αυτή την διαδικασία και αύριο να ‘ρθουν τα ακίνητα σ’ εμάς και να πάψει αυτή η αντιπαλότητα και να έχουμε όχι κέρδος ο Δήμαρχος αλλά όλοι μας έχουμε όφελος. Ευχαριστώ πολύ.

**ΠΡΟΕΔΡΟΣ** Ευχαριστούμε, κ. Αποστόλου. Συνάδελφοι, μπαίνουμε στη διαδικασία της δευτερολογίας. Ναι, κα Πούλου.

**ΠΟΥΛΟΥ** Ευχαριστώ πολύ. Λοιπόν, νομίζω ότι έγινε μία συζήτηση διεξοδική συζήτηση, ακούστηκαν πολλά επιχειρήματα. Ευχαριστώ ξανά τους φορείς της πόλης που βρίσκονται εδώ και η πραγματική δύναμη της κάθε τοπικής κοινωνίας είναι αυτοί οι φορείς. Νομίζω ότι στην προκειμένη περίπτωση οι φορείς και η κοινωνία είναι πιο μπροστά από τη δημοτική αρχή, με την έννοια της διεκδίκησης αλλά και της κινητοποίησης γύρω από αυτό το θέμα και αυτό δεν είναι κακό. Δεν πειράζει, πολλές φορές ας μπαίνει η κοινωνία μπροστά έτσι ώστε να μπορεί και η δημοτική αρχή να κινητοποιείται. Δεν θα απαντήσω σε κανένα από τα προσωπικά σχόλια και ό,τι έχει ακουστεί. Έχω την εντύπωση ότι όποιος ενδιαφέρεται να ενημερωθεί μπορεί να βρει όλα τα στοιχεία και να κατακρίνει ή να μην κατακρίνει συγκεκριμένες ενέργειες. Αυτό που έχει σημασία σήμερα, είναι να φτάσουμε σε μία συγκεκριμένη πρόταση και να ψηφίσουμε στο τέλος, που η πρόταση αυτή θα είναι κατά τη γνώμη μου όχι σαν τη διαπαραταξιακή η οποία καταργήθηκε από το Δήμαρχο, αλλά να είναι μία πιο πλατιά επιτροπή διαπαραταξιακή αλλά και με τη συμμετοχή των φορέων. Θα έλεγα μάλιστα ότι η επιτροπή αυτή έχει να κάνει πολύ συγκεκριμένη δουλειά. Ό,τι και να πείτε, τα νομικά επιχειρήματα της κυρίας Γερονικολού τα άκουσα με σεβασμό. Βεβαίως δεν έχω νομική γνώση έτσι ώστε να κρίνω αν είναι στη θετική κατεύθυνση ή όχι, όμως είναι ένας νομικός δρόμος που πρέπει κι αυτόν να τον εξετάσουμε. Κυρία Γερονικολού, παρακαλώ να πάρουμε κι εμείς την εισήγησή σας έτσι για να την εκτιμήσουμε και εμείς με συνεργάτες μας. Και θα έλεγα λοιπόν ότι εξακολουθώ να λέω ότι με βάση τα όλα όσα παραδείγματα το συγκεκριμένο τελευταίο διάστημα και μετά το νόμο τον 43 ποιος είναι του ’16. Λοιπόν, μπορούν και υπάρχει τρόπος να περιέλθουν αυτά στην ιδιοκτησία όχι στην ιδιοκτησία παραχώρηση, δωρεάν παραχώρηση στο δήμο. Η όλη διαδικασία είναι να πειστεί η πολιτική ηγεσία και θα έλεγα να μπει μπροστά ο Δήμαρχος, έτσι κι αλλιώς θα ακολουθήσει την απόφαση του Δημοτικού Συμβουλίου γιατί πρέπει να την εκτελέσει, δεν βλέπω το λόγο λοιπόν γιατί να μην μπει μπροστά κιόλας σ’ αυτή την διαδικασία, να απευθυνθούμε στον υπουργό τον αρμόδιο υπουργό που είναι ο κ. Σταϊκούρας, νομίζω ότι μπορούμε να ασκήσουμε συγκεκριμένη πίεση. Ταυτόχρονα με αρθρογραφίες, με κινητοποιήσεις και δημοσιότητα για το συγκεκριμένο θέμα, αφιερώματα όλα αυτά και ο κ. Τσιφής έδωσε την άλλη εκδοχή την ιστορική εκδοχή για τα ακίνητα αυτά και του πόσο πραγματικά εκφράζουν την ταυτότητά της Λιβαδειάς, όλα αυτά να είναι στην φαρέτρα μας ως όπλα και επιχειρήματα για τη διεκδίκηση.Άρα λοιπόν κλείνω λέγοντας ότι δεν πρέπει να φύγουμε από δω εάν δεν έχουμε ορίσει μία επιτροπή πλατιά επιτροπή που από αύριο θα ξεκινήσει να δουλεύει το συγκεκριμένο.

**ΠΡΟΕΔΡΟΣ** Ευχαριστούμε, κα Πούλου. Κύριε Κοτσικώνα, έχετε το λόγο

**ΚΟΤΣΙΚΩΝΑΣ**  Λοιπόν, καταρχάς εγώ θέλω να ευχαριστήσω βεβαίως τη Λαμπρινή τη Γερονικολού το στέλεχος της παράταξής μας που της αναθέσαμε και το έβγαλε σε πέρας και πραγματικά το έργο αυτό γιατί επειδή ακούγαμε το τελευταίο διάστημα ότι δεν υπάρχει τρόπος, δεν υπάρχει λύση, βρίσκουμε κλειστές πόρτες, η ΕΤΑΔ έχει στηλώσει τα πόδια, υπάρχει παράβαση καθήκοντος εάν η ΕΤΑΔ ξέρω γω παραχωρήσει τα ακίνητα αυτά δωρεάν στο δήμο. Γι’ αυτό αποφασίσαμε ως παράταξη να κάνουμε μια ολοκληρωμένη δουλειά προκειμένου να δώσουμε αυτές τις κατευθύνσεις που σας είχαμε πει εξαρχής, έτσι, γιατί μέσα στην ολοκληρωμένη αυτή δουλειά της Λαμπρινής εμπεριέχονται οι κατευθύνσεις που εξαρχής σας είχαμε πει. Δηλαδή πρώτον η διοικητική διαδικασία που πρέπει να ακολουθηθεί για τη διεκδίκηση, το συγκεκριμένο πλάνο αξιοποίησης των ακινήτων αποκλειστικά για κοινωφελείς πολιτιστικούς σκοπούς, αμιγώς για αυτούς χωρίς… να είναι ξεκάθαρο χωρίς εμπορική δραστηριότητα, χωρίς κέρδος, χωρίς τίμημα, χωρίς τίποτα. Και επειδή όμως η τήρηση όλης αυτής της διαδικασίας όπως αναλύθηκε δεν σημαίνει αυτόματα κι εκ των πραγμάτων ότι γίνεται δεκτό, θα γίνει δεκτό το αίτημα εφόσον το υποβάλουμε βέβαια τόσο απ’ τους συναρμόδιους υπουργούς, την κυβέρνηση, το εποπτικό συμβούλιο της ΕΤΑΔ και το διοικητικό συμβούλιο της ΕΤΑΔ. Γι’ αυτό είπαμε, επιμένουμε, το λέμε και θα επιμένουμε να το λέμε ότι η λύση είναι στη διεκδίκηση με όρους όμως του μαζικού κινήματος, με συσπείρωση των πολιτών, των φορέων και οπωσδήποτε με μπροστάρη το δήμο. Δηλαδή εάν ο δήμος δεν μπει μπροστά, εάν ο Δήμαρχος δεν μπει μπροστά, εάν έχει αμφιβολίες, αν έχει δεσμεύσεις, αν έχει οτιδήποτε που κρατάει την υπόθεση αυτή της διεκδίκησης τη φρενάρει ε τότε είναι φανερό, είναι ολοφάνερο ότι ουσιαστικά η όλη διαδικασία αυτή δεν μπορεί να ολοκληρωθεί έτσι όπως θα μπορούσε και θα θέλαμε για να έχουμε το αποτέλεσμα. Εμείς λοιπόν πιστεύουμε στη δύναμη της διεκδίκησης και του λαϊκού κινήματος που έχει το δίκιο με το μέρος του στην προκειμένη περίπτωση και συνήθως το έχει βέβαια. Και γι’ αυτό σας καλούμε να αξιοποιήσετε όλα αυτά που σας έχουμε προτείνει και αυτά που σας καταθέτουμε σήμερα στα πρακτικά του Δημοτικού Συμβουλίου, κάνοντας όλοι μαζί το καθήκον μας και ειλικρινά πιστεύουμε ότι μ’ αυτό τον τρόπο και με την σοβαρή άσκηση πολιτικής πίεσης που έχουμε με τους μαζικούς φορείς και λοιπά τη δυνατότητα να ασκήσουμε, ότι θα έχουμε το αποτέλεσμα αυτό που επιδιώκουμε. Εάν ειλικρινά πιστεύαμε ότι ο δρόμος αυτός ήταν εντελώς αδιάβατος, αν δεν υπήρχε η πιθανότητα δεν θα σας κάναμε την πρόταση. Έτσι επειδή βαθιά το πιστεύουμε γι’ αυτό σας καλούμε να το ακολουθήσετε.

**ΠΡΟΕΔΡΟΣ** Ευχαριστούμε, κ. Κοτσικώνα. Κύριε Τουμαρά.

**ΤΟΥΜΑΡΑΣ** Από τη σημερινή συζήτηση αυτό που καταλάβαμε είναι ότι όλοι μας θέλουμε τα ακίνητα της Κρύας να περάσουν στο δήμο. Πρέπει όμως να πάρουμε μία απόφαση όλες οι παρατάξεις πώς να ξεκινήσουμε. Εμείς ως παράταξη ζητάμε από το δήμο να ξεκινήσει όλες τις νόμιμες διαδικασίες για να περάσουν αυτά τα ακίνητα στο Δήμο Λεβαδέων. Μέχρι να επιτευχθεί αυτό ζητάμε τη δωρεάν παραχώρηση μέχρι να τελειώσει το θέμα της διεκδίκησης με νόμιμη διαδικασία. Το ερώτημα που προκύπτει όμως είναι ότι βάσει ποιων νόμων θα πάμε σ’ ένα υπουργείο να διεκδικήσουμε αυτά τα ακίνητα; Γι’ αυτό προτείνουμε να απευθυνθούμε σε ένα έμπειρο δικηγορικό γραφείο έτσι ώστε θα αναλάβει την υπόθεση για να τη διεκπεραιώσει. Αυτά ήθελα να πούμε. Ευχαριστώ.

**ΠΡΟΕΔΡΟΣ** Ευχαριστούμε, κ. Τουμαρά. Κυρία Γερονικολού, έχετε το λόγο.

**ΓΕΡΟΝΙΚΟΛΟΥ** : **Λοιπόν, λοιπόν επειδή εδώ είμαστε Δημοτικό Συμβούλιο και πρέπει να πάρουμε μία απόφαση. Ωραία; Καταρχάς εγώ λέω ότι το πρώτο πράγμα το οποίο πρέπει να αποφασίσουμε σήμερα είναι να επικυρώσουμε την απόφαση 110 του 2020, δηλαδή να επιμείνουμε στην απόφαση που έχουμε πάρει για την διεκδίκηση οριστικής παραχώρησης όπως ακριβώς αναφέρεται στην 110. Πρώτον. Δεύτερον, να εξουσιοδοτήσουμε τον Δήμαρχο με βάση και τα νομικά επιχειρήματα που δόθηκαν σήμερα, έτσι, και το Δημοτικό Συμβούλιο, δεν ξέρω αν και εφόσον θα πρέπει να συμμετάσχει κάποιος άλλος αυτό ας το κρίνετε δεν ξέρω πάρτε τον λόγο, προκειμένου να τρέξει αυτή τη διαδικασία η οποία είναι διοικητική. Αυτά. Εγώ νομίζω ότι πρέπει να εμμείνουμε σε αυτά τα δύο και σίγουρα να επαναλάβουμε την 110 του 2020. Και θέλω να πω δύο πράγματα επειδή ακούστηκαν. Επειδή ακούστηκε εδώ πέρα ότι μπορεί το ακίνητο να χαθεί και για αυτό ήθελα να τοποθετηθώ πριν αλλά δεν προλάβαινα, ότι θα χαθεί και δήθεν να κάνουμε μία μίσθωση προκειμένου μέχρι τότε να γίνει. Να ξέρετε ότι οι μισθώσεις όπως είναι και η μίσθωση της Νεροτριβής που υπάρχει αυτή τη στιγμή, οι μισθώσεις δημιουργούν τετελεσμένα. Τετελεσμένα νομικά σημαίνει ότι είναι αρκετά πιο δύσκολο να πάμε να διεκδικήσουμε κάτι για λογαριασμό μας, για την παραχώρηση της χρήσης δωρεάν ή οτιδήποτε άλλο. Άρα καταρχάς σε ό,τι αφορά τη Λαϊκή Συσπείρωση δεν συμφωνούμε σε καμία περίπτωση να μπούμε στο τριπάκι της μίσθωσης και επίσης θεωρούμε ότι πρέπει να επαναφέρουμε και από την απόφαση του Ιουνίου του 2021 και από την απόφαση αυτή που λέει ότι θα είμαστε ανοιχτά, ότι θα φροντίσουμε με κάθε τρόπο ως Δημοτικό Συμβούλιο που φέρει την ευθύνη για αυτό, να μην συμβεί από την πλευρά της ΕΤΑΔ κάποια ενδιάμεση εκποίηση ή μίσθωση. Και αυτό είναι στο χέρι μας να το κάνουμε γιατί και τη γνώση θα έχουμε για την προκήρυξη και μπορούμε και κατά αυτής ενδεχομένως να προσφύγουμε σε περίπτωση που έρθει που εγώ θεωρώ ότι δεν θα έρθει από τη στιγμή που όλη η πόλη σήμερα εδώ είναι πίσω από ένα κοινό πλαίσιο για να δράσει για το συγκεκριμένο σκοπό. Και για να είμαι ειλικρινής και να κλείσω μ’ αυτό χωρίς να αναπτύξω τίποτε άλλο ότι εγώ, κ. Δήμαρχε, σήμερα πριν από την τοποθέτησή μου για το υπόμνημα ήθελα να αναφερθώ στο πόσο δεν έχουν γίνει ενέργειες που έπρεπε να γίνουνε μέχρι σήμερα και ότι αυτός ο χρόνος που λέμε τώρα ότι ίσως χάσουμε να ξέρετε ότι αν τον Ιούνιο του ‘21 σας λέω εγώ πού είναι η τελευταία φορά που επικεφαλής της δικής μας παράταξης ανέφερε συγκεκριμένα το άρθρο 10 και τη διαδικασία, αν τότε είχαμε κάνει μία αίτηση, σήμερα πιθανώς να είχαμε θετική απάντηση, πιθανώς να είχαμε αρνητική απάντηση και ήδη αυτή τη στιγμή να είχαμε μία ανοιχτή ακυρωτική διαδικασία και να είχαμε προσφύγει στα δικαστήρια. Άρα λοιπόν ο χρόνος είναι σχετικός. Είναι κρίσιμο χρονικό σημείο. Ανέφερε εδώ ένας από τους συλλόγους ότι ποιος είναι ο λόγος που τώρα τρέχουμε, δεν τρέχουμε τώρα παιδιά, τρέχουμε δύο χρόνια αυτή ενάμιση χρόνο με αυτή την κατάσταση που έχουμε και δύο χρόνια που τα ακίνητα είναι κλειστά. Δεν είναι κάτι σημερινό. Είναι κάτι που το έχουμε αναφέρει, το διεκδικούμε, πρέπει να συνεχίσουμε σε αυτή την κατεύθυνση και πρέπει και οι σύλλογοι να εντείνουν την προσπάθεια αυτή που έχουν κάνει και αυτή την ένταση αυτή η ένταση η κινηματική αν θέλετε είναι εκείνη που έχει αποδείξει ότι είναι ικανή να ασκήσει πολιτική πίεση γιατί να ξέρετε ότι οποιαδήποτε κυβέρνηση και οποιοσδήποτε υπουργός λάβει αυτή την αίτηση στα χέρια του αυτό το οποίο θα μετρήσει ξέρετε ποιο είναι; Ποιο είναι το πολιτικό κόστος που θα έχω στη Λιβαδειά αν δεν κάνω δεχτό το αίτημα για δωρεάν παραχώρηση; Θα χάσω το δήμο; Θα χάσω τις εκλογές; Θα χάσω τις βουλευτικές; Αυτά. Ευχαριστώ πολύ.**

**ΠΡΟΕΔΡΟΣ** Ευχαριστούμε κι εμείς. Κύριε Δήμαρχε, έχετε το λόγο για να κλείσουμε τη συνεδρίαση.

**ΔΗΜΑΡΧΟΣ** Καταρχήν να ευχαριστήσω όσους παρευρέθηκαν σήμερα. Κοινός είναι ο στόχος το είχα πει στην αρχική μου ομιλία. Μ’ αρέσει ότι όλοι οι σύλλογοι είναι εκτός κομματικών αντιπαραθέσεων. Κοινός στόχος είναι η παραχώρηση των κτιρίων. Ωστόσο εγώ ως Δήμαρχος πρέπει να συμβαδίσω με τους νόμους. Εδώ είμαστε να κάνουμε ελιγμούς. Θα διατηρήσω έτσι αυτή την θέληση που είχα να μην απαντήσω στην κα Πούλου, νομίζω το εξαντλήσαμε διαπροσωπικά εμείς οι δύο. Στο μόνο που θα της απαντήσω είναι ότι δεν καταργήθηκε καμία διαπαραταξιακή επιτροπή. Ισχύουσα απόφαση του Ιουνίου είναι και δεν έχει παρθεί καμία άλλη απόφαση, δεν έχω σταματήσει από αυτό. Να πω μόνο στον κ. Κοτσικώνα ότι δεν τσακωνόμαστε, κ. Κοτσικώνα, ούτε διαφωνώ με κανέναν, ξαναλέω ότι υπάρχει ένας νόμος αυτό είναι που αντιλαμβάνομαι, αυτό μου είπε η νομική υπηρεσία του δήμου και όλες οι νομικές υπηρεσίες που ανέφερα. Σίγουρα η αλήθεια είναι από την αρχή μέχρι το τέλος η ίδια. Δεν έχω παρεκκλίνει εδώ και δύο χρόνια και να πω κα Γερονικολού ότι τρέχουμε τα δύο χρόνια αυτά δεν έχουμε σταματήσει, είναι συνεχής αυτός ο αγώνας. Ωστόσο, είπε ο κ. Κοτσικώνας αν υπάρχουν δεσμεύσεις, δεν υπάρχει καμία δέσμευση από κανέναν. Η μόνη δέσμευση είναι αυτά να χρησιμοποιούνται απ’ τους Λειβαδίτες και απ’ τους δημότες του Δήμου Λεβαδέων. Κύριε Τουμαρά, σε σχέση με το νομικό οπλοστάσιο και με την εταιρεία που μου λέτε το δικηγορικό γραφείο, κρατάω μια επιφύλαξη όπως και για τον κ. Καραμάνη που είναι στο εξωτερικό και σίγουρα δεν μπορεί να μου απαντήσει που είπε ότι η ευθύνη είναι της δημοτικής αρχής, θέλω να τον ενημερώσω να θυμάται πάντα ότι δεν έχουμε την πλειοψηφία που θα μπορούσαμε για να μπορούμε να κινηθούμε ελεύθερα σε αυτά που πιστεύουμε ή σε αυτά που πρέπει που μας λένε οι δικηγόροι να κάνουμε. Θα σταθώ λίγο στην κα Γερονικολού για να της πω ότι καταλαβαίνετε ότι δεν σκαρφίστηκα εγώ την παράβαση καθήκοντος του διευθύνοντος συμβούλου της ΕΤΑΔ, είναι κάτι που ανέφερε παρόντων των δημοτικών συμβούλων της αντιπολίτευσης. Θα σας ευχαριστήσω που είπατε ότι δεν είχα απόφαση κατάθεσης αιτήματος προς υπουργούς ή κάτι άλλο παρά μόνο τη διαπαραταξιακή επιτροπή και αυτό είναι κάτι που με απαλλάσσει από άλλα που ακούστηκαν νωρίτερα. Και θα σας ευχαριστήσω ιδιαίτερα γιατί πρώτη φορά καταθέσατε ένα υπόμνημα το οποίο πράγματι στα δύο χρόνια αυτά σας έχω καλέσει αρκετές φορές και είναι καταγεγραμμένο, είναι καταγεγραμμένο.

Ε, κοιτάξτε να δείτε- Θέλω να μη μου απαντήσετε, αν θέλετε κάτι επί προσωπικού μπορείτε να το απαντήσετε μετά. Έτσι λοιπόν θα σας πω ότι επειδή έχουμε τη δυνατότητα να καταγράφονται όλα τα δημοτικά μας συμβούλια αλλά επιπλέον απ’ το Σεπτέμβριο του ‘19 καταγράφονται και είναι ζωντανές μεταδόσεις και οι επιτροπές μας και η Οικονομική Επιτροπή και η Ποιότητα Ζωής, η Επιτροπή Ποιότητα Ζωής, θέλω να σας πω ότι μπορείτε να αναζητήσετε στο YouTube και θα δείτε όσα δημοτικά συμβούλια ως νομικό και εσάς και τον κ. Κοτσικώνα σας ζήτησα να βοηθήσετε προς αυτή την κατεύθυνση που κάνατε σήμερα. Εγώ αύριο το πρωί θα αποδώσω πραγματικά στη νομική υπηρεσία του δήμου γιατί αυτή είναι αυτή που δουλεύει για μας, κ. Τουμαρά και αν χρειαστεί η νομική υπηρεσία του δήμου βοήθεια μας το λέει ή αν για κάποιο λόγο δεν μπορεί να συμμετέχει αυτή στη διαδικασία τότε ξεκινάμε και αναζητούμε ένα διαφορετικό γραφείο, υπάρχει μια νομοθεσία δηλαδή που ο δήμος θα πληρώσει, θα κάνει μια πληρωμή σε κάποιο δικηγορικό γραφείο γιατί έχει νομική υπηρεσία η οποία έχει την αντιμισθία της την μηνιαία. Εγώ θα τα αποδώσω αυτά, το ερώτημά μου που μένει αυτή τη στιγμή είναι επειδή η εισήγηση λέει οριστική παραχώρηση και δη δωρεάν η κα Πούλου έβαλε παραχώρηση χρήσης να καταλάβω αν η πρόταση είναι για παραχώρηση χρήσης ή για την οριστική παραχώρηση που σημαίνει κυριότητα αν το αντιλαμβάνομαι καλά, αν δεν το αντιλαμβάνομαι καλά εδώ είμαι. Εάν η πρότασή μας λοιπόν είναι που έγινε εισήγηση, αν η πρότασή μας είναι να μπει μία επιτροπή και εγώ θα βάλω ένα τελευταίο ερώτημα γιατί αφορά εμένα και την πίεση που δέχομαι, όχι δέσμευση πίεση με τηλεφωνήματα που δέχομαι αυτή τη βδομάδα μετά και την αντιπαράθεση που είχα με την κα Πούλου τη διαπροσωπική, η ΕΤΑΔ αναζητεί από το Δημοτικό μας Συμβούλιο μια επιστολή που να λέει αν θέλουμε να συμμετέχουμε σ’ αυτή τη διαπραγμάτευση ή όχι. Άρα λοιπόν θέλω την εξουσιοδότηση απ’ το Δημοτικό Συμβούλιο μετά από απόφαση του Δημοτικού Συμβουλίου να της πω ότι αν συνδιαλεγόμαστε μαζί της πραγματικά ή αν εμείς κινούμε αυτή τη διαδικασία, κάνουμε ασφαλιστικά μέτρα, δεν γνωρίζω τη νομική διαδικασία θα μας την πείτε εσείς για το επόμενο στάδιο το αν θα πρέπει να κάνουν διαγωνισμό ή όχι. Άρα λοιπόν ζητώ τη βοήθεια των νομικών παραγόντων έτσι για να είμαι πιο ειλικρινής και πιο εξειδικευμένος, για να πάρουμε απόφαση το Δημοτικό Συμβούλιο σήμερα τι θα αναγράφει η επιστολή αύριο ή μεθαύριο προς την ΕΤΑΔ, τι είναι δηλαδή το επόμενο βήμα του δήμου, ότι εμείς δεν συμφωνούμε με αυτό που στείλατε, ούτως ή άλλως έχουμε στείλει ότι εμείς θέλουμε οριστική παραχώρηση και έχουμε σταματήσει εκεί, δεν υπάρχει κάποια άλλη δέσμευση από το Δημοτικό Συμβούλιο προς την ΕΤΑΔ ούτε κάποια άλλη πίεση ή κάποια άλλη επιστολή. Άρα θεωρώ ότι οφείλουμε να κάνουμε μία επιστολή προς την ΕΤΑΔ για να δει και αυτή τις δυνατότητες της να δει τι θα κάνει. Άρα λοιπόν θα ‘θελα η απόφαση του Δημοτικού Συμβουλίου που φαντάζομαι ότι θα είναι ομόφωνη, δεν μπορώ να το κρύψω ότι δεν θα ‘ναι ομόφωνη στη βάση αυτών των επιχειρημάτων, με το ρίσκο που ενέχει ο χρόνος ας μην δαιμονοποιούμε τους τέσσερις τους τρεις μήνες απ’ τον Ιούνιο μέχρι το Σεπτέμβριο Οκτώβριο τους τέσσερις. Τι θα περιέχει, τι θα περιλαμβάνει, να με εξουσιοδοτήσετε να ξεκινήσω μία αλληλογραφία με το Μέγαρο Μαξίμου, με τον Πρωθυπουργό τον ίδιο ο οποίος έχει αντίληψη του γεγονότος, το έχει πει δημόσια το ‘19 τον Οκτώβριο, με τον υπουργό Οικονομίας. Δεν ξέρω αν χρειάζεται να πάμε διαπαραταξιακό, νομίζω δεν έχουμε κανένα λόγο, μπορούμε να το εξαντλήσουμε σε επιστολές. Ναι, με μια επιστολή. Νομίζω ότι δεν υπάρχει λόγος. Δεν υπάρχει λόγος θεωρώ , κα Πούλου, αυτό πάλι θα το συζητήσουμε, ακούστε με, θα το συζητήσουμε αυτό, δεν είναι θέμα. Γιατί η εισήγηση που συζητάμε σήμερα έχει άλλο λέει άλλο πράγμα. Εδώ τώρα στήνουμε μια διαφορετική πρόταση, μετράμε όλα τα βήματά μας και αναλαμβάνουμε όλοι τις ευθύνες μας προς Θεού. Λοιπόν κλείνω και ξεκαθαρίζω ότι ο Δήμαρχος εννοείται ότι θέλει τα ακίνητα, το έχω ξαναπεί πολλάκις στο Δημοτικό Συμβούλιο, δηλαδή δεν είναι το πρώτο Δημοτικό Συμβούλιο που συζητάμε σήμερα, έχουμε ξεκινήσει από τον Οκτώβριο του ’19. Και εννοείται όπως είπα και νομίζω στους ανθρώπους του Εργατικού Κέντρου μετά τη συνεδρίαση στις 23 Ιουλίου ότι και ποιος δήμαρχος δεν θα ήθελε ή όπως είπα η ιστορία δεν θα γράψει την κίνηση παιδιά του Εργατικού Κέντρου, μετά από 15 χρόνια θα λένε επί δημαρχίας Ταγκαλέγκα γίνανε αυτά, έτσι, να είμαι ξεκάθαρος. Ναι δεν το λέω, κ. Παπαδημητρίου Σωτήρη μου δεν το λέω γι’ αυτό, το λέω για να δείξω ότι δεν έχω λόγο να είμαι κατά. Είμαι πιεσμένος πάρα πολύ από νομικές δεσμεύσεις, από μια ανώνυμη εταιρεία που διαχειρίζεται αυτό και προσπαθώ να κάνω το καλύτερο έτσι ώστε αυτό να μείνει στη διαχείριση των δημοτών. Τελεία και παύλα. Δεν έχει άλλο παρακάτω. Άρα λοιπόν αυτό που ζητάω είναι να πάρουμε την απόφαση που θα λέει ότι πάμε σ’ αυτή εδώ την αναζήτηση νομικής - διοικητικής φύσεως, διορθώστε τα λεγόμενά μου κ. Κοτσικώνα, για τις διαδικασίες. Πείτε μου αν θέλετε να κάνουμε διαπαραταξιακή ή με εξουσιοδοτείτε μετά από συζήτηση των τεσσάρων επικεφαλής του Δημοτικού Συμβουλίου το τι θα γράφουν οι επιστολές που θα φύγουνε για το κάθε υπουργείο και για την κυβέρνηση για τον Πρωθυπουργό. Και ζητάω και την εξουσιοδότηση να υπογράψω πάλι κατόπιν συνεννόησης των τεσσάρων, την επιστολή που θα φύγει τα επόμενα δύο 24ωρα για την ΕΤΑΔ. Αυτή είναι η δική μου η πρόταση.

**ΠΡΟΕΔΡΟΣ**  , κα Γερονικολού έχετε το λόγο.

**ΓΕΡΟΝΙΚΟΛΟΥ** Λοιπόν, το υπόμνημα που καταθέτω μιλάει για αίτηση και όχι επιστολές. Είναι μία η αίτηση κοινή και περιλαμβάνει και την ΕΤΑΔ γιατί καλώς ή κακώς η ΕΤΑΔ είναι η ιδιοκτήτρια και ο νόμος που προβλέπει την παραχώρηση αυτή που πρέπει να γίνει προς το Ελληνικό Δημόσιο και από το Ελληνικό Δημόσιο σε μας για να το πούμε έτσι, είναι διαδικασία που περνάει μέσα από αυτό το νομικό πλαίσιο. Άρα η γνώμη μου είναι μία αίτηση, εγώ προσωπικά δεν είμαι σίγουρη ότι θα λειτουργήσει μια διαπαραταξιακή και μάλιστα επειδή δε λειτούργησε ούτε η προηγούμενη διαπαραταξιακή, προσωπικά αμφιβάλλω πάρα πολύ για τον τρόπο με τον οποίο θα λειτουργεί η ίδια η διαπαραταξιακή και πώς θα λαμβάνονται αποφάσεις και πώς θα γίνεται η συμμετοχή. Άρα καταρχάς νομίζω ότι δεν ξέρω ας μιλήσει και ο επικεφαλής της παράταξης. Μιλάμε για αίτηση επειδή είπατε ότι θα αναφέρετε στην νομική σύμβουλο του δήμου και αυτό είναι το ορθό να δει τον φάκελο στον οποίο λέει ακριβώς για αίτηση, οπότε δεν έχω κάτι άλλο να πω.

**ΔΗΜΑΡΧΟΣ** Θα ‘θελα αν μπορείτε, θα δώσω κι εγώ εντολή αύριο στην υπηρεσία να ‘ρθείτε σε μία επαφή ως νομικοί με την νομική υπηρεσία του Δήμου και να δούμε λίγο την αίτηση που θα φύγει για τα όργανα μέχρι και τον Πρωθυπουργό

**ΠΡΟΕΔΡΟΣ**  Ευχαριστούμε κυρία Γερονικολού ευχαριστούμε. Κυρία Πούλου, έχετε το λόγο.

**ΠΟΥΛΟΥ** Ευχαριστώ, Πρόεδρε, ναι. Σέβομαι απολύτως την κυρία Γερονικολού ως νομικό και χαίρομαι πραγματικά που είναι νέα γυναίκα και έχει εξαιρετικές νομικές γνώσεις και πολύ καλή πορεία. Σέβομαι επίσης την άποψη που εξέφρασε άλλος δημοτικός σύμβουλος ότι πιθανόν να υπάρχουν εξειδικευμένα νομικά γραφεία και να μπορούμε να απευθυνθούμε ή και σε συνεργασία με την κυρία Γερονικολού να δούμε αυτή την κατάσταση. Όμως εγώ είμαι λίγο πριν, ένα βήμα πριν. Το βήμα πριν είναι ότι χρειάζεται πολιτική διεκδίκηση. Το είπε και η κα Γερονικολού ή εν πάση περιπτώσει ας… ότι είναι μια αίτηση που απευθύνεται παντού άρα ως προς αυτό συμφωνώ και εγώ ότι η ίδια θα πάει σε όλα από τον Πρωθυπουργό, στον υπουργό Οικονομικών, στην ΕΤΑΔ και σε όσους εμπλέκονται. Όμως πριν το κάνουμε αυτό, Δήμαρχε, νομίζω ότι πρέπει πολιτικά να τους πιέσουμε και να τους ενημερώσουμε ότι στην περίπτωση που δεν βλέπουν θετικά αυτή την παραχώρηση πολιτικά τότε θα προβούμε σ’ αυτές τις δικαστικές διεκδικήσεις, νομικές δικαστικές διεκδικήσεις. Αυτό είναι το πιο σωστό. Γιατί πού ξέρετε εσείς, μπορεί ας πούμε ο κ. Σταϊκούρας ο αρμόδιος υπουργός κάτω από την πίεση όλων των παρατάξεων, τη δική σας, των φορέων και λοιπά να πει οκέι, εντάξει δίνω την εντολή προς την ΕΤΑΔ και να μην εμπλακούμε σε όλη αυτή τη νομική δικαστική διένεξη. Αυτό νομίζω. Άρα λοιπόν έχουμε μία… λέτε ότι δεν έχει καταργηθεί η διαπαραταξιακή επιτροπή. Σωστά. Εγώ ναι εντάξει ωραία δεν έχει αλλάξει η απόφαση Δημοτικού Συμβουλίου, κάνω την πρόταση σε αυτή την διαπαραταξιακή να συμμετέχει και η κα Γερονικολού αλλά και το δευτεροβάθμιο όργανο που είναι το Εργατικό Κέντρο, ένας εκπρόσωπός του και να παρακολουθήσει και τα δικά μας βήματα. Όλες αυτές οι κινήσεις που κάνουμε πρέπει να είναι διαφανείς, να λογοδοτούμε στον κόσμο και να έχουν ας πούμε και μία όχι σε κλειστές πόρτες όχι αφήστε θα δω εγώ, θα στείλω επιστολή στον υπουργό ή θα δω τον υπουργό. Εκεί που είμαστε τώρα αυτά έπρεπε να είχαν προηγηθεί και εγώ εκτιμώ ότι μπορεί να τις κάνατε αυτές τις ενέργειες, εσείς προσωπικά ως Δήμαρχος Λεβαδέων. Το θέμα είναι να τις κάνουμε και όλοι μαζί ως πίεση. Φάγαμε τα μούτρα μας; Τα φάγαμε. Ποιο άλλο μετά έχουμε στα χέρια μας χαρτί; Τη νομική διεκδίκηση με τον τρόπο που είπε η κα Γερονικολού ή που θα πει κάποιος άλλος. Άρα η πρότασή μου είναι να κλειστεί ένα ραντεβού, να το κλείσει ο Δήμαρχος, με την πολιτική ηγεσία του υπουργείου Οικονομικών σε πρώτη φάση, να ακούσει τα επιχειρήματά μας, να έχουμε ένα καλό υπόμνημα εκεί που θα έχει και τα νομικά επιχειρήματα του υπομνήματος που αναφέρθηκαν ότι εάν δεν συμφωνήσουμε έτσι το πολύ πολύ να εμπλακούμε σε μία διένεξη νομική για χρόνια.

**ΔΗΜΑΡΧΟΣ** Είπα ότι δεν έχουμε λάβει άλλη απόφαση τώρα και δεν ήθελα να οξύνω τα πνεύματα Είναι λίγο δύσκολα με τις διαπαραταξιακές. Θέλω να το θυμίσω σε σας και να το επιβεβαιώσει ο κ. Κατής αν θέλει ότι φάγαμε μισή ώρα στην ΕΤΑΔ για το αν πτώχευσε η Ελλάδα το 2010 ή το 2016. Ε, τώρα αυτό είναι; Ποιος ξεκίνησε;

**ΠΟΥΛΟΥ** Α, με συγχωρείτε πάρα πολύ, επί προσωπικού, Πρόεδρε. Αυτό το θεωρώ-

**ΔΗΜΑΡΧΟΣ** Να τελειώσω, να τελειώσω

**ΠΟΥΛΟΥ** Αυτή τη στιγμή αυτό που κάνει ο Δήμαρχος το θεωρώ προβοκάτσια.

**ΔΗΜΑΡΧΟΣ** Όχι! Να τελειώσω.

**ΠΟΥΛΟΥ** Προβοκάτσια είναι, Δήμαρχε.

**ΠΡΟΕΔΡΟΣ** Ωραία, ωραία. θα σας δώσω το λόγο.

**ΠΟΥΛΟΥ** Είμαστε κάπου όπου μάλλον δεν σας βολεύει αυτή η πρόταση.

**ΔΗΜΑΡΧΟΣ** Αυτό το κάνετε εσείς.

**ΠΟΥΛΟΥ** Αν δεν σέβεστε εσείς τη δύναμη της πλειοψηφίας είναι πρόβλημά σας.

**ΠΡΟΕΔΡΟΣ** Κυρία Πούλου; Κυρία Πούλου;

**ΔΗΜΑΡΧΟΣ** Αυτό που κάνετε εσείς είναι-

**ΠΡΟΕΔΡΟΣ** Θα σας δώσω το λόγο επί προσωπικού.

**ΔΗΜΑΡΧΟΣ** Ναι, θα σας δώσει το λόγο, αυτό είναι προβοκάτσια. Άρα λοιπόν θέλω να σας πω ότι η προηγούμενη διαπαραταξιακή επιτροπή στην οποία συμμετείχα εγώ, η κα Πούλου και ο κ. Κατής εξάντλησε σε μια συνάντηση 45 λεπτών τη μισή ώρα σε έναν διαπληκτισμό διαλεκτικό τον οποίο παρατηρούσαμε εγώ και ο κ. Κατής μέχρι να πούμε σας παρακαλούμε ήρθαμε για άλλο λόγο εδώ, σε όλο αυτό. Μου αρέσει καλύτερα η οδός που δίνει η κα Γερονικολού. Εάν θέλει το σώμα του Δημοτικού Συμβουλίου να με εξουσιοδοτήσει να κάνω αυτές τις επιστολές που αναφέρει η κα Πούλου με τη σύμφωνη γνώμη του κειμένου των επικεφαλής των παρατάξεων, μπορώ να το κάνω. Σε διαπροσωπικό επίπεδο τώρα αυτό που λέει η κα Πούλου φαντάζομαι το έχει κάνει κι αυτή το ’17, φαντάζομαι το ‘χει κάνει και ο κ. Παπαγγελής το 2010, είναι στη διακριτική ευχέρεια του δημάρχου αν μπορεί να χτυπήσει πόρτες και να ζητήσει. Άρα λοιπόν εγώ δεν θα συμφωνήσω στη διαπαραταξιακή επιτροπή όχι γιατί μπορεί να μην είχαν κάποιο κέρδος γιατί μπορεί να εξαντληθούμε και σε άλλα πράγματα.

**ΠΡΟΕΔΡΟΣ** Να ακούσουμε και τις άλλες προτάσεις;

**ΠΟΥΛΟΥ** Λοιπόν, είναι απαράδεκτο αυτό που συμβαίνει. Το λέω με νηφαλιότητα. Τώρα που είμαστε στο διά ταύτα της απόφασης ο Δήμαρχος να επικαλείται να μη σέβεται τέλος πάντων την αποτελεσματικότητα μιας διαπαραταξιακής επιτροπής που δείχνει και τη συμμετοχή και τη λογοδοσία αλλά και την κοινή προσπάθεια όλων μας, επικαλούμενος τι; Και τα ‘χουμε ξαναπεί αυτά στο Δημοτικό Συμβούλιο. Ότι όταν πήγαμε στον κ. Βλαστό, με το καλημέρα σας, πριν συστηθούμε τελείως, κάθεται κάτω, καθόλου δεν είχαμε γίνει κάνει τις συστάσεις ούτε ήξερε ποια είμαι εγώ και λέει: Καλησπέρα σας, καλώς ήρθατε, Δήμαρχε πρώτη φορά σε βλέπω στο γραφείο ενώ ο Δήμαρχος τον έψαχνε τέσσερις μήνες από ότι λέει

**ΔΗΜΑΡΧΟΣ** Έξι.

**ΠΟΥΛΟΥ** Έξι μήνες, άρα τον έβλεπε για πρώτη φορά δεν ήξερε καν ότι απέναντι ήταν ο κύριος Δήμαρχος της Λιβαδειάς και λέει: όπως γνωρίζουμε όλοι μας η χώρα πτώχευσε το 2015. Και βεβαίως αντέδρασα λέγοντας ότι κ. Βλαστέ, δεν ήρθαμε εδώ πέρα για να μας πείτε αν η χώρα μας πτώχευσε το 2015, εμείς οι υπόλοιποι γνωρίζουμε ότι απ’ το 2009 έχει πτωχεύσει η χώρα μην πω και νωρίτερα. Λοιπόν, δεν ήρθαμε εδώ για αυτό το λόγο. Αυτή ήταν η διένεξη και αν ο κ. Δήμαρχος θεωρεί ότι θα πηγαίνουμε σε αυτά τα πολιτικά γραφεία, τα γραφεία των υπουργών και λοιπά για να μιλάμε πολιτικά για το πότε πτώχευσε η χώρα μας, απατάστε, κ. Δήμαρχε, έπρεπε τότε να με στηρίξετε ότι δεν ήρθαμε εκεί και δεν πήγαμε για να μάθουμε ποτέ πτώχευσε η χώρα. Πήγαμε εκεί για να διεκδικήσουμε. Και επειδή με προκαλείτε λοιπόν και έχω και εγώ μάρτυρα τον κ. Κατή θα πω ότι ενώ εμείς λέγαμε για δωρεάν παραχώρηση εσείς είπατε ότι ήρθαμε εδώ για να πετύχουμε κάτι καλύτερο από το 2.300 2.200 πόσο ήταν τότε. Και πράγματι ήσασταν εκτός γραμμής απόφασης του Δημοτικού Συμβουλίου.

**ΔΗΜΑΡΧΟΣ** Πολύ ωραία. Ωστόσο επειδή δεν με διορθώσετε εκεί θα ‘θελα να μην το ευαγγελίζεστε. Μου μιλήσατε για το σεβασμό στο σώμα και επειδή το σέβομαι πάρα πολύ το σώμα και είμαι εδώ και δουλεύω ανελλιπώς 24 ώρες το εικοσιτετράωρο, σας λέω ότι αυτός ο κύριος είπε με το νόμο 4389 του ‘16 επίσημα πτώχευσε η χώρα και πέρασαν ακίνητα εκεί και είπατε εσείς το ’10. Εάν το είχατε πει με αυτόν το τρόπο που το λέτε σήμερα δεν θα είχε περάσει μισή ώρα διαπληκτισμού. Μπορώ να έχω την άποψή μου και να πιστεύω ότι δεν θα λειτουργήσει μία διαπαραταξιακή γιατί καλώς ή κακώς γνωριζόμαστε, γνωριζόμαστε ξέρω τις αντιδράσεις σας, ξέρω τι πρεσβεύετε, τα κατανοώ πλήρως. Ισχυρίζομαι ότι δεν μπορεί να λειτουργήσει μια διαπαραταξιακή επιτροπή. Γνωριζόμαστε πάρα πολύ καλά, τουλάχιστον διαπροσωπικά οι δυο μας, γνωρίζω πάρα πολύ καλά σιγά σιγά το χαρακτήρα σας, άλλα συμβαίνουν άλλα λέτε άλλα κάνετε-

Λοιπόν, άρα εγώ στην εισήγηση της κυρίας Πούλου ως δημοτική παράταξη δεν θα συμφωνήσω για διαπαραταξιακή επιτροπή. Μ’ αρέσει καλύτερα η πρόταση της κυρίας Γερονικολού με τη διαδικασία αυτή και ζητώ απ’ το σώμα να με εξουσιοδοτήσει να γράψουμε την επιστολή επιμένω στην ίδια πρόταση την οποία θα αποστείλουμε στην ΕΤΑΔ, είπατε ότι η άλλη δεν είναι επιστολή είναι αίτηση, σωστά; Την οποία θα αποστείλουμε πάλι σε συμφωνία με τον νομικό τρόπο που πρέπει για το διοικητικό θέμα και αυτή είναι η πρότασή μας.

**ΠΡΟΕΔΡΟΣ** Και επειδή εδώ είμαστε Δημοτικό Συμβούλιο και θα ψηφίσουμε, λοιπόν μέχρι στιγμής έχω δύο προτάσεις. Κύριε Κοτσικώνα, πάρτε το λόγο σας παρακαλώ για να μιλήσει ο κ. Τουμαράς να καταλήξουμε σε πόσες προτάσεις για να ψηφίσουμε στο Δημοτικό Συμβούλιο.

**ΚΟΤΣΙΚΩΝΑΣ** Δυστυχώς δεν μας ακούτε νομίζω, έτσι; Και δεν φτάνει που δεν ακούτε εμάς, δεν ακούτε και όλο τον κόσμο εδώ πέρα που πρέπει να αντιληφθείτε τι λέει. Δεν χρειάζεται να οξύνετε τις προσωπικές αντιπαραθέσεις, χρειάζεται τώρα να βρούμε μία λύση στο αίτημα που έχουμε. Η πρόταση η δική μας είναι συγκεκριμένη. Σας την είπαμε, την ξαναείπαμε, την ξαναλέμε. Πρέπει σήμερα, πρώτον, να επικαιροποιήσουμε την απόφαση την προηγούμενη που μιλάει για αποκλειστικά δωρεάν παραχώρηση των ακινήτων για χρήση αμιγώς πολιτιστική και κοινωφελή. Πρώτο ζήτημα αυτό. Δεύτερον, οπωσδήποτε εξουσιοδότηση του Δημάρχου προκειμένου να ακολουθηθεί όμως η διοικητική διαδικασία της διεκδίκησης έτσι όπως έχει διατυπωθεί και κατατεθεί στα πρακτικά του Δημοτικού Συμβουλίου και θα ελεγχθεί βεβαίως και από τη νομική σύμβουλο του δήμου για να καταλήξουμε εκεί, λοιπόν και σε αυτή την κατεύθυνση θα πρέπει να κινηθούμε. Τώρα η επιστολή του Δημάρχου που λέει προς την ΕΤΑΔ νομίζω δεν χρειάζεται τι να λέει ότι δεν συμφωνούμε δεν θέλουμε, αφού θα ακολουθήσουμε αυτή τη διαδικασία, θα υποβάλουμε αίτημα κατευθείαν θα τους υποβάλουμε αίτημα. Όσον αφορά την διαπαραταξιακή εμείς εξαρχής είχαμε διαφωνήσει, θεωρούσαμε ότι δεν εξυπηρετεί σε τίποτα και ότι εν πάση περιπτώσει δε χρειάζεται να κάνουμε συμψηφισμούς εκεί πέρα. Έτσι κι αλλιώς υπάρχει Δήμαρχος, υπάρχουν παρατάξεις της αντιπολίτευσης, επικεφαλής της αντιπολίτευσης, υπάρχει Πρόεδρος του Δημοτικού Συμβουλίου, δηλαδή εκφράζεται ο δήμος. Εάν χρειαστεί για παράδειγμα αφού ακολουθηθεί αυτή η διαδικασία η διοικητική, ταυτόχρονα κάνουμε και μια επίσκεψη εκεί που πρέπει στους αρμόδιους υπουργούς κ.τ.λ. έτσι προφανώς και θα την κάνουμε. Σε αυτή δε την επίσκεψή δεν μας εμποδίζει σε τίποτα να έχουμε το Εργατικό Κέντρο, το Επιμελητήριο, τον Εμπορικό Σύλλογο όχι τους 46, να έχουμε δυο τρεις όμως φορείς μαζί μας. Έτσι βλέπουμε εμείς το θέμα ταυτόχρονα με τη διοικητική διαδικασία της πολιτικής πίεσης. Τώρα, για τα περαιτέρω δεν χρειάζεται να πούμε, δηλαδή αν αυτό δεν γίνει και προχωρήσει η ΕΤΑΔ σε μίσθωση και τα λοιπά εκεί δεν θέλουμε να φτάσουμε, θέλουμε να το αποτρέψουμε με κάθε τρόπο για να μη φτάσουμε στα δικαστήρια. Εν πάση περιπτώσει δεν θέλουμε να φτάσουμε στα δικαστήρια, ουσιαστικά θα είμαστε σε άμυνα και σε δύσκολη θέση.

**ΔΗΜΑΡΧΟΣ** Γι’ αυτό θέλω να το δούμε. Εφόσον συμφωνήσουμε ότι και εγώ δεν θέλω να κάνουμε διαπαραταξιακή για τους λόγους που ανέφερα και δεν θέλω να οξύνουμε άλλο τα πράγματα, ακριβώς. Άρα λοιπόν θεωρείτε ότι με την αίτηση που θα κάνουμε σε πόσο χρόνο, κα Γερονικολού;Μπορεί να γίνει και αύριο το πρωί. Άρα αυτή λοιπόν η αίτηση της διοικητικής διαδικασίας επί της ουσίας είναι και η απάντησή μας στην ΕΤΑΔ και δεν χρειάζεται να γίνει καμία άλλη επιστολή. Ρωτώ, ρωτώ, να καταλάβω κι εγώ. Είναι διαδικασία. Άρα λοιπόν συμφωνούμε απόλυτα να γίνει αυτή η διαδικασία, αυτή θα είναι και η απάντηση στην ΕΤΑΔ ότι εμείς συνεχίζουμε να διεκδικούμε με αυτό τον τρόπο το ακίνητο και να δούμε τι μέλλει γενέσθαι. Εντάξει, συμφωνούμε εμείς.

**ΤΟΥΜΑΡΑΣ** Εγώ αυτό που δεν έχω καταλάβει και μου δημιουργείται ένα ερώτημα είναι ότι μετά το αίτημα που θα γίνει , ποιο είναι το επόμενο βήμα μας Θα έχουμε απάντηση. Αν είναι αρνητική απάντηση ποιο είναι το επόμενο βήμα μας; Εμείς λοιπόν δεν λέμε όχι σε μία διαπαραταξιακή και επιμένουμε στην πρόταση που είπαμε ότι πρέπει να ξεκινήσει ο δήμος τις διαδικασίες , νομικά με όλα τα επιχειρήματα που έχουμε και με όλους τους νόμους.

**ΔΗΜΑΡΧΟΣ** Πού;

**ΤΟΥΜΑΡΑΣ** Στην ΕΤΑΔ.

**ΔΗΜΑΡΧΟΣ** Τι λέτε; Να κάνουμε αγωγή στην ΕΤΑΔ; Δεν καταλαβαίνω, γι’ αυτό και ρωτάω. Με συγχωρείτε.

**ΠΡΟΕΔΡΟΣ** Ας ολοκληρώσει ο συνάδελφος την πρότασή του ποια είναι η πρότασή του και θα πάμε.

**ΤΟΥΜΑΡΑΣ** Επειδή με την αίτηση το δεύτερο βήμα είναι να κινηθούμε νομικά, αν η αίτηση είναι αρνητική θα έχουμε φάει κάποιο χρόνο. Αυτό το διάστημα τα ακίνητα τι γίνεται; Παραμένουν κλειστά ;Αρα θα συμφωνήσουμε με την πρόταση της κυρίας Πούλου.

**ΠΟΥΛΟΥ** Παρακαλώ. Εγώ έχω την εντύπωση ότι η πρόταση είναι μία. Είναι μία η πρόταση. Να σας την πω λοιπόν πώς είναι. Αφενός το αίτημα που θα είναι με νομική υπόσταση με νομική διεκδίκηση όπως θα το καταθέσει η κα Γερονικολού και βεβαίως θα το δούμε και εμείς, ναι θα το διανείμει ο δήμος.Ταυτόχρονα, υπάρχει μία διαπαραταξιακή με απόφαση του Δημοτικού Συμβουλίου. Υπάρχει. Αυτό που πρέπει να δεσμευτεί ο Δήμαρχος σήμερα εγώ λέω πρώτον: Ότι πρέπει να διευρυνθεί. Εμείς, κ. Πρόεδρε, ανεξάρτητα αν έχουμε, δυνατή φωνή ή δεν έχουμε την πρέπουσα συμπεριφορά κατά την άποψη του Δημάρχου, παρ’ όλα αυτά έτσι έχουμε μάθει να διεκδικούμε στη ζωή αλλά και στην πολιτική. Άρα λοιπόν δεν θα πάω στις προσωπικές αιχμές περί χαρακτήρα γιατί ο καθένας μας εδώ πέρα έχει βγάλει συμπεράσματα για το χαρακτήρα του άλλου. Άρα λοιπόν δεν υποκαθιστά ούτε η δική μου ιδιότητα που θα επαναφέρω στη Βουλή πέντε φορές την τροπολογία. Αυτό είναι η κίνηση που κάνω με την ιδιότητα που έχω την άλλη, δεν υποκαθιστά σε καμία περίπτωση τη δύναμη των φορέων. Η δύναμη που έχει ο δήμος αυτή τη στιγμή είναι η δύναμη των φορέων και των Λειβαδιωτών που του δίνουν φτερά για να διεκδικήσει πολιτικά. Κατά συνέπεια, κλείνω λέγοντας και εξακολουθώ να έχω την απορία γιατί δεν θέλει να πάρει αυτό το γάντι ας πούμε να το προχωρήσει, τέλος πάντων. Λέω λοιπόν υπάρχει αυτή η διαπαραταξιακή, ανοιχτή είναι η πόρτα και στην κα Γερονικολού και στους φορείς εκπροσώπους. Είπε ο κ. Κοτσικωνας νομίζω για ένα δύο τρεις φορές. Δευτεροβάθμιο όργανο είναι το Εργατικό Κέντρο ας αποφασίσει ας αποφασίσει για ποιους φορείς θα φέρει. Να κάνουμε ταυτόχρονα μία συνάντηση με την πολιτική ηγεσία την υπεύθυνη την αρμόδια πολιτική ηγεσία που είναι το υπουργείο Οικονομικών και να πούμε ότι κ. Σταϊκούρα, εμείς έχουμε αποφάσεις, έχουμε όλη τη Λιβαδειά μαζί μας, θέλουμε αυτά τα ακίνητα για το δήμο. Εάν δεν το κάνετε εσείς πολιτικά με εντολή θα το διεκδικήσουμε νομικά.

**ΔΗΜΑΡΧΟΣ** Όλα τα ακίνητα, όλα.

**ΠΟΥΛΟΥ** Δηλαδή, δεν αναιρεί το ένα το άλλο, κ. Δήμαρχε.

**ΔΗΜΑΡΧΟΣ** Όλα τα ακίνητα, όλα ή το Νερόμυλο; Με συγχωρείτε αλλά να το καταλάβω. Πρέπει να φύγω από δω και να ξέρω τι θα κάνω αύριο το πρωί. Με συγχωρείτε.

**ΠΟΥΛΟΥ** Ωραία. Μιλάμε για όλα τα ακίνητα.

**ΔΗΜΑΡΧΟΣ** Για όλα τα ακίνητα.

**ΠΟΥΛΟΥ** Τα τρία ακίνητα μιλάμε, ναι. Νομίζω ότι δεν έχει διαχωριστεί κανένα ακίνητο στη συζήτησή μας, τι ερώτηση είναι αυτή; ακόμα δεν το έχετε καταλάβει;

**ΔΗΜΑΡΧΟΣ** Έχει συμβάσεις ο δήμος.

**ΠΟΥΛΟΥ** Φυσικά. Η σύμβαση τελειώνει απ’ τη στιγμή που παραχωρηθούν διακόπτεται η σύμβαση. Τι είναι αυτά που μου λέτε; Τι είναι αυτά που μου λέτε;

**ΔΗΜΑΡΧΟΣ** Εσείς μου λέτε.

**ΠΟΥΛΟΥ** Απ’ τη στιγμή, που αυτά παραχωρηθούν με απόφαση στο δήμο εννοείται η σύμβαση σταματά να ισχύει. Τι θα κάνουμε τώρα, θα παίζουμε εδώ πέρα την κολοκυθιά; Κατά συνέπεια, Πρόεδρε, δεν θεωρώ λοιπόν ότι υπάρχουν πολλές και διαφορετικές απόψεις. Υπάρχει η άποψη του Δημάρχου που λέει να στείλει επιστολή και βεβαίως την επιστολή να τη δούμε κι εμείς όλοι και υπάρχει η άλλη άποψη που λέει να υποβληθεί το αίτημα αλλά να κάνουμε και μία συνάντηση με τον κ. Σταϊκούρα για να διεκδικήσουμε την δωρεάν παραχώρησή τους. Και να εκφράσουμε τη θέληση του λειβαδιώτικου λαού. Και επιτρέψτε μου, Δήμαρχε, εσείς προσωπικά μπορεί να συζητάτε ό,τι θέλετε με την πολιτική ηγεσία. Να ‘χετε και μας κοντά και δύναμη σας δίνει αλλά και δημοκρατία είναι για τη λογοδοσία σας μετά για να μη σας κατηγορούμε ότι δεν ξέρουμε τι συζητήσατε πίσω από κλειστές πόρτες. Καλύτερα αυτές οι συζητήσεις να γίνονται ανοιχτά. Αυτό σας προστατεύει κιόλας. Είμαι μεγαλύτερή σας, θέλω να σας προστατεύσω σ’ αυτό.

**ΚΑΡΑΜΑΝΗΣ**  Εμείς εμμένουμε, εμμένουμε, δεν αμφισβητούμε φυσικά την ικανότητα κανενός νομικού από αυτούς που βρίσκονται στο Δημοτικό Συμβούλιο, εμμένουμε όμως στο να συγκροτηθεί ένα σώμα νομικών επιχειρημάτων από ανθρώπους και να ζητήσουμε τη βοήθεια ανθρώπων που έχουν χειριστεί ανάλογα θέματα. Πολλές φορές στο παρελθόν και στο πρόσφατο παρελθόν πήγαν τέτοια θέματα στα δικαστήρια, διεκδικήθηκαν νομικά από δήμους. Άρα να μην προτρέξουμε, πριν πάμε και κάνουμε τις πολιτικές επαφές να έχουμε ένα σοβαρό στοιχειοθετημένο σώμα νομικών επιχειρημάτων στο οπλοστάσιό μας και με βάση αυτό να ζητήσουμε τη νομοθετική ρύθμιση που είναι επιθυμητή από όλους μας για να έχει σοβαρότητα η πρότασή μας. Εμείς σ’ αυτό το σημείο θέλουμε να επιμείνουμε και αυτό το σημείο θέλουμε να μπει στην πρόταση της ψήφισης σήμερα. Όλα τα άλλα για διαπαραταξιακές και τα λοιπά και οι διελκυστίνδες που τον τελευταίο καιρό έχουν αναπτυχθεί ανάμεσα στο Δήμαρχο και την κα Πούλου τα θεωρούμε δευτερεύοντα, δεν είναι πράγματα χωρίς ουσία άλλα τα θεωρούμε δευτερεύοντα. Το σημαντικό είναι για μας η συγκρότηση αυτού του σώματος των νομικών επιχειρημάτων που θα μπορούσαν να μας βοηθήσουν να κάνουμε κάτι να ζητήσουμε με σοβαρό τρόπο αυτό που θέλουμε όλοι μας. Την άκουσα την πρόταση της κυρίας Γερονικολού απλά θα ‘θελα πάνω σε αυτή να προσθέσω να μην βιαζόμαστε, δεν έχω πρόβλημα με το αν θα την διατυπώσει τελικά η κα Γερονικολού. Λίγο χρόνο να πάρουμε απόψεις ανθρώπων που χειριστήκαν, νομικών που χειριστήκαν τέτοια ζητήματα αυτό θέλω εγώ.

**ΠΟΥΛΟΥ** Έχω την απορία, κ. Καραμάνη, αν δεν θεωρείτε σημαντική την συζήτηση με την πολιτική ηγεσία του υπουργείου Οικονομικών; Ως προς αυτό σας θέτω, γιατί νομίζω ότι μιλώντας με την πολιτική ηγεσία πρώτον διευκρινίζουμε ότι ο δήμος δεν πρόκειται να κάνει πίσω από αυτή τη διεκδίκηση και πιθανόν να βρεθεί και πολιτική λύση πριν φτάσουμε στη νομική. Ενδέχεται με την παρουσία όλων, μιας επιτροπής δηλαδή και την παρουσία των κατοίκων, των φορέων να μιλήσουμε με την πολιτική ηγεσία δείχνοντάς τους, έχοντας κάνει την προετοιμασία του νομικού φακέλου που λέτε, άλλα λέγοντάς τους ότι μπορεί να δοθεί πολιτική λύση πριν φτάσουμε σε διενέξεις δικαστικές έχοντας όμως δώσει το μήνυμα ότι εμείς προετοιμαζόμαστε στην κατάθεση αυτού του αιτήματος. Γιατί διαφωνείτε σε αυτό;

**ΚΑΡΑΜΑΝΗΣ** Δεν απέρριψα τίποτα τέτοιο, κα Πούλου. Εγώ έδωσα έμφαση στην σημαντικότητα του νομικού δρόμου δεν απέρριψα την συζήτηση την επαφή με οποιονδήποτε πολιτικό παράγοντα. Δεν μπορούν να συνδεθούν αυτές οι δύο προτάσεις δηλαδή;

**ΠΡΟΕΔΡΟΣ** Αυτό προσπαθούμε.

**ΔΗΜΑΡΧΟΣ**  . Ευχαριστώ για τις συμβουλές την κα Πούλου στη βάση της περισσότερης εμπειρίας, μεγαλύτερης ηλικίας της. Να τη συγχαρώ που εν έτει 2021 ακολουθούμε διαφορετική διαδικασία για το ακίνητο του Νερόμυλου σε σχέση με το πρότερο ακίνητο της Νεροτριβής που δεν ακολουθήσαμε ποτέ. Έχω μία ένσταση στη διαπαραταξιακή, θα σταματήσω να την έχω αν δεσμευτεί κι η Λαϊκή Συσπείρωση να είναι παρούσα, δηλαδή να είμαστε και οι τέσσερις παρατάξεις γιατί στην πρότερη απόφαση την 110 του ’20 τώρα αν δεν κάνω λάθος του ‘21 απέχει η Λαϊκή Συσπείρωση. Άρα θα μπορέσω να συμφωνήσω με την διαπαραταξιακή επιτροπή στη βάση ότι θα δεσμευτεί και η Λαϊκή Συσπείρωση. Και συνεχίζω να λέω ότι ακούγεται καλύτερα το αίτημα της διοικητικής διαδικασίας που υπάρχει το οποίο θα πρέπει εντέλει να ξεκινήσει από αύριο το πρωί. Να πω ότι θα πρέπει να δούμε αν η νομική μας υπηρεσία θα δέχεται να γράψει ένα κείμενο που να λέει ότι δεν μπορεί να ασχοληθεί μ’ αυτό, είναι πολύ σημαντική διαδικασία για το δήμο για να δούμε μια άλλη νομική υπηρεσία - εταιρεία πρέπει να μας πει η νομική μας σύμβουλος ότι εγώ για κάποιο λόγο δεν μπορώ να… είναι… το ‘χει πει για άλλα πράγματα που το λέει ο νόμος. Εντάξει; Λοιπόν, άρα λοιπόν αυτή είναι η εισήγησή μας, με τη δέσμευση της Λαϊκής Συσπείρωσης ότι θα συμμετάσχει σ’ αυτή τη διαπαραταξιακή μπορώ να συμφωνήσω, αν δεν συμμετέχει δεν μπορώ να συμφωνήσω.

**ΠΡΟΕΔΡΟΣ** Κύριε Κοτσικώνα, για να κλείνω, πάρτε κι εσείς.

**ΚΟΤΣΙΚΩΝΑΣ** Η διοικητική διαδικασία που εμείς προτείναμε, δηλαδή οι συγκεκριμένες αιτήσεις με βάση συγκεκριμένες διατάξεις των υφιστάμενων νόμων είναι μονόδρομος προκειμένου να ξεκινήσει η διαδικασία για να μπορούμε να ασκήσουμε στη συνέχεια πολιτική πίεση και να έχουμε αποτέλεσμα. Αυτή είναι όλη η ουσία, δηλαδή τι δεν καταλαβαίνουμε; Τώρα, σ’ αυτή την κατεύθυνση το πώς θα ασκήσουμε πολιτική πίεση θα το δούμε. Αυτό που προηγείται τώρα είναι επικαιροποίηση της απόφασης για διεκδίκηση δωρεάν παραχώρησης των ακινήτων για αμιγώς πολιτιστική χρήση και έναρξη της διοικητικής διαδικασίας και ολοκλήρωσή της άμεσα. Και ταυτόχρονα εξουσιοδότηση του Δημάρχου εκ των πραγμάτων για να μπορεί να ολοκληρώσει, να κάνει τη διαδικασία πρέπει να είναι εξουσιοδοτημένος απ’ το σώμα. Αυτό σας λέμε. Τώρα το αν θα υπάρχει διαπαραταξιακή, δεν θα υπάρχει, ποιοι θα συμμετέχουν μέσα, ε ακόμα κι αν θέλαμε να συμμετέχουμε, έτσι εκβιαστικά που το ‘βαλε ο Δήμαρχος στο τέλος, δεν συμμετέχουμε. Τι να πούμε δηλαδή; Λοιπόν, εμείς δεν θέλουμε τη διαπαραταξιακή δεν είναι μείζον. Δεν πιστεύουμε στην διαπαραταξιακή γιατί βλέπουμε, υπάρχει όργανο, υπάρχει δήμαρχος, υπάρχει πρόεδρος, υπάρχει όργανο εδώ περα, εκφράζει το δήμο. Στην πολιτική πίεση προφανώς εκτός από μας εδώ συμμετέχουν και όλοι οι φορείς της πόλης να μην πω και όλοι οι δημότες. Τι άλλο να κάνουμε δηλαδή; Πώς αλλιώς θα το πούμε; Τώρα, σας ξαναείπα, αν θα πάμε στο υπουργείο προφανώς θα ‘ρθουμε και εμείς. Αν δεν είμαστε διαπαραταξιακή τι θα μας πείτε; Δεν έρχεστε επειδή η Λαϊκή Συσπείρωση δεν είναι στη διαπαραταξιακή; Τι νόημα έχει αυτό;

**ΠΡΟΕΔΡΟΣ** Λοιπόν, συνάδελφοι, για να καταλήγουμε. Αυτή τη στιγμή υπάρχουνε, εξακολουθούν να υπάρχουνε δύο προτάσεις.

**ΠΟΥΛΟΥ** Έχω κάνει πρόταση για διεύρυνση της διαπαραταξιακής. Ο κ. Κοτσικώνας τοποθετήθηκε. Εχω κάνει όμως πρόταση και για τη συμμετοχή του δευτεροβάθμιου οργάνου του Εργατικού Κέντρου. Άρα λοιπόν θα πρέπει να απαντήσει και το Εργατικό Κέντρο αν δέχεται γιατί άμα δεν δέχεται τότε είμαστε οι άλλες δύο παρατάξεις. Θα πάει το αίτημα, θα πάρουν απόφαση. Άρα τους κάνουμε την πρόταση στη διαπαραταξιακή να συμμετέχει και το Εργατικό Κέντρο.

**ΠΡΟΕΔΡΟΣ** Εσείς με τη διαδικασία που είπε ο κύριος Κοτσικώνας να προηγηθεί λοιπόν η αίτηση και τα λοιπά και μετά αν χρειαστεί να διεκδικήσουμε είτε είναι μέσα είτε δεν είναι ο κ. Κοτσικώνας, συμφωνείτε;

**ΠΟΥΛΟΥ** Κύριε Πρόεδρε, είμαστε σε μια φάση τώρα που ο λαός ξέρετε τι λέει; τρέξετε ποδαράκια μου. Δηλαδή το αν θα πάει πρώτα το ένα, το άλλο και τα λοιπά πρέπει όλες αυτές οι ενέργειες να γίνουν μέσα σε ελάχιστο χρονικό διάστημα γιατί έχουμε χάσει πολύτιμο χρόνο. Άρα λοιπόν αν θα πάει πρώτα η διαπαραταξιακή στο Σταϊκούρα ή ταυτόχρονα πηγαίνοντας έχει ετοιμαστεί και το αίτημα και του το πηγαίνουμε εκεί και του λέμε υπουργέ, ας τα βρούμε πολιτικά γιατί διαφορετικώς θα βρεθούμε στα δικαστήρια, αυτό είναι δεύτερον. Σημασία έχει ότι θα πρέπει να υπάρχει μία διαπαραταξιακή και με τη συμμετοχή των φορέων έτσι ώστε να είναι στο τσεπάκι του Δημάρχου ως δύναμη για άσκηση πολιτικής πίεσης. Αν αυτό δεν το καταλαβαίνει ο Δήμαρχος.

**ΠΡΟΕΔΡΟΣ** Δεν είναι θέμα Δημάρχου, είναι δικό μου.

**ΔΗΜΑΡΧΟΣ** Θέλω να απαντήσω. Πρέπει να καταλάβουμε τη διαδικασία για να μην ξανακατηγορηθώ για παράβαση καθήκοντος. Είναι πολύ συγκεκριμένο αυτό. Πρέπει να αποφασίσουμε εδώ μέσα αν θα είναι το Εργατικό ή αν θέλει κάποιος φορέας να είναι, είναι πολύ σημαντικό, είναι πολλά τα ερωτήματα. Ακριβώς, αυτό λέω αυτό λέω, είναι πολύ σημαντικό γιατί μπορεί να καταλήξουμε να έχουμε 46 φορείς που αναγράφονται και να θέλουν όλοι να είναι. Ποιον θα κόψω δηλαδή εγώ; Δεν θα μεροληπτήσω υπέρ του Επιμελητηρίου και του Εργατικού και θα αφήσω το Σωματείο Οικοδόμων Αράχωβας απέξω, το οποίο παρεμπιπτόντως δεν είναι στο Δήμο Λεβαδέων αλλά το αντιπαρέρχομαι. Λοιπόν. Και πρέπει να ξέρουμε αύριο το πρωί ποιες θα είναι οι ακριβές μας κινήσεις. Είναι άλλο το αίτημα της διοικητικής διαδικασίας αν αντιλαμβάνομαι σωστά, είναι άλλο η πολιτική πίεση, είναι άλλο διαπαραταξιακή επιτροπή ποιοι θα συμμετέχουν σ’ αυτή. Εγώ διά εκπροσώπου μου; Εγώ ως επικεφαλής; Ποιος θα είναι ο στόχος; Θα είναι ότι άμα θιχτεί προσωπικά ο Ταγκαλέγκας θα μπορεί να απαντάει σε ό,τι θέλει; Είναι πολύ συγκεκριμένα ερωτήματα. Θα τα καταλήξουμε με ψήφιση εδώ αυτά γιατί έχω και διατηρώ τις επιφυλάξεις μου από τούδε και στο εξής για όλα τα πράγματα. Για αυτό και ζήτησα απ’ τη Λαϊκή Συσπείρωση να συμμετέχει γιατί στην απόφαση 46 του ’21, με συγχωρείτε, η διαπαραταξιακή είναι αυτή. Η του Ιουνίου του ’21. Άρα πρέπει να είμαστε πολύ συγκεκριμένοι και σαφείς στο τι θα αποφασίσουμε σήμερα για να κάνω και εγώ αύριο για να μην κατηγορούμαι για παραβάσεις καθήκοντος. Η δική μου πρόταση είναι αύριο η νομική μας υπηρεσία με τη βοήθεια συγκεκριμένα της κυρίας Γερονικολού, δεν ξέρω αν θέλει να συμμετάσχει και ο κ. Κοτσικώνας ως νομικός δείτε τον μαζί από κοινού, δεν μας πειράζει καθόλου, να αποστείλει το αίτημα προς όλα τα πρόσωπα - φορείς - υπουργεία τώρα μήπως κάνω κάποιο λάθος με επιφύλαξη το αίτημα για επί της ουσίας για πλήρη παραχώρηση και δη δωρεάν για αυτούς τους λόγους, να ξεκινήσουμε να ετοιμάσουμε το πλάνο που ανέφερε η κυρία που εκεί μπορεί να χρειαστούμε βοήθεια εξωτερική γιατί μπορεί το τμήμα πολιτισμού που έχουμε το αυτοτελές να μην μπορεί να το κάνει αυτό, έτσι; Και να προχωρήσουμε σ’ αυτή την κατάσταση. Αυτή είναι δηλαδή συμφωνώ απόλυτα με αυτό που είπε η κυρία Γερονικολού, χωρίς διαπαραταξιακή, χωρίς πολιτικές τοποθετήσεις, αν θέλετε να εξουσιοδοτήσετε το Δήμαρχο να αναγράψει και μία επιστολή και διατηρώ μία επιφύλαξη αν πρέπει να απαντήσουμε στην ΕΤΑΔ ή αν το αίτημά μας καλύπτει την απόφασή σας.

**ΠΡΟΕΔΡΟΣ** Ουσιαστικά δηλαδή πάτε στην πρόταση του κ. Κοτσικώνα;

**ΔΗΜΑΡΧΟΣ**  Ναι, ναι.

**ΚΑΡΑΜΑΝΗΣ** Η πρόταση η δικιά μας είναι πολύ απλή, κ. Πρόεδρε, δεν ξέρω αν διαχωρίζεται από τις άλλες. Εμείς δεν πάμε πουθενά ούτε με διαπαραταξιακές ούτε χωρίς, χωρίς τη νομική τεκμηρίωση, είναι απλό. Για μένα επειδή είναι πρωθύστερο βήμα η νομική τεκμηρίωση και το να έχουμε πέντε νόμους μαζί μας όταν θα πάμε να διεκδικήσουμε με οποιοδήποτε τρόπο αυτή τη στιγμή τάσσομαι υπέρ της πρότασης του κ. Κοτσικώνα, το θεωρώ βήμα απαραίτητο να γίνει αυτό και σύντομα.

**ΠΡΟΕΔΡΟΣ** Ωραία. Λοιπόν, οπότε υπάρχει η πρόταση που καταθέτει ο κύριος Κοτσικώνας, ο κ. Δήμαρχος που και ο κ. Καραμάνης συναινεί σ’ αυτή την πρόταση. Ποιοι είναι υπέρ αυτής της πρότασης.

**ΠΟΥΛΟΥ** Μισό λεπτό. Να διατυπώσετε ξανά τις προτάσεις. Άλλωστε δεν είναι αντίθετες, είναι συμπληρωματική. Δεν διαφωνούμε στο πρώτο σκέλος, η άλλη είναι και διαπαραταξιακή. Άρα μην τις βάλετε σε αντιπαράθεση και φανεί ότι διαφωνούμε.

Κι εγώ θα ήθελα ομόφωνη στο μέτρο που δεν έχει η διαπαραταξιακή ισχύ ακόμα, εγώ έκανα την πρόταση και ας λάβει το Εργατικό Κέντρο την απόφαση αν ενδιαφέρεται να μπει στη διαπαραταξιακή. Και ο συνάδελφος ο κ. Κοτσικώνας διότι αυτό το αίτημα που θα συνταχθεί και νομικά μάλλον μπορεί να υποστηρίξουν εκπρόσωποί σας καλύτερα νομικά θα έλεγα. Εν πάση περιπτώσει, εν πάση περιπτώσει. Άρα λοιπόν δεν διαφωνούμε στο να συνταχθεί το αίτημα, αυτό είναι το έχουμε δεχτεί όλοι από την αρχή της συζήτησης, έτσι δεν είναι;

**ΠΡΟΕΔΡΟΣ** Άρα, όπως διατύπωσε ο κ. Κοτσικώνας, συγγνώμη κυρία Πούλου πρέπει να πάρουμε απόφαση, την πρόταση συμφωνείτε έτσι; Αφού δεν έχετε αντίρρηση; Περίμενε, κ. Κοτσικώνα.

**ΚΟΤΣΙΚΩΝΑΣ** Και προκειμένου να υπάρχει ομόφωνη απόφαση να μη στεκόμαστε πουθενά γιατί κι εμείς θέλουμε ομόφωνη απόφαση και θεωρούμε τη διαπαραταξιακή το τελευταίο ζήτημα που μας απασχολεί αυτή τη στιγμή, έτσι, εμείς δεν έχουμε αντίρρηση έτσι κι αλλιώς. Θέλετε με διαπαραταξιακή, θέλετε κι εμάς μέσα κι εμείς μέσα, να είναι όμως να είναι όμως και οι φορείς του κινήματος, δηλαδή να είναι το Εργατικό Κέντρο να είναι ορισμένοι εμβληματικοί φορείς της πόλης, έτσι; μ’ αυτό τον τρόπο.

**ΔΗΜΑΡΧΟΣ** Άρα μήπως θέλετε να πούμε, λέω μια πρόταση για να ‘μαι εγώ καλυμμένος είναι ξεκάθαρο. Μήπως θέλετε να πούμε είμαστε τέσσερις παρατάξεις και να πούμε άλλους τέσσερις ή πέντε φορείς που θα συζητήσουν μεταξύ τους οι 46 και να ‘ρθουν αυτοί.

**ΠΟΥΛΟΥ** Να βάλουμε ένα όριο. Δεν διαφωνεί κανείς. Ωραία. Άρα λοιπόν να ζητήσουμε τρεις εκπροσώπους τέσσερις πέντε από τα συλλογικά όργανα.

**ΚΟΤΣΙΚΩΝΑΣ** Και αυτοί που θα ‘ναι στη διαπαραταξιακή δε σημαίνει ότι θα είναι απαραίτητα όλοι οι εκπρόσωποί τους στο υπουργείο για παράδειγμα δεν σημαίνει τίποτα αυτό.

**ΠΟΥΛΟΥ** Έτσι. Είναι διαπαραταξιακή που μπορεί να ακολουθήσει κι όλη την πορεία αυτή της διαδικασίας.

**ΔΗΜΑΡΧΟΣ** Ναι, αλλά μπορεί να θέλει να ‘ρθει και στο υπουργείο.

**ΠΟΥΛΟΥ** Εντάξει. Βεβαίως αν μπορεί δεν θα αποκλειστεί.

**ΔΗΜΑΡΧΟΣ** Άρα λοιπόν εγώ πρέπει να ξέρω, εγώ προσωπικά, ότι θα βρεθούμε σ’ έναν υπουργό, σ’ έναν πρωθυπουργό εννιά άτομα, επτά άτομα, έξι άτομα. Μην κάνετε έτσι, κα Πούλου, παρεξηγούμαι και μετά μου λέτε παράβαση καθήκοντος. Θέλω να είμαστε ασφαλείς στο τι θα πούμε σήμερα.

**ΠΟΥΛΟΥ** Μακάρι να ‘χατε τηρήσει εσείς τα καθήκοντά σας.

**ΔΗΜΑΡΧΟΣ** Ακριβώς τα έχω τηρήσει δεν έχω ξεφύγει.

**ΠΟΥΛΟΥ** Λοιπόν η πρόταση είναι συν τέσσερις εκπροσώπους των φορέων; Ναι, ό,τι είπε ο Δήμαρχος.

**ΔΗΜΑΡΧΟΣ** Τέσσερις και τέσσερις.

**ΠΟΥΛΟΥ** Και τέσσερις λοιπόν.

**ΠΡΟΕΔΡΟΣ** Ωραία.

**ΠΟΥΛΟΥ** Κυρίως όμως αν, κ. Πρόεδρε, η πρόταση είναι ότι από αύριο κιόλας μετά τη γνωμοδότηση της νομικής συμβούλου αν κατάλαβα καλά την επαναλαμβάνω γιατί έχω μπερδευτεί της νομικής συμβούλου του δήμου ξεκινάει το αίτημα με τη συνεργασία της κυρίας Γερονικολού και άλλων νομικών που εσείς θα επιλέξετε αν αρνηθεί η νομική μας σύμβουλος, όταν λέω αρνηθεί λόγω…

**ΔΗΜΑΡΧΟΣ** Όχι αρνηθεί, αν μας πει η νομική μας σύμβουλος ότι χρειαζόμαστε τη βοήθεια εξωτερικού συνεργάτη θα το αποδεχτούμε.

**ΠΟΥΛΟΥ** Βεβαίως, βεβαίως, με απόφαση Οικονομικής αναθέτετε και σε άλλον.

**ΔΗΜΑΡΧΟΣ** Δεύτερον, αύριο ξεκινάει η διαδικασία του αιτήματος της διοικητικής διαδικασίας. Τρίτον και αποφασίζουμε ομόφωνα, η διαπαραταξιακή η οποία πλέον θα έχει τέσσερα μέλη, εγώ θα ζητούσα να είναι οι επικεφαλής, εσείς θα κρίνετε, εγώ θα ‘λεγα να ‘ναι οι επικεφαλής για κάθε λόγο που μπορεί να υφίσταται αυτή η διάθεσή μου. Ένα από κάθε παράταξη απλά το αίτημά μου είναι να παρευρίσκονται οι επικεφαλής για κάθε λόγο που το λέω αυτό. Και τέσσερις φορείς από τους 46 που έχουνε κάνει το ψήφισμα. Συμφωνούμε όλοι σ’ αυτό;

**ΠΟΥΛΟΥ** Ωραία. Κύριε Πρόεδρε, σημασία έχει ότι ομόφωνα συμφωνήσαμε σε κάποια βήματα που πρέπει να γίνουν από δω και στο εξής και πρέπει να γίνουν και γρήγορα. Τώρα από εκεί και πέρα το άλλο είναι καθαρά διαδικαστικό. Πιστεύω ότι κι εμείς που εκπροσωπούμε τις δημοτικές παρατάξεις γνωρίζουμε ποια είναι η απόφαση του Δημοτικού Συμβουλίου κι ο Δήμαρχος εκτελεί τις αποφάσεις κι εσείς επιβλέπετε. Υπάρχει περίπτωση δηλαδή η διαπαραταξιακή να κάνει αλλ’ αντ’ άλλα και να μην σεβαστεί τις αποφάσεις του Δημοτικού Συμβουλίου; Δεν το βλέπω εγώ προσωπικά. Έχω εμπιστοσύνη ότι και οι φορείς συντάσσονται με τις αποφάσεις του Δημοτικού Συμβουλίου και εμείς ως παρατάξεις. Άρα λοιπόν την ευθύνη της τήρησης των αποφάσεων του Δημοτικού Συμβουλίου την έχει ο Δήμαρχος, την έχετε κι εσείς δεν νομίζω ότι χρειάζεται να δώσουμε και τέτοια αρμοδιότητα στη διαπαραταξιακή. Πού θα πάει η διαπαραταξιακή; Θα αποφασίσει ο Δήμαρχος αν πρέπει να πάμε σε ένα δύο τρία υπουργεία…

**ΔΗΜΑΡΧΟΣ** Άρα το αφήνετε στη δική μου ευχέρεια;

**ΠΟΥΛΟΥ** Βεβαίως το αφήνω. Εγώ προσωπικά το αφήνω για να καταφέρουμε την απόφαση εσείς θα κρίνετε αν πρέπει να πάμε στον Σταϊκούρα, στον Κικίλια, στο Μαξίμου, όπου.

**ΔΗΜΑΡΧΟΣ** Ωραία. Συμφωνεί το υπόλοιπο σώμα σ’ αυτό; Πολύ συγκεκριμένα, παιδιά, από δω μιλάμε συγκεκριμένα.

**ΔΗΜΑΡΧΟΣ** Αφήστε το τώρα σας παρακαλώ τώρα έχουν δει πολλά τα μάτια μας.

**ΠΡΟΕΔΡΟΣ** Έχει κανένας διαφωνία; Μη συζητάτε μεταξύ σας. Έχει κάποιος διαφωνία;

**ΔΗΜΑΡΧΟΣ**. Άρα λοιπόν η διαπαραταξιακή επιτροπή και το πού θα πάει είναι στη διακριτική μου ευχέρεια. Αυτό κατάλαβα; Όχι αφήστε με, κ. Πρόεδρε, σας παρακαλώ, θέλω να διασφαλίσω την κατάσταση για να μην ξαναβρεθούμε πίσω. Είναι πολύ σημαντικό, γιατί θα έχουμε να αντιμετωπίσουμε και τις διαθέσεις της απέναντι πλευράς, πολύ συγκεκριμένο. Θα έχουμε να αντιμετωπίσουμε και το χρόνο. Όλα τα αντιμετωπίσουμε, πρέπει να ξέρω να λειτουργήσω και να μην κατηγορηθώ για όλα αυτά που κατηγορούμαι, πολύ συγκεκριμένο. Άρα λοιπόν εφόσον συμφωνούμε και εμείς ως παράταξη σε ένα αίτημα διοικητικής διαδικασίας, διαπαραταξιακή που αφορά τέσσερα μέλη παρατάξεων ξαναβάζω εγώ το τιπ να είμαστε οι επικεφαλής και τέσσερις φορείς. Θα το διαλέξουν μόνοι τους, αυτό είναι, δεν θα πούμε εμείς, κ., νομίζω ότι το Εργατικό Κέντρο μπορεί να μιλήσει. Το Εργατικό το βάζω ως μπροστάρη της διαδικασίας, όχι να επιλέξει το Εργατικό, νομίζω ότι θα κάνετε μια έτσι διευρυμένη διαδικασία, κ. Παπαδημητρίου.Αλλά ωστόσο, κ. Στάικε, θα θελα να το κάνουν οι φορείς δεν είναι καλό να το κάνουμε εμείς είναι… δεν θα ‘ταν ωραίο, μπορεί να ενέχει και δόλο, δεν θέλω. Νομίζω ο κ. Παπαδημητρίου γνωριζόμαστε δεν νομίζω ότι εδώ θα υπάρχει κάτι μία διένεξη. Άρα λοιπόν δεύτερο στάδιο διαπαραταξιακή ομόφωνα με τέσσερις των συνδυασμών, ξαναβάζω τέταρτη φορά το τιπ, να είναι επικεφαλής και τέσσερις φορείς να είμαστε οχτώ δηλαδή να μπαίνουμε σε μία αίθουσα παιδιά υπουργείου γιατί καταλαβαίνετε είμαστε οχτώ άτομα και έχει κορωνοϊό. Όχι, κα Πούλου, είναι πολύ συγκεκριμένο. Αν πω μεθαύριο ότι ζήτησε ο υπουργός να είμαστε τρεις, θα κατηγορηθώ, σωστά κ. Παπαδημητρίου; Τα διασφαλίζω όλα, σας παρακαλώ τώρα, είμαι πολύ συγκεκριμένος. Τέσσερις και τέσσερις οχτώ λοιπόν διαπαραταξιακή. Εγώ ξεκινάω από αύριο να αιτούμαι συναντήσεις σε υπουργεία κατά πώς σκέφτομαι εγώ. Αυτό κατάλαβα. Εντάξει; Ωραία. Και σε περίπτωση που η νομική μας υπηρεσία θεωρήσει ότι θέλει βοήθεια, στη διακριτική ευχέρεια φαντάζομαι του Δημάρχου και της δημοτικής αρχής για το εξωτερικό νομικό γραφείο, σωστά;Και εφόσον η νομική υπηρεσία αύριο μας πει ότι ναι θέλω εξωτερική βοήθεια, έχετε κάποια πρόταση εσείς την οποία τη συζητάμε

**ΠΟΥΛΟΥ** Εγώ, κ. Δήμαρχε, θα έλεγα το ασφαλές και η κα Γερονικολού που έχει κάνει μια έρευνα και ξέρει και τις υποθέσεις αυτές πώς κερδήθηκαν, από ποιους νομικούς σε τελευταία ανάλυση, μπορεί να το βρει, αλλά και ο Δικηγορικός Σύλλογός μας εδώ μπορεί να διερευνήσετε δηλαδή αν υπάρχει τέτοια δυνατότητα. Αν ο κ. Καραμάνης τώρα έχει ένα πιο εξειδικευμένο δικηγορικό γραφείο ας το καταθέσει αλλά να το κρίνετε στην Οικονομική Επιτροπή θα το κρίνετε.

**ΔΗΜΑΡΧΟΣ** Εγώ για να ‘μαι ειλικρινής νομίζω ότι και ο Δικηγορικός Σύλλογος και οι έγκριτοι νομικοί μας και η έγκριτη νομικός της νομικής υπηρεσίας μπορούν να τα καταφέρουν γιατί κατάλαβα ότι είναι ένα αίτημα εν αρχής διοικητικής διαδικασίας. Περιμένουμε την απάντηση αυτών και μετά συζητάμε για νομική βοήθεια, σωστά;

Το Δημοτικό Συμβούλιο αφού άκουσε τα ανωτέρω και έλαβε υπόψη του :

* τις διατάξεις του άρθρου 74 του Ν. 4555/2018 (αντικατάσταση του άρθρου 67 του Ν. 3852/2010) **,**
* Τις διατάξεις της υπ΄αριθμ .643/2021 εγκυκλίου του ΥΠ.ΕΣ. (ΑΔΑ: ΨΕ3846ΜΤΛ6-0Ρ5) «Σύγκληση και λειτουργία των συλλογικών οργάνων των δήμων κατά το διάστημα εφαρμογής των μέτρων για την αντιμετώπιση της πανδημίας» Μέρος Α3,τις διατάξεις των άρθρων 65,67,238 του Ν.3852/10, όπως τροποποιήθηκαν με το άρθρο 72 και 74 του Ν. 4555/2018 και την παρ. 9 του άρθρου 266 του ν. 3852/2010 όπως ισχύει
* τις διατάξεις του άρθρου 65,67, 73 παρ. 1Βv του Ν. 3852/2010 , όπως τροποποιήθηκαν με το άρθρο 72 και 74 του Ν. 4555/2018,
* Την εισήγηση που είχε διανεμηθεί
* Την μεταξύ των μελών συζήτηση και την διενεργηθείσα ψηφοφορία ,σύμφωνα με τα πρακτικά
* Την ψήφο των μελών της όπως αυτή διατυπώθηκε και δηλώθηκε δια ζώσης στην συνεδρίαση.

**ΑΠΟΦΑΣΙΖΕΙ ΟΜΟΦΩΝΑ**

**Α)** Επικαιροποιεί την υπ΄αριθμ. 110/2020 Απόφαση του Δημοτικού Συμβουλίου σύμφωνα με την οποία ΟΜΟΦΩΝΑ τα μέλη του αποφάσισαν «Την διεκδίκηση τηςοριστικής παραχώρησης όλων των ακινήτων που βρίσκονται στην περιοχή της Κρύας άνευ ανταλλάγματος στο Δήμο μας και μέχρι αυτό να επιτευχθεί , οι αίθουσες αυτές που είναι για κοινωνικές – πολιτιστικές εκδηλώσεις να είναι ανοικτές με ευθύνη του Δημοτικού Συμβουλίου»

**Β)** Εξουσιοδοτεί τον Δήμαρχο να προβεί σε όλες τις νόμιμες ενέργειες για την επίτευξη του παραπάνω σκοπού.

**Γ)** Τροποποιεί την υπ΄αριθμ.46/2021 Απόφαση του Δημοτικού Συμβουλίου και διευρύνει την διαπαραταξιακή επιτροπή που συστάθηκε με την ως άνω απόφαση και η οποία πλεον θα είναι οκταμελής αποτελούμενη από τους αρχηγούς των παρατάξεων και τέσσερα μέλη που θα υποδειχθούν από τους τοπικούς φορείς .

**Δ)** Υιοθετεί το υπόμνημα – γνωμοδότηση που κατέθεσε η δικηγόρος κα Γερονικολού Λαμπρινή δημοτική σύμβουλος της παράταξης «ΛΑΙΚΗ ΣΥΣΠΕΙΡΩΣΗ»

**Ε) Την υποβολή**  αίτησης προς τους συναρμόδιους φορείς με σαφές και αιτιολογημένο αίτημα το οποίο αναφέρεται τόσο στην παρούσα απόφαση όσο δε και στην 110/2020 απόφαση του Δημοτικού μας Συμβουλίου, που είναι η οριστική παραχώρηση όλων των ακινήτων που βρίσκονται στην περιοχή της Κρύας άνευ ανταλλάγματος στο Δήμο μας και μέχρι αυτό να επιτευχθεί , οι αίθουσες αυτές που είναι για κοινωνικές – πολιτιστικές εκδηλώσεις να είναι ανοικτές με ευθύνη του Δημοτικού Συμβουλίου.

. **Η απόφαση πήρε τον αριθμό 91**

**Ο Πρόεδρος του Δ.Σ.**

**Μητάς Αλέξανδρος**

**ΤΑ ΜΕΛΗ**

|  |  |  |  |
| --- | --- | --- | --- |
|  |  |  | ΠΙΣΤΟ ΑΠΟΣΠΑΣΜΑ |
| 1 |  | Τσεσμετζής Εμμανουήλ | Λιβαδειά αυθημερόν |
| 2 |  | Δήμου Ιωάννης | Ο Δήμαρχος Λεβαδέων |
| 3 |  | Αποστόλου Ιωάννης |  |
| 4 |  | Σάκκος Μάριος | ΙΩΑΝΝΗΣ .Δ. ΤΑΓΚΑΛΕΓΚΑΣ |
| 5 |  | Νταντούμη Ιωάννα |  |
| 6 |  | Καράβα Χρυσοβαλάντου Βασιλική (Βάλια) |  |
| 7 |  | Μερτζάνης Κων/νος |  |
| 8 |  | Γιαννακόπουλος Βρασίδας |  |
| 9 |  | Σαγιάννης Μιχαήλ |  |
| 10 |  | Τσεσμετζής Εμμανουήλ |  |
| 11 |  | Πούλου Γιώτα |  |
| 12 |  | Καπλάνης Κων/νος |  |
| 13 |  | Τόλιας Δημήτριος |  |
| 14 |  | Τζουβάρας Νικόλαος |  |
| 15 |  | Πούλος Ευάγγελος |  |
| 16 |  | Αρκουμάνης Πέτρος |  |
| 17 |  | Παπαϊωάννου Λουκάς |  |
| 18 |  | Κοτσικώνας Επαμεινώνδας |  |
| 19 |  | Μπράλιος Νικόλαος |  |
| 20 |  | Γερονικολού Λαμπρινή |  |
| 21 |  | Τσιφής Δημήτριος |  |
| 22 |  | Αλεξίου Λουκάς |  |
| 23 |  | Καραμάνης Δημήτριος |  |
| 24 |  | Τουμαράς Βασίλειος |  |
| 25 |  | Κατής Χαράλαμπος |  |
|  |  |  |  |
|  |  |  |  |
|  |  |  |  |